### śrī-rājānakānandavardhanācārya-viracito

# dhvany-ālokaḥ[[1]](#footnote-2)

The edition used here was K.Krishnamoorthy's critical edition (Delhi: Motilal Banarsidass, 1982).

I converted and reformatted the electronic edition keyed in by Rajani Arjun Shankar. I added the Prakrit texts of verses for which he only gave the chaya and added a few references where I could find them. Otherwise, Mr. Shankar's edition was remarkably free of errors and I am just as likely to have added as many as I removed. Jan Brzezinski 2004-01-28

### śrī-rājānakānandavardhanācārya-viracito

# dhvany-ālokaḥ[[2]](#footnote-3)

(1)

### || prathamoddyotaḥ ||

svecchā-kesariṇaḥ svaccha-svacchāyāyāsitendavaḥ |

trāyantāṁ vo madhuripoḥ prapannārti-cchido nakhāḥ ||

**|| 1.1 ||**

**kāvyasyātmā dhvanir iti budhair yaḥ samāmnāta-pūrvas**

**tasyābhāvaṁ jagadur apare bhāktam āhus tam anye |**

**kecid vācām sthitam aviṣaye tattvam ūcus tadīyam**

**tena brūmaḥ sahṛdaya-manaḥ-prītaye tat-svarūpam ||1||**

budhaiḥ kāvya-tattva-vidbhiḥ kāvyasyātmā dhvanir iti saṁjñitaḥ, paramparayā yaḥ samāmnāta-pūrvaḥ samyak āsamantāt mnātaḥ prakaṭitaḥ | tasya sahṛdaya-jana-manaḥ-prakāśamānasyāpy abhāvam anye jagaduḥ | tad-abhāva-vādināṁ cāmī vikalpāḥ sambhavanti |

tatra kecid ācakṣīran—śabdārtha-śarīraṁ tāvat kāvyam | tatra ca śabda-gatāś cārutva-hetavo’nuprāsādayaḥ prasiddhā eva | artha-gatāś copamādayaḥ | varṇa-saṅghaṭanādharmāś ca ye mādhuryādayas te’pi pratīyante | tad-anatirikta-vṛttayo vṛttayo’pi yāḥ kaiścid upanāgarikādyāḥ prakāśitāḥ, tā api gatāḥ śravaṇa-gocaram | rītayaś ca vaidarbhī-prabhṛtayaḥ |

tad-vyatiriktaḥ ko’yam dhvanir nāmeti |

anye brūyuḥ—nāsty eva dhvaniḥ | prasiddha-prasthāna-vyatirekiṇaḥ kāvya-prakārasya kāvyatva-hāneḥ sahṛdaya-hṛdayāhlādi-śabdārtha-mayatvam eva kāvya-lakṣaṇam | na cokta-prasthānātirekiṇo mārgasya tat sambhavati | na ca tat-samatāntaḥ-pātinaḥ sahṛdayān kāṁścit parikalpya tat-prasiddhyā dhvanau kāvya-vyapadeśaḥ pravartito’pi sakala-vidvan-mano-grāhitām avalambate |

punar apare tasyābhāvam anyathā kathayeyuḥ—na sambhavaty eva dhvanir nāmāpūrvaḥ kaścit | kāmanīyakam anati-vartamānasya tasyokteṣv eva cārutva-hetuṣv antar-bhāvāt |

teṣām anyatamasyaiva vā apūrva-samākhyā-mātra-karaṇe yat kiṁcana kathanaṁ syāt |

kiṁ ca vāg-vikalpānām ānantyāt sambhavaty api vā kasmiṁścit kāvya-lakṣaṇa-vidhāyibhiḥ prasiddhair apradarśite prakāra-leśe dhvanir dhvanir iti yad etad alīka-sahṛdayatva-bhāvanā-mukulita-locanair nṛtyate, tatra hetuṁ na vidmaḥ | sahasraśo hi mahātmabhir anyair alaṅkāra-prakārāḥ prakāśitāḥ prakāśyante ca | na ca teṣām eṣā daśā śrūyate | tasmāt pravāda-mātraṁ dhvaniḥ | na tv asya kṣoda-kṣamam tattvam kiṁcid api prakāśayituṁ śakyam |

tathā cānyena kṛta evātra ślokaḥ—

yasminn asti na vastu kiṁcana manaḥ-prahlādi sālaṁkṛti

vyutpannai racitaṁ ca naiva vacanair vakrokti-śūnyaṁ ca yat |

kāvyaṁ tad-dhvaninā samanvitam iti prītyā praśaṁsañ jaḍo

no vidmo’bhidadhāti kiṁ sumatinā pṛṣṭaḥ svarūpaṁ dhvaneḥ ||

bhāktam āhus tam anye | anye taṁ dhvani-saṁjñitam kāvyātmānaṁ guṇa-vṛttir ity āhuḥ | yady api ca dhvani-śabda-saṁkīrtanena kāvya-lakṣaṇa-vidhāyibhir guṇa-vṛttir anyo vā na kaścit prakāraḥ prakāśitaḥ, tathāpi amukhya-vṛttyā kāvyeṣu vyavahāraṁ darśayatā dhvani-mārgo manāk spṛṣṭo’pi na lakṣita iti parikalpyaivam uktam—"bhāktam āhus tam anye" iti |

kecit punar lakṣaṇa-karaṇa-śālīna-buddhayo dhvanes tattvaṁ girām agocaram sahṛdaya-hṛdaya-saṁvedyam eva samākhyātavantaḥ | tenaivaṁ-vidhāsu vimatiṣu sthitāsu sahṛdaya-manaḥ-prītaye tat-svarūpaṁ brūmaḥ |

tasya hi dhvaneḥ svarūpaṁ sakala-sat-kavi-kāvyopaniṣad-bhūtam atiramaṇīyam aṇīyasībhir api cirantana-kāvya-lakṣaṇa-vidhāyināṁ buddhibhir anunmīlita-pūrvam, atha ca rāmāyaṇa-mahābhārata-prabhṛtini lakṣye sarvatra prasiddha-vyavahāraṁ lakṣayatāṁ sahṛdayānām ānando manasi labhatāṁ pratiṣṭhām iti prakāśyate || 1.1 ||

tatra dhvaner eva lakṣayitum ārabdhasya bhūmikāṁ racayitum idam ucyate—

**|| 1.2 ||**

**yo’rthaḥ sahṛdaya-ślāghyaḥ kāvyātmeti vyavasthitaḥ |**

**vācya-pratīyamānākhyau tasya bhedāv ubhau smṛtau ||**

kāvyasya hi lalitocita-sanniveśa-cāruṇaḥ śarīrasyevātmā sāra-rūpatayā sthitaḥ sahṛdaya-ślāghyo yo’rthas tasya vācyaḥ pratīyamānaś ceti dvau bhedau |

**|| 1.3 ||**

**tatra vācyaḥ prasiddho yaḥ prakārair upamādibhiḥ |**

bahudhā vyākṛtaḥ so’nyaiḥ . . . . . . . . .

kāvya-lakṣma-vidhāyibhiḥ |

 . . . . . . . . .tato neha pratanyate ||

kevalam anūdyate punar yathopayogam iti ||1.3||

**|| 1.4 ||**

**pratīyamānaṁ punar anyad eva**

**vastv asti vāṇīṣu mahā-kavīnām |**

**yat tat prasiddhāvayavātiriktaṁ**

**vibhāti lāvaṇyam ivāṅganāsu ||**

pratīyamānaṁ punar anyad eva vācyād vastv asti vāṇīṣu mahā-kavīnām | yat tat sahṛdaya-suprasiddhaṁ prasiddhebhyo’laṅkṛtebhyaḥ pratītebhyo vāvayavebhyo vyatiriktatvena prakāśate lāvaṇyam ivāṅganāsu | yathā hy aṅganāsu lāvaṇyaṁ pṛthaṅ-nirvarṇyamānaṁ nikhilāvayava-vyatireki kim apy anyad eva sahṛdaya-locanāmṛtaṁ tattvāntaraṁ tadvad eva so’rthaḥ | sa hy artho vācya-sāmarthyākṣiptam vastu-mātram alaṅkāra-rasādayaś cety aneka prabheda-prabhinnau darśayiṣyate | sarveṣu ca teṣu prakāreṣu tasya vācyād anyatvam | tathā hy ādyas tāvat prabhedo vācyād dūram vibhedavān | sa hi kadācid vācye vidhi-rūpe pratiṣedha-rūpaḥ | yathā—

bhama dhammia vīsattho so suṇao ajja mārio deṇa |

golā-ṇaī-kaccha-kuḍaṅga-bāsiṇā daria-sīheṇa ||[[3]](#footnote-4)

[*bhrama dhārmika visrabdhaḥ sa śunako’dya māritas tena |*

*godā-nadī-kūla-latā-kuñja-vāsinā dṛpta-siṁhena ||*]

kvacid vācye pratiṣedha-rūpe vidhi-rūpo yathā—

attā ettha ṇimajjai ettha ahaṁ diasaaṁ paloehi |

mā pahia rattiandhia sejjāe maha ṇimajjahisi ||[[4]](#footnote-5)

(*śvaśrūr atra nimajjati, atrāhaṁ divasa eva pralokaya |*

*mā pathika rātryandha śayyāyāṁ mama nimaṅkṣyasi ||*)

kvacid vācye vidhi-rūpe’nubhaya-rūpo yathā—

vacca maha bbia ekkei hontu ṇīsāsaroiabbāiṁ |

mā tujja bi tīa biṇā dakkhiṇa-haassa jāantu ||[[5]](#footnote-6)

[*vraja mamaivaikasyā bhavantu niḥśvāsa-roditavyāni |*

*mā tavāpi tayā vinā dākṣiṇya-hatasya janiṣata ||*]

kvacid vācye pratiṣedha-rūpe’nubhaya-rūpo yathā—

deā pasia ṇivattassu muha-sasi-johṇā-vilutta-tama-ṇivahe |

ahisāriāṇaṁ vigghaṁ karosi aṇṇāṇaṁ bi haāse ||[[6]](#footnote-7)

[*daivād dṛṣṭvā nitānta-su mukha-śaśi-jyotsnā-vilupta-tamo-nivahe |*

*abhisārikāṇāṁ vighnaṁ karoṣy anyāsām api hatāśe ||*]

kvacid vācyād vibhinna-viṣayatvena vyavasthāpito yathā—

kassa ba ṇa hoi roso daṭṭhūṇa piyāe sa-bbaṇaṁ aharaṁ |

sa-bhamara-pa{u}ma-gghāiṇi vāria-vāme sahasu ehṇiṁ ||[[7]](#footnote-8)

[*kasya vā na bhavati roṣo dṛṣṭvā priyāyāḥ sa-vraṇam adharam |*

*sa-bhramara-padmāghrāṇa-śīle vārita-vāme sahasvedānīm ||*]

anye caivaṁ-prakārā vācyād vibhedinaḥ pratīyamāna-bhedāḥ saṁbhavanti | teṣāṁ diṅ-mātram etat pradarśitam |

dvitīyo’pi prabhedo vācyād vibhinnaḥ sa-prapañcam agre darśayiṣyate |

tṛtīyas tu rasādi-lakṣaṇaḥ prabhedo vācya-sāmarthyākṣiptaḥ prakāśate, na tu sākṣāc-chabda-vyāpāra-viṣaya iti vācyād vibhinna eva | tathā hi vācyatvaṁ tasya sva-śabda-niveditatvena vā syāt | vibhāvādi-pratipādana-mukhena vā | purvasmin pakṣe sva-śabda-niveditatvābhāve rasādīnām apratīti-prasaṅgaḥ | na ca sarvatra teṣāṁ sva-śabda-niveditatvam | yatrāpy asti tat, tatrāpi viśiśṭa-vibhāvādi-pratipādana-mukhenaivaiṣāṁ pratītiḥ |

svaśabdena sā kevalamanūdyate, na tu tatkṛtā viṣayāntare tathā tasyā adarśanāt | na hi kevala-śṛṅgārādi-śabda-mātra-bhāji vibhāvādi-pratipādana-rahite kāvye manāg api rasavattva-pratītir asti | yataś ca svābhidhānam antareṇa kevalebhyo’pi vibhāvādibhyo viśiśṭebhyo rasādīnāṁ pratītiḥ | kevalāc ca svābhidhānād apratītiḥ | tasmād anvaya-vyatirekābhyām abhidheya-sāmarthyākṣiptatvam eva rasādīnām | na tv abhidheyatvaṁ kathaṁcit, iti tṛtīyo’pi prabhedo vācyād vibhinna eveti sthitam | vācyena tv asya saheva pratītir ity agre darśayiṣyate ||1.4||

**|| 1.5 ||**

**kāvyasyātmā sa evārthas tathā cādikaveḥ purā |**

**krauñca-dvandva-viyogotthaḥ śokaḥ ślokatvam āgataḥ ||**

vividha-vācya-vācaka-racanā-prapañca-cāruṇaḥ kāvyasya sa evārthaḥ sāra-bhūtaḥ |

cādikaver vālmīkeḥ nihata-sahacarī-viraha-kātara-krauñcākranda-janitaḥ śoka eva ślokatayā pariṇataḥ | śoko hi karuṇa-sthāyi-bhāvaḥ | pratīyamānasya cānya-bheda-darśane’pi rasa-bhāva-mukhenaivopalakṣaṇaṁ prādhānyāt ||1.5||

**|| 1.6 ||**

**sarasvatī svādu tad-artha-vastu**

**niḥṣyandamānā mahatāṁ kavīnām |**

**aloka-sāmānyam abhivyanakti**

**parisphurantam pratibhā-viśeṣam ||**

tat vastu-tattvaṁ niḥṣyandamānā mahatāṁ kavīnāṁ bhāratī aloka-sāmānyaṁ pratibhā-viśeṣaṁ parisphurantam abhivyanakti | yenāsminn ativicitra-kavi-paramparā-vāhini saṁsāre kālidāsa-prabhṛtayo dvitrāḥ pañcaṣā vā mahā-kavaya iti gaṇyante ||1.6||

idaṁ cāparaṁ pratīyamānasyārthasya sad-bhāva-sādhanaṁ pramāṇam—

**|| 1.7 ||**

**śabdārtha-śāsana-jñāna-mātreṇaiva na vedyate |**

**vedyate sa tu kāvyārtha-tattvajñair eva kevalam ||**

so’rtho yasmāt kevalaṁ kāvyārtha-tattva-jñair eva jñāyate | yadi ca vācya-rūpa evāsāv arthaḥ syāt tad-vācya-vācaka-rūpa-parijñānād eva tat-pratītiḥ syāt | atha ca vācya-vācaka-lakṣaṇa-mātra-kṛta-śramāṇāṁ kāvya-tattvārtha-bhāvanā-vimukhānāṁ svara-śruty-ādi-lakṣaṇam ivāpragītānāṁ gāndharva-lakṣaṇa-vidām agocara evāsāv arthaḥ ||1.7||

evaṁ vācya-vyatirekiṇo vyaṅgyasya sad-bhāvaṁ pratipādya prādhānyaṁ tasyaiveti darśayati—

**|| 1.8 ||**

**so’rthas tad-vyakti-sāmarthya-yogī śabdaś ca kaścana |**

**yatnataḥ pratyabhijñeyau tau śabdārthau mahākaveḥ ||**

vyaṅgyo’rthas tad-vyakti-sāmarthya-yogī śabdaś ca kaścana, na śabda-mātram | tāv eva śabdārthau mahākaveḥ pratyabhijñeyau |vyaṅgya-vyañjakābhyām eva suprayuktābhyāṁ mahākavitva-lābho mahā-kavīnāṁ, na vācya-vācaka-racanā-mātreṇa ||1.8||

idānīṁ vyaṅgya-vyañjakayoḥ prādhānye’pi yad-vācya-vācakāv eva prathamam upādadate kavayas tad api yuktam evetyāha—

**|| 1.9 ||**

**ālokārthī yathā dīpa-śikhāyāṁ yatnavāñ janaḥ |**

**tad-upāyatayā tadvad arthe vācye tad-ādṛtaḥ ||**

yathā hy ālokārthī sann api dīpa-śikhāyāṁ yatnavāñ jano bhavati tad-upāyatayā | na hi dīpa-śikhām antareṇālokaḥ sambhavati | tad vyaṅgyam arthaṁ pratyādṛto jano vācye’rthe yatnavān bhavati | anena pratipādakasya kaver vyaṅgyam arthaṁ prati vyāpāro darśitaḥ || 1.9 ||

pratipādyasyāpi taṁ darśayitum āha—

**|| 1.10 ||**

**yathā padārtha-dvāreṇa vākyārthaḥ sampratīyate |**

**vācyārtha-pūrvikā tadvat pratipattasya vastunaḥ ||**

yathā hi padārtha-dvāreṇa vākyārthāvagamas tathā vācyārtha-pratīti-pūrvikā vyaṅgyasyārthasya pratipattiḥ || 1.10 ||

idānīṁ vācyārtha-pratīti-pūrvakatve’pi tat-pratīter vyaṅgyasyārthasya prādhānyaṁ yathā na vyālupyate tathā darśayati—

**|| 1.11 ||**

**sva-sāmarthya-vaśenaiva vākyārthaṁ pratipādayan |**

**yathā vyāpāra-niṣpattau padārtho na vibhāvyate ||**

yathā sva-sāmarthya-vaśenaiva vākyārthaṁ prakāśayann api padārtho vyāpāra-niṣpattau na bhāvyate vibhaktatayā || 1.11 ||

**|| 1.12 ||**

**tadvat sa-cetasāṁ so’rtho vācyārtha-vimukhātmanām |**

**buddhau tattvārtha-darśinyāṁ jhaṭity evāvabhāsate ||**

evaṁ vācya-vyatirekiṇo vyaṅgyasyārthasya sad-bhāvaṁ pratipādya prakṛta upayojayann āha—

**|| 1.13 ||**

**yatrārthaḥ śabdo vā tam artham upasarjanīkṛta-svārthau |**

**vyaṅktaḥ kāvya-viśeṣaḥ sa dhvanir iti sūribhiḥ kathitaḥ ||**

yatrārtho vācya-viśeṣaḥ vācaka-viśeṣaḥ śabdo vā tam arthaṁ vyaṅktaḥ, sa kāvya-viśeṣo dhvanir iti | anena vācya-vācaka-cārutva-hetubhya upamādibhyo’nuprāsādibhyaś ca vibhakta eva dhvaner viṣaya iti darśitam |

yad apy uktam—"prasiddha-prasthānātikramiṇo mārgasya kāvya-hāner dhvanir nāsti" iti, tad apy ayuktam | yato lakṣaṇa-kṛtām eva sa kevalaṁ na prasiddhaḥ, lakṣye tu parīkṣyamāṇe sa eva sahṛdaya-hṛdayāhlāda-kāri kāvya-tattvam | tato’nyac citram evety agre darśayiṣyāmaḥ |

yad apy uktam—"kāmanīyakam anativartamānasya tasyoktālaṅkārādi-prakāreṣv antar-bhāvaḥ" iti, tad apy asamīcīnam; vācya-vācaka-mātrāśrayiṇi prasthāne vyaṅgya-vyañjaka-samāśrayeṇa vyavasthitasya dhvaneḥ katham antar-bhāvaḥ, vācya-vācaka-cārutva-hetavo hi tasyāṅga-bhūtāḥ, sa tv aṅgi-rūpa eveti pratipādayiṣyamāṇatvāt |

parikara-ślokāś cātra—

vyaṅgya-vyañjaka-sambandha-nibandhanatayā dhvaneḥ |

vācya-vācaka-cārutva-hetv-antaḥ-pātitā kutaḥ ||

nanu yatra pratīyamānasyārthasya vaiśadyenāpratītiḥ sa nāma mā bhūd dhvaner viṣayaḥ | yatra tu pratītir asti, yathā—samāsoktyākṣepānukta-nimitta-viśeṣokti-paryāyoktāpahnuti-dīpaka-saṅkarālaṅkārādau , tatra dhvaner antar-bhāvo bhaviṣyatīty ādi nirākartum abhihitam—"upasarjanī-kṛta-svārthau" iti |

artho guṇīkṛtātmā, guṇīkṛtābhidheyaḥ śabdo vā yatrārthāntaram abhivyanakti sa dhvanir iti | teṣu kathaṁ tasyāntar-bhāvaḥ | vyaṅgya-prādhānye hi dhvaniḥ | na caitat samāsoktyādiṣv asti |

samāsoktau tāvat—

upoḍha-rāgeṇa vilola-tārakaṁ

tathā gṛhītaṁ śaśinā niśā-mukham |

yathā samastaṁ timirāṁśukaṁ tayā

puro’pi rāgād galitaṁ na lakṣitam ||

ity ādau vyaṅgyenānugataṁ vācyam eva prādhānyena pratīyate samāropita-nāyikā-nāyaka-vyavahārayor niśā-śaśinor eva vākyārthatvāt |

ākṣepe’pi vyaṅgya-viśeṣākṣepiṇo’pi vācyasyaiva cārutvaṁ prādhānyena vākyārtha ākṣepokti-sāmarthyād eva jñāyate | tathā hi—tatra śabdopārūḍho viśeṣābhidhānecchayā pratiṣedha-rūpo ya ākṣepaḥ sa eva vyaṅgya-viśeṣam ākṣipan mukhyaṁ kāvya-śarīram |

cārutvotkarṣa-nibandhanā hi vācya-vyaṅgyayoḥ prādhānya-vivakṣā | yathā—

anurāgavatī sandhyā divasas tat-puraḥsaraḥ |

aho daiva-gatiḥ kīdṛk tathāpi na samāgamaḥ ||

atra satyām api vyaṅgya-pratītau vācyasyaiva cārutvam utkarṣavad iti tasyaiva prādhānya-vivakṣā |

yathā ca dīpakāpahnuty-ādau vyaṅgyatvenopamāyāḥ pratītāv api prādhānyenāvivakṣitatvān na tayā vyapadeśas tadvad atrāpi draṣṭavyam | anukta-nimittāyām api viśeṣoktau—

āhūto’pi sahāyair om ity uktvā vimukta-nidro’pi |

gantu-manā api pathikaḥ saṅkocaṁ naiva śithilayati ||

ity ādau vyaṅgyasya prakaraṇa-sāmarthyāt pratīti-mātraṁ na tu tat-pratīti-nimittā kācic cārutva-niṣpattir iti na prādhānyam | paryāyokte’pi yadi prādhānyena vyaṅgyatvaṁ tad bhavatu nāma tasya dhvanāv antar-bhāvaḥ | na tu dhvanes tatrāntar-bhāvaḥ | tasya mahā-viṣayatvenāṅgitvena ca pratipādayiṣyamāṇatvāt | na punaḥ paryāyo bhāmahodāhṛta-sadṛśe vyaṅgyasyaiva prādhānyam | vācyasya tatropasarjanābhāvenāvivakṣitatvāt |

apahnuti-dīpakayoḥ punar-vācyasya prādhānyaṁ vyaṅgyasya cānuyāyitvaṁ prasiddham eva |

saṅkarālaṅkāre’pi yadālaṅkāro’laṅkārāntara-cchāyām anugṛhṇāti, tadā vyaṅgyasya prādhānyenāvivakṣitatvān na dhvani-viṣayatvam | alaṅkāra-dvaya-sambhāvanāyāṁ tu vācya-vyaṅgyayoḥ samaṁ prādhānyam | atha vācyopasarjanī-bhāvena vyaṅgyasya tatrāvasthānaṁ tadā so’pi dhvani-viṣayo’stu, na tu sa eva dhvanir iti vaktuṁ śakyam | paryāyokta-nirdiṣṭa-nyāyāt | api ca saṅkarālaṅkāre’pi ca kvacit saṅkaroktir eva dhvani-sambhāvanāṁ nirākaroti |

aprastuta-praśaṁsāyām api yadā sāmānya-viśeṣa-bhāvān nimitta-nimitti-bhāvād vā abhidhīyamānasyāprastutasya pratīyamānena prastutenābhisambandhas tadābhidhīyamāna-pratīyamānayoḥ samam eva prādhānyam | yadā tāvat sāmānyasyāprastutasyābhidhīyamānasya prākaraṇikena viśeṣeṇa pratīyamānena sambandhas tadā viśeṣa-pratītau satyām api prādhānyena tat-sāmānyenāvinābhāvāt sāmānyasyāpi prādhānyam | yadāpi viśeṣasya sāmānya-niṣṭhatvaṁ tadāpi sāmānyasya prādhānye sāmānye sarva-viśeṣāṇām antar-bhāvād viśeṣasyāpi prādhānyam | nimitta-nimitti-bhāve cāyam eva nyāyaḥ |

yadā tu sārūpya-mātra-vaśenāprastuta-praśaṁsāyām aprakṛta-prakṛtayoḥ sambandhas tadāpy aprastutasya sarūpasyābhidhīyamānasya prādhānyenāvivakṣāyāṁ dhvanāv evāntaḥ-pātaḥ | itarathā tv alaṅkārāntaram eva | tad ayam atra saṅkṣepaḥ—

vyaṅgyasya yatrāprādhānyaṁ vācya-mātrānuyāyinaḥ |

samāsoktyādayas tatra vācyālaṅkṛtayaḥ sphuṭāḥ ||

vyaṅgyasya pratibhā-mātre vācyārthānugame’pi vā |

na dhvanir yatra vā tasya prādhānyaṁ na pratīyate ||

tat-parāv eva śabdārthau yatra vyaṅgyaṁ prati sthitau |

dhvaneḥ sa eva viṣayo mantavyaḥ saṅkarojjhitaḥ ||

tasmān na dhvaner anyatrāntar-bhāvaḥ |

itaś ca nāntar-bhāvaḥ ; yataḥ kāvya-viśeṣo’ṅgī dhvanir iti kathitaḥ | tasya punar aṅgāni—alaṅkārā guṇā vṛttayaś ceti pratipādayiṣyante | na cāvayava eva pṛthag-bhūto’vayavīti prasiddhaḥ | apṛthag-bhāve tu tad-aṅgatvaṁ tasya | na tu tattvam eva | yatrāpi vā tattvaṁ tatrāpi dhvaner mahā-viṣayatvān na tan-niṣṭhatvam eva |

"sūribhiḥ kathita" iti vidvad-upajñeya-muktiḥ, na tu yathā-kathañcit-pravṛtteti pratipādyate | prathame hi vidvāṁso vaiyākaraṇāḥ, vyākaraṇa-mūlatvāt sarva-vidyānām | te ca śrūyamāṇeṣu varṇeṣu dhvanir iti vyavaharanti | tathaivānyais tan-matānusāribhiḥ sūribhiḥ kāvya-tattvārtha-darśibhir vācya-vācaka-sammiśraḥ śabdātmā kāvyam iti vyapadeśyo vyañjakatva-sāmyād dhvanir ity uktaḥ | na caivaṁ-vidhasya dhvaner vakṣyamāṇa-prabheda-tad-bheda-saṁkalanayā mahā-viṣayasya yat-prakāśanaṁ tad-aprasiddhālaṅkāra-viśeṣa-mātra-pratipādanena tulyam iti tad-bhāvita-cetasāṁ yukta eva saṁrambhaḥ | na ca teṣu kathañcid īrṣyayā kaluṣita-śemuṣī-katvam āviṣkaraṇīyam | tad evaṁ dhvanes tāvad abhāva-vādinaḥ pratyuktāḥ |

asti dhvaniḥ | sa cāsāv avivakṣita-vācyo vivakṣitāny apara-vācyaś ceti dvividhaḥ sāmānyena | tatrādyasyodāharaṇam—

suvarṇa-puṣpāṁ pṛthivīṁ cinvanti puruṣās trayaḥ |

śūraś ca kṛta-vidyaś ca yaś ca jānāti sevitum ||

dvitīyasyāpi—

śikhariṇi kva nu nāma kiyac ciraṁ

kim abhidhānam asāv akarot tapaḥ |

taruṇi yena tavādhara-pāṭalaṁ

daśati bimba-phalaṁ śukaśāvakaḥ || 1.13 ||

yad apy uktaṁ bhaktir dhvanir iti, tat pratisamādhīyate—

**|| 1.14a ||**

**bhaktyā bibharti naikatvam rūpa-bhedād ayaṁ dhvaniḥ ||**

ayam ukta-prakāro dhvanir bhaktyā naikatvaṁ bibharti bhinna-rūpatvāt | vācya-vyatiriktasyārthasya vācya-vācakābhyāṁ tātparyeṇa prakāśanaṁ yatra vyaṅgya-prādhānye sa dhvaniḥ | upacāra-mātraṁ tu bhaktiḥ |

mā caitat syād bhaktir lakṣaṇaṁ dhvaner ity āha—

**|| 1.14b ||**

**ativyāpter athāvyāpter na cāsau lakṣyate tayā ||**

naiva bhaktyā dhvanir lakṣyate | katham ? ativyāpter avyāpteś ca | tatrātivyāptir dhvani-vyatirikte’pi viṣaye bhakteḥ sambhavāt | yatra hi, vyaṅgya-kṛtaṁ mahat-sauṣṭhavaṁ nāsti tatrāpy upacarita-śabda-vṛttyā prasiddhy-anurodha-pravartita-vyavahārāḥ kavayo dṛśyante | yathā [ratnāvalī 2.12]—

parimlānaṁ pīna-stana-jaghana-saṅgād ubhayatas

tanor madhyasyāntaḥ parimalanam aprāpya haritam |

idaṁ vyasta-nyāsaṁ ślatha-bhuja-latākṣepa-valanaiḥ

kṛśāṅgyāḥ santāpaṁ vadati visinī-patra-śayanam ||[[8]](#footnote-9)

tathā—

cumbajja{i} saahuttaṁ avarundhijja{i} sahassa-huttaṁ bi |

ramia puṇo bi ramijja{i} pie jaṇe ṇatthi puṇaruttaṁ ||

[*cumbyate śata-kṛtvo’varudhyate sahasra-kṛtvaḥ |*

*viramya punā ramyate priyo jano nāsti punaruktam ||*]

tathā—

kubiāo pasaṇnāo oraṇṇa-muhīo vihasamāṇāo |

jaha gahiā taha hiaaṁ haranti ucchinta-mahilāo ||

[*kupitāḥ prasannā avarudita-vadanā vihasantyaḥ |*

*yathā gṛhītās tathā hṛdayaṁ haranti svairiṇyo mahilāḥ* ||]

tathā—

ajjāe pahāro ṇavala-dāe diṇṇo pieṇa thaṇa-baṭṭe |

mi{u}o bi dūsaho bbia jāo hiae savattīṇaṁ ||

[*bhāryāyāḥ prahāro nava-latayā dattaḥ priyeṇa stana-pṛṣṭhe |*

*mṛduko’pi duḥsaha iva jāto hṛdaye sapatnīnām* ||]

tathā—

parārthe yaḥ pīḍām anubhavati bhaṅge’pi madhuro

yadīyaḥ sarveṣām iha khalu vikāro’py abhimataḥ |

na samprāpto vṛddhiṁ yadi sa bhṛśam akṣetra-patitaḥ

kim ikṣor doṣo’sau na punar aguṇāyā maru-bhuvaḥ ||

ity atrekṣu-pakṣe’nubhavati śabdaḥ | na caivaṁ-vidhaḥ kadācid api dhvaner viṣayaḥ | yataḥ—

**|| 1.15 ||**

**ukty-antareṇāśakyaṁ yat tac cārutvaṁ prakāśayan |**

**śabdo vyañjakatāṁ bibhrad dhvany-ukter viṣayībhavet ||**

atra codāhṛte viṣaye nokty-antarā-śakya-cārutva-vyakti-hetuḥ śabdaḥ |

kiṁ ca—

**|| 1.16 ||**

**rūḍhā ye viṣaye’nyatra śabdāḥ sva-viṣayād api |**

**lāvaṇyādyāḥ prayuktās te na bhavanti padaṁ dhvaneḥ ||**

teṣu copacarita-śabda-vṛttir astīti | tathā-vidhe ca viṣaye kvacit sambhavann api dhvani-vyavahāraḥ prakārāntareṇa pravartate | na tathā-vidha-śabda-mukhena |

api ca—

**|| 1.17 ||**

**mukhyāṁ vṛttiṁ parityajya guṇa-vṛttyārtha-darśanam |**

**yad uddiśya phalaṁ tatra śabdo naiva skhalad-gatiḥ ||**

tatra hi cārutvātiśaya-viśiṣṭārtha-prakāśana-lakṣaṇe prayojane kartavye yadi śabdasyāmukhyatā tadā tasya prayoge duṣṭataiva syāt | na caivam ; tasmāt—

**|| 1.18 ||**

**vācakatvāśrayeṇaiva guṇa-vṛttir vyavasthitā |**

**vyañjakatvaika-mūlasya dhvaneḥ syāl lakṣaṇaṁ katham ||**

tasmād anyo dhvanir anyā ca guṇa-vṛttiḥ |

avyāptir apy asya lakṣaṇasya | na hi dhvani-prabhedo vivakṣitānya-para-vācya-lakṣaṇaḥ | anye ca bahavaḥ prakārā bhaktyā vyāpyantaḥ ; tasmād bhaktir alakṣaṇam || 1.18 ||

**|| 1.19a ||**

**kasyacid dhvani-bhedasya sā tu syād upalakṣaṇam |**

sā punar bhaktir vakṣyamāṇa-prabheda-madhyād anyatamasya bhedasya yadi nāmopalakṣaṇatayā sambhāvyeta ; yadi ca guṇa-vṛttyaiva dhvanir lakṣyata ity ucyate tad-abhidhā-vyāpāreṇa tad-itaro’laṅkāra-vargaḥ samagra eva lakṣyata iti pratyekam alaṅkārāṇāṁ lakṣaṇa-karaṇa-vaiyarthya-prasaṅgaḥ |

kiṁ ca—

**|| 1.19b ||**

**lakṣaṇe’nyaiḥ kṛte cāsya pakṣa-saṁsiddhir eva naḥ ||**

kṛte’pi vā pūrvam evānyair dhvani-lakṣaṇe pakṣa-saṁsiddhir eva naḥ ; yasmād dhvanir astīti naḥ pakṣaḥ | sa ca prāg eva saṁsiddha ity ayatna-sampanna-samīhitārthāḥ saṁvṛttāḥ smaḥ |

ye’pi sahṛdaya-hṛdaya-saṁvedyam anākhyeyam eva dhvaner ātmānam āmnāsiṣus te’pi na parīkṣya vādinaḥ | yata uktayā nītyā vakṣyamāṇayā ca dhvaneḥ sāmānya-viśeṣa-lakṣaṇe pratipādite’pi yady anākhyeyatvaṁ tat sarveṣām eva vastūnāṁ tat-prasaktam | yadi punar dhvaner atiśayoktyānayā kāvyāntarātiśāyi taiḥ svarūpam ākhyāyate tat te’pi yuktābhidhāyina eva ||

iti śrī-rājānakānandavardhanācārya-viracite dhvany-āloke prathama uddyotaḥ ||

—o)0(o—

(2)

### || dvitīyoddyotaḥ ||

evam avivakṣita-vācya-vivakṣitānya-para-vācyatvena dhvanir dvi-prakāraḥ prakāśitaḥ |

tatrāvivakṣita-vācyasya prabheda-pratipādanāyedam ucyate—

**|| 2.1 ||**

**arthāntare saṅkramitam atyantaṁ vā tiraskṛtam |**

**avivakṣita-vācyasya dhvaner vācyaṁ dvidhā matam ||**

tathāvidhābhyāṁ ca tābhyāṁ vyañgyasyaiva viśeṣaḥ | tatrārthāntara-saṅkramita-vācyo yathā—

snigdha-śyāmala-kānti-lipta-viyato vellad-balākā ghanā

vātāḥ śīkariṇaḥ payoda-suhṛdām ānanda-kekāḥ kalāḥ |

kāmaṁ santu dṛḍhaṁ kaṭhora-hṛdayo rāmo’smi sarvaṁ sahe

vaidehī tu katham bhaviṣyati hahā hā devi dhīrā bhava ||[[9]](#footnote-10)

ity atra rāma-śabdaḥ | anena hi vyaṅgya-dharmāntara-pariṇataḥ saṁjñī pratyāyyate, na saṁjñi-mātram | yathā ca mamaiva viṣama-bāṇa-līlāyām—

tālā jāanti guṇā jālā de sahiaehiṁ gheppanti |

ra{i}-kiraṇānuggahīāiṁ honti kamalāiṁ kamalāiṁ ||

[*tadā jāyante guṇā yadā te sahṛdayair gṛhyante |*

*ravi-kiraṇānugṛhītāni bhavanti kamalāni kamalāni* ||]

ity atra dvitīyaḥ kamala-śabdaḥ |

atyanta-tiraskṛta-vācyo yathādi-kaver vālmīkeḥ—

ravi-saṅkrānta-saubhāgyas tuṣārāvṛta-maṇḍalaḥ |

niḥśvāsāndha ivādarśaś candramā na prakāśate || iti |

atrāndha-śabdaḥ | yathā ca—

gaanaṁ ca matta-mehaṁ dhārāluli-ajjunāiṁ a baṇāiṁ |

ṇirahaṅkāra-miaṅkā haranti ṇīlāo nisāo ||

[*gaganaṁ ca matta-meghaṁ dhārā-lulitārjunāni ca vanāni |*

*nirahaṅkāra-mṛgāṅkā haranti nīlā api niśāḥ ||*]

atra matta-nirahaṅkāra-śabdau || 2.1 ||

**|| 2.2 ||**

**asaṁlakṣya-kramoddyotaḥ krameṇa dyotitaḥ paraḥ |**

**vivakṣitābhidheyasya dhvaner ātmā dvidhā mataḥ ||**

mukhyatayā prakāśamāno vyaṅgyo’rtho dhvaner ātmā | sa ca vācyārthāpekṣayā kaścid alakṣya-kramatayā prakāśate, kaścit krameṇeti dvidhā mataḥ || 2.2 ||

tatra—

**|| 2.3 ||**

**rasa-bhāva-tad-ābhāsa-tat-praśānty-ādir akramaḥ |**

**dhvaner ātmāṅgi-bhāvena bhāsamāno vyavasthitaḥ ||**

rasādir artho hi saheva vācyenāvabhāsate | sa cāṅgitvenāvabhāsamāno dhvaner ātmā |

idānīṁ rasavad-alaṅkārād alakṣya-krama-dyotanātmano dhvaner vibhakto viṣaya iti pradarśyate—

**|| 2.4 ||**

**vācya-vācaka-cārutva-hetūnāṁ vividhātmanām |**

**rasādi-paratā yatra sa dhvaner viṣayo mataḥ ||**

rasa-bhāvatad-ābhāsa-tat-praśama-lakṣaṇaṁ mukhyam artham anuvartamānā śabdārthālaṅkārā guṇāś ca parasparaṁ dhvany-apekṣayā vibhinna-rūpā vyavasthitās tatra kāvye dhvanir iti vyapadeśaḥ || 2.4 ||

rasa-bhāvatad-ābhāsatatpraśama-lakṣaṇaṁ mukhyamarthamanuvartamānā śabdārthālaṅkārā guṇāś ca parasparaṁ dhvanyapekṣayā vibhinna-rūpā vyavasthitās tatra kāvye dhvanir iti vyapadeśaḥ || 2.4 ||

**|| 2.5 ||**

**pradhānye’nyatra vākyārthe yatrāṅgaṁ tu rasādayaḥ |**

**kāvye tasminn alaṅkāro rasādir iti me matiḥ ||**

yady api rasavad-alaṅkārasyānyair darśito viṣayas tathāpi yasmin kāvye pradhānatayānyo’rtho vākyārthī-bhūtas tasya cāṅga-bhūtā ye rasādayas te rasāder alaṅkārasya viṣayā iti māmakīnaḥ pakṣaḥ | tad yathā cāṭuṣu preyo’laṅkārasya vākyārthatve’pi rasādayo’ṅgabhūtā dṛśyante | sa ca rasādir alaṅkāraḥ śuddhaḥ saṅkīrṇo vā |

tatrādyo yathā—

kiṁ hāsyena na me prayāsyasi punaḥ prāptaś cirād darśanaṁ

keyam niṣkaruṇa pravāsa-rucitā kenāsi dūrikṛtaḥ |

svapnānteṣv iti te vadan priyatama-vyāsakta-kaṇṭha-graho

buddhā roditi rikta-bāhu-valayas tāraṁ ripu-strī-janaḥ ||

ity atra karuṇa-rasasya śuddhasyāṅga-bhāvāt spaṣṭam eva rasavad-alaṅkāratvam | evam evaṁ-vidhe viṣaye rasāntarāṇāṁ spaṣṭa evāṅgabhāvaḥ |

saṅkīrṇo rasādir aṅga-bhūto yatha—

kṣipto hastāvalagnaḥ prasabham abhihato’py ādadāno’ṁśukāntaṁ

gṛhṇan keśeṣv apāstaś caraṇa-nipatito nekṣitaḥ sambhrameṇa |

āliṅgan yo’vadhūtas tripura-yuvatibhiḥ sāśru-netrotpalābhiḥ

kāmīvārdrāparādhaḥ sa dahatu duritaṁ śāmbhavo vaḥ śarāgniḥ ||

ity atra tripura-ripu-prabhāvātiśayasya vākyārthatve īrṣyā-vipralambhasya śleṣa-sahitasyāṅga-bhāva iti, evaṁ-vidha eva rasavad-ādy-alaṅkārasya nyāyyo viṣayaḥ | ata eva cerṣyā-vipralambha-karuṇayor aṅgatvena vyavasthānāt samāveśo na doṣaḥ | yatra hi rasasya vākyārthī-bhāvas tatra katham alaṅkāratvam ? alaṅkāro hi cārutva-hetuḥ prasiddhaḥ ; na tv asāv ātmaivātmanaś cārutva-hetuḥ |

tathā cāyam atra saṁkṣepaḥ—

rasa-bhāvādi-tātparyam āśritya viniveśanam |

alaṅkṛtīnāṁ sarvāsām alaṅkāratva-sādhanam ||

tasmād yatra rasādayo vākyārthī-bhūtāḥ sa sarvo na rasāder alaṅkārasya viṣayaḥ ; sa dhvaneḥ prabhedaḥ, tasyopamādayo’laṅkārāḥ | yatra tu prādhānyenārthāntarasya vākyārthī-bhāve rasādibhiś cārutva-niṣpattiḥ kriyate, sa rasāder alaṅkāratāyā viṣayaḥ |

evaṁ dhvaner upamādīnāṁ rasavad-alaṅkārasya ca vibhakta-viṣayatā bhavati |

yadi tu cetanānāṁ vākyārthī-bhāvo rasādy-alaṅkārasya viṣaya ity ucyate tarhy upamādīnāṁ pravirala-viṣayatā nirviṣayatā vābhihitā syāt | yasmād acetana-vastu-vṛtte vākyārthī-bhūte punaś cetana-vastu-vṛttānta-yojanayā yathā-kathañcid bhavitavyam |

atha satyām api tasyāṁ yatrācetanānāṁ vākyārthī-bhāvo nāsau rasavad-alaṅkārasya viṣaya ity ucyate | tan mahataḥ kāvya-prabandhasya rasanidhānabhūtasya nīrasatvamabhihitaṁ syāt |

yathā—

taraṅga-bhrū-bhaṅgā kṣubhita-vihaga-śreṇi-raśanā

vikarṣantī phenaṁ vasanam iva saṁrambha-śithilam |

yathā-viddhaṁ yāti skhalitam abhisandhāya bahuśo

nadī-rūpeṇeyaṁ dhruvam asahanā sā pariṇatā ||

yathā vā—

tanvī megha-jalārdra-pallavatayā dhautādhar evāśrubhiḥ

śūnyevābharaṇaiḥ svakāla-virahād viśrānta-puṣpodgamā |

cintā maunam ivāśritā madhu-kṛtāṁ śabdair vinā lakṣyate

caṇḍī mām avadhūya pāda-patitaṁ jātānutāpeva sā ||

yathā vā—

teṣāṁ gopa-vadhū-vilāsa-suhṛdāṁ rādhā-rahaḥ-sākṣiṇāṁ

kṣemaṁ bhadra kalinda-śaila-tanayā-tīre latā-veśmanāṁ |

vicchinne smara-talpa-kalpana-mṛd-ucchedopayoge’dhunā

te jāne jaraṭhī-bhavanti vigalan nīla-tviṣaḥ pallavāḥ ||[[10]](#footnote-11)

ity evam ādau viṣaye’cetanānāṁ vākyārthī-bhāve’pi cetana-vastu-vṛttānta-yojanāsty eva | atha yatra cetana-vastu-vṛttānta-yojanāsti tatra rasādir alaṅkāraḥ | tad evaṁ saty upamādayo nirviṣayāḥ pravirala-viṣayā vā syuḥ | yasmān nāsty evāsāv acetana-vastu-vṛttānto yatra cetana-vastu-vṛttānta-yojanā nāsty antato vibhāvatvena | tasmād aṅgatvena ca rasādīnām alaṅkāratā |

yaḥ punar aṅgī raso bhāvo vā sarvākāram alaṅkāryaḥ sa dhvaner ātmeti || 2.5 ||

kiṁ ca—

**|| 2.6 ||**

**tam artham avalambante ye’ṅginaṁ te guṇāḥ smṛtāḥ |**

**aṅgāśritās tv alaṅkārā mantavyāḥ kaṭakādivat ||**

ye tam arthaṁ rasādi-lakṣaṇam aṅginaṁ santam avalambate te guṇāḥ śauryādivat | vācya-vācaka-lakṣaṇāny aṅgāni ye punas tad-āśritās te’laṅkārā mantavyāḥ kaṭakādivat || 2.6 ||

tathā ca—

**|| 2.7 ||**

**śṛṅgāra eva madhuraḥ paraḥ prahlādano rasaḥ |**

**tan-mayaṁ kāvyam āśritya mādhuryaṁ pratitiṣṭhati ||**

śṛṅgāra eva rasāntarāpekṣayā madhuraḥ prahlāda-hetutvāt | tat-prakāśana-para-śabdārthatayā kāvyasya sa mādhurya-lakṣaṇo guṇaḥ | śravyatvaṁ punar ojaso’pi sādhāraṇam iti || 2.7 ||

**|| 2.8 ||**

**śṛṅgāre vipralambhākhye karuṇe ca prakarṣavat |**

**mādhuryam ārdratāṁ yāti yatas tatrādhikaṁ manaḥ ||**

vipralambha-śṛṅgāra-karuṇayos tu mādhuryam eva prakarṣavat | sahṛdaya-hṛdayāvarjanātiśaya-nimittatvād iti || 2.8 ||

**|| 2.9 ||**

**raudrādayo rasā dīptyā lakṣyante kāvya-vartinaḥ |**

**tad-vyakti-hetū śabdārthāv āśrityaujo vyavasthitam ||**

raudrādayo hi rasāḥ parāṁ dīptim ujjvalatāṁ janayantīti lakṣaṇayā ta eva dīptir ity ucyate |

tat-prakāśana-paraḥ śabdo dīrgha-samāsa-racanālaṅkṛtaṁ vākyam | yathā—

cañcad-bhuja-bhramita-caṇḍa-gadābhighāta-

sañcūrṇitoru-yugalasya suyodhanasya |

styānāvabaddha-ghana-śoṇita-śoṇa-pāṇir

uttaṁsayiṣyati kacāṁs tava devi bhīmaḥ || (veṇi 1.21)

tat-prakāśana-paraś cārtho’napekṣita-dīrgha-samāsa-racanaḥ prasanna-vācakābhidheyaḥ | yathā—

yo yaḥ śastraṁ bibharti sva-bhuja-guru-madaḥ pāṇḍavīnāṁ camūnāṁ

yo yaḥ pāñcāla-gotre śiśur adhika-vayā garbha-śayyāṁ gato vā |

yo yas tat-karma-sākṣī carati mayi raṇe yaś ca yaś ca pratīpaḥ

krodhāndhas tasya tasya svayam api jagatām antakasyāntako’ham || (veṇi 3.32)

ity ādau dvayor ojastvam || 2.9 ||

**|| 2.10 ||**

**samarpakatvaṁ kāvyasya yat tu sarva-rasān prati |**

**sa prasādo guṇo jñeyaḥ sarva-sādhāraṇa-kriyaḥ ||**

prasādas tu svacchatā śabdārthayoḥ | sa ca sarva-rasa-sādhāraṇo guṇaḥ sarva-racanā-sādhāraṇaś ca vyaṅgyārthāpekṣayaiva mukhyatayā vyavasthito mantavyaḥ ||2.10||

**|| 2.11 ||**

**śruti-duṣṭādayo doṣā anityā ye ca darśitāḥ |**

**dhvany-ātmany eva śṛṅgāre te heyā ity udāhṛtāḥ ||**

anityā doṣāś ca ye śruti-duṣṭādayaḥ sūcitās te’pi na vācye artha-mātre, na ca vyaṅgye śṛṅgāre vā dhvaner anātma-bhūte | kiṁ tarhi ? dhvanyātmany eva śṛṅgāre’ṅgitayā vyaṅgye te heyā ity udāhṛtāḥ | anyathā hi teṣām anitya-doṣataiva na syāt | evam ayam asaṁlakṣya-krama-dyoto dhvaner ātmā pradarśitaḥ sāmānyena || 2.11 ||

**|| 2.12 ||**

**tasyāṅgānāṁ prabhedā ye prabhedāḥ svagatāś ca ye |**

**teṣāmānantyamanyonyasambandhaparikalpane ||**

aṅgitayā vyaṅgyo rasādir vivakṣitāny apara-vācyasya dhvaner eka ātmā ya uktas tasyāṅgānāṁ vācya vācakānupātinām alaṅkārāṇāṁ ye prabhedā niravadhayo ye ca svagatās tasyāṅgino’rthasya rasa-bhāva-tad-ābhāsa-tat-praśama-lakṣaṇā vibhāvānubhāva-vyabhicāri-pratipādana-sahitā anantāḥ svāśrayāpekṣayā niḥsīmāno viśeṣās teṣām anyonya-sambandha-parikalpane kriyamāṇe kasyacid anyatamasyāpi rasasya prakārāḥ parisaṅkhyātuṁ na śakyante kim uta sarveṣām |

tathā hi śṛṅgārasyāṅginas tāvad ādyau dvau bhedau—sambhogo vipralambhaś ca | sambhogasya ca paraspara-prema-darśana-surata-viharaṇādi-lakṣaṇāḥ prakārāḥ |

vipralambhasyāpy abhilāṣerṣyā-viraha-pravāsa-vipralambhādayaḥ | teṣāṁ ca pratyekaṁ vibhāvānubhāva-vyabhicāri-bhedaḥ | teṣāṁ ca deśa-kālādy-āśrayāvasthā-bheda iti svagata-bhedāpekṣayaikasya tasyāparimeyatvaṁ, kiṁ punar aṅga-prabheda-kalpanāyām | te hy aṅga-prabhedāḥ pratyekam aṅgi-prabheda-sambandha-parikalpane kriyamāṇe satyānantyam evopayānti || 2.12 ||

**|| 2.13 ||**

**diṅ-mātraṁ tūcyate yena vyutpannānāṁ sa-cetasām |**

**buddhir āsāditālokā sarvatraiva bhaviṣyati ||**

diṅ-mātra-kathanena hi vyutpannānāṁ sahṛdayānām ekatrāpi rasa-bhede sahālaṅkārair aṅgāṅgi-bhāva-parijñānād āsāditālokā buddhiḥ sarvatraiva bhaviṣyati |

tatra—

**|| 2.14 ||**

**śṛṅgārasyāṅgino yatnād eka-rūpānubandhavān |**

**sarveṣv eva prabhedeṣu nānuprāsaḥ prakāśakaḥ ||**

aṅgino hi śṛṅgārasya ye uktāḥ prabhedās teṣu sarveṣv eka-prakārānubandhitayā prabandhena pravṛtto’nuprāso na vyañjakaḥ | aṅgina ity anenāṅga-bhūtasya śṛṅgārasyaika-rūpānubandhy-anuprāsa-nibandhane kāma-cāram āha || 2.14 ||

**|| 2.15 ||**

**dhvanyātma-bhūte śṛṅgāre yamakādi-nibandhanam |**

**śaktāv api pramāditvaṁ vipralambhe viśeṣataḥ ||**

dhvaner ātma-bhūtaḥ śṛṅgāras tātparyeṇa vācya-vācakābhyāṁ prakāśyamānas tasmin yamakādīnāṁ yamaka-prakārāṇāṁ nibandhanaṁ duṣkara-śabda-bhaṅga-śleṣādīnāṁ śaktāv api pramāditvaṁ | "pramāditvam" ity anenaitad darśyate—kāka-tālīyena kadācit kasyacid ekasya yamakāder niṣpattāv api bhūmnālaṅkārāntaravad rasāṅgatvena nibandho na kartavya iti | "vipralambhe viśeṣata" ity anena vipralambhe saukumāryātiśayaḥ khyāpyate | tasmin dyotye yamakāder aṅgasya nibandho niyamān na kartavya iti || 2.15 ||

atra yuktir abhidhīyate—

**|| 2.16 ||**

**rasākṣiptatayā yasya bandhaḥ śakya-kriyo bhavet |**

**apṛthag-yatna-nirvatyaḥ so’laṅkāro dhvanau mataḥ ||**

niṣpattāv āścarya-bhūto’pi yasyālaṅkārasya rasākṣiptatayaiva bandhaḥ śakya-kriyo bhavet so’sminn alakṣya-krama-vyaṅgye dhvanāv alaṅkāro mataḥ | tasyaiva rasāṅgatvaṁ mukhyam ity arthaḥ | yathā—

kapole pattrālī karatala-nirodhena mṛditā

nipīto niḥśvāsair ayam amṛta-hṛdyo’dhara-rasaḥ |

muhuḥ kaṇṭhe lagnas taralayati bāṣpa-stana-taṭīṁ

priyo manyur jātas tava niranurodhe na tu vayam ||[[11]](#footnote-12)

rasāṅgatve ca tasya lakṣaṇam apṛthag-yatna-nirvartyatvam iti yo rasaṁ bandhu-madhya-vasitasya kaver alaṅkāras tāṁ vāsanām atyūhya yatnāntaram āsthitasya niṣpadyate sa na rasāṅgam iti | yamake ca prabandhena buddhi-pūrvakaṁ kriyamāṇe niyamenaiva yatnāntara-parigraha āpatati śabda-viśeṣānveṣaṇa-rūpaḥ | alaṅkārāntareṣv api tat-tulyam iti cet—naivam; alaṅkārāntarāṇi hi nirūpyamāṇa-durghaṭanāny api rasa-samāhita-cetasaḥ pratibhānavataḥ kaver aham-pūrvikayā parāpatanti | yathā kādambaryāṁ kādambarī-darśanāvasare | yathā ca māyā-rāma-śiro-darśanena vihvalāyāṁ sīta-devyāṁ setau | yuktaṁ caitat, yato rasā vācya-viśeṣair evākṣeptavyāḥ |

asyaivārthasya saṅgraha-ślokāḥ—

rasavanti hi vastūni sālaṅkārāṇi kānicit |

ekenaiva prayatnena nirvartyante mahā-kaveḥ ||

yamakādi-nibandhe tu pṛthag-yatno’sya jāyate |

śaktasyāpi rase’ṅgatvaṁ tasmād eṣāṁ na vidyate ||

rasābhāsāṅga-bhāvas tu yamakāder na vāryate |

dhvany-ātma-bhūte śṛṅgāre tv aṅgatā nopapadyate || 2.16 ||

idānīṁ dhvany-ātma-bhūtasya śṛṅgārasya vyañjako’laṅkāra-varga ākhyāyate—

**|| 2.17 ||**

**dhvany-ātma-bhūte śṛṅgāre samīkṣya viniveśitaḥ |**

**rūpakādir alaṅkāra-varga eti yathārthatām ||**

alaṅkāro hi bāhyālaṅkārasāmyādaṅginaścārutva-heturucyate |

vācyālaṅkāravargaś ca rūpakādiryāvānukto vakṣyate ca kaiścit, alaṅkārāṇāmanantatvāt |||

sa sarvo’pi yadi samīkṣya viniveśyate tada-lakṣyakramavyaṅgyasya dhvaner aṅginaḥ sarvasyaiva cārutvaheturniṣpadyate || 2.17 ||

eṣā cāsya viniveśane samīkṣā—

**|| 2.18-19 ||**

**vivakṣā tatparatvena nāṅgitvena kadācana |**

**kāle ca grahaṇa-tyāgau nātinirvahaṇaiṣitā ||**

**nirvyūḍhāv api cāṅgatve yatnena pratyavekṣaṇam |**

**rūpakādir alaṅkāra-vargasyāṅgatva-sādhanam ||**

rasa-bandheṣv atyādṛta-manāḥ kavir yam alaṅkāraṁ tad aṅgatayā vivakṣati | yathā [śaku. 1.20]—

calāpāṅgāṁ dṛṣṭiṁ spṛśasi nava-gopa-sudṛśāṁ

rahasyākhyāyīva mṛśasi mṛdu karṇāntika-caraḥ |

karaṁ vyādhunvatyāḥ pibasi rati-sarvasvam adharaṁ

vayaṁ tattvānveṣān madhukara hatās tvaṁ khalu kṛtī ||[[12]](#footnote-13)

atra hi bhramara-svabhāvoktir alaṅkāro rasānuguṇaḥ | "nāṅgitvena" iti na prādhānyena |

kadācid rasādi-tātparyeṇa vivakṣito’pi hy alaṅkāraḥ kaścid aṅgitvena vivakṣito dṛśyate | yathā—

cakrābhighāta-prasabhājñayaiva cakāra yo rāhu-vadhū-janasya |

āliṅganoddāma-vilāsa-vandhyaṁ ratotsavaṁ cumbana-mātra-śeṣam ||

atra hi paryāyoktasyāṅgitvena vivakṣā rasādi-tātparye saty apīti | aṅgatvena vivakṣitam api yam avasare gṛhṇāti nānavasare |

**avasare gṛhītir**, yathā (ratnāvalyāṁ 2.4)—

uddāmotkalikāṁ vipāṇḍura-rucaṁ prārabdha-jṛmbhāṁ kṣaṇād
āyāsaṁ śvasanodgamair aviratair ātanvatīm ātmanaḥ |

adyodyānalatām imāṁ samadanāṁ nārīm ivānyāṁ dhruvaṁ
paśyan kopa-vipāṭala-dyuti mukhaṁ devyāḥ kariṣyāmy aham ||[[13]](#footnote-14)

ity atra upamā śleṣasya | gṛhītam api ca yam avasare tyajati tad-rasānuguṇa-tayālaṅkārāntarāpekṣayā | yathā—

raktas tvaṁ nava-pallavair aham api ślāghyaiḥ priyāyā guṇais

tvām āyānti śilīmukhāḥ smara-dhanur-muktās tathā mām api |

kāntāpāda-talāhatis tava mude tadvan mamāpy āvayoḥ

sarvaṁ tulyam aśoka kevalam ahaṁ dhātrā sa-śokaḥ kṛtaḥ ||[[14]](#footnote-15)

atra hi prabandha-pravṛtto’pi śleṣo vyatireka-vivakṣayā tyajyamāno rasa-viśeṣam puṣṇāti |

nātrālaṅkāra-dvaya-sannipātaḥ, kiṁ tarhi ? alaṅkārāntaram eva śleṣa-vyatireka-lakṣaṇaṁ narasiṁhavad iti cet—na, tasya prakārāntareṇa vyavasthāpanāt | yatra hi śleṣa-viṣaya eva śabde prakārāntareṇa vyatireka-pratītir jāyate sa tasya viṣayaḥ | yathā—"sa harir nāmnā devaḥ sa-harir vara-turaga-nivahena" ity ādau |

atra hy anya eva śabdaḥ śleṣasya viṣayo’nyaś ca vyatirekasya | yadi caivaṁ-vidhe viṣaye’ laṅkārāntaratva-kalpanā kriyate tat-saṁsṛṣṭer viṣayāpahāra eva syāt | śleṣa-mukhenaivātra vyatirekasyātma-lābha iti nāyaṁ saṁsṛṣṭer viṣaya iti cet—na ; vyatirekasya prakārāntareṇāpi darśanāt | yathā—

no kalpāpāya-vāyor adaya-raya-dalat-kṣmādharasyāpi śamyā

gāḍhodgīrṇojjvala-śrīr ahani na rahitā no tamaḥ-kajjalena |

prāptotpattiḥ pataṅgān na punar upagatā moṣa-muṣṇa-tviṣo vo

vartiḥ saivānya-rūpā sukhayatu nikhila-dvīpa-dīpasya dīptiḥ ||

atra hi sāmya-prapañca-pratipādanaṁ vinaiva vyatireko darśitaḥ | nātra śleṣa-mātrāc cārutva-pratītir astīti śleṣasya vyatirekāṅgatvenaiva vivakṣitatvāt na svato’laṅkāratety api na vācyam |

yata evaṁ-vidhe viṣaye sāmya-mātrād api supratipāditāc cārutvaṁ dṛśyata eva | yathā—

ākrandāḥ stanitair vilocana-jalānya-śrānta-dhārāmbudhis

tad-viccheda-bhuvaś ca śoka-śikhinas tulyās taḍid-vibhramaiḥ |

antar me dayitā-mukhaṁ tava śaśī vṛttiḥ samaivāvayos

tat kiṁ mām aniśaṁ sakhe jala-dhara tvaṁ dagdhum evodyataḥ ||[[15]](#footnote-16) ity ādau |

rasa-nirvahaṇaika-tāna-hṛdayo yaṁ ca nātyantaṁ nirvoḍhum icchati | yathā—

kopāt komala-lola-bāhu-latikā-pāśena baddhā dṛḍhaṁ

nītvā vāsa-niketanaṁ dayitayā sāyaṁ sakhīnāṁ puraḥ |

bhūyo naivam iti skhalat-kala-girā saṁsūcya duśceṣṭitaṁ

dhanyo hanyata eva nihnuti-paraḥ preyān rudatyā hasan ||

atra hi rūpakam ākṣiptam anirvyūḍhaṁ ca paraṁ rasa-puṣṭaye | nirvoḍhum iṣṭam api yaṁ yatnād aṅgatvena pratyavekṣate yathā—

śyāmāsvaṅgaṁ cakita-hariṇī-prekṣaṇe dṛṣṭi-pātaṁ

gaṇḍa-cchāyāṁ śaśini śikhināṁ barha-bhāreṣu keśān |

utpaśyāmi pratanuṣu nadī-vīciṣu bhrū-vilāsān

hantaika-sthaṁ kvacid api na te bhīru sādṛśyam asti || ity ādau |

sa evam upanibadhyamāno’laṅkāro rasābhivyakti-hetuḥ kaver bhavati | ukta-prakārātikrame tu niyamenaiva rasa-bhaṅga-hetuḥ saṁpadyate | lakṣyaṁ ca tathāvidhaṁ mahā-kavi-prabandheṣv api dṛśyate bahuśaḥ | tat tu sūkti-sahasra-dyotitātmanāṁ mahātmanāṁ doṣodghoṣaṇam ātmana eva dūṣaṇaṁ bhavatīti na vibhajya darśitam | kiṁ tu rūpakāder alaṅkāra-vargasya yeyaṁ vyañjakatve rasādi-viṣaye lakṣaṇa-dig-darśitā tām anusaran svayaṁ cānyal lakṣaṇam utprekṣamāṇo yady alakṣya-krama-pratibham anantaroktam enaṁ dhvaner ātmānam upanibadhnāti sukaviḥ samāhita-cetās tadā tasyātma-lābho bhavati mahīyān iti ||2.18-19||

**|| 2.20 ||**

**krameṇa pratibhāty ātmā yo’syānusvāna-sannibhaḥ |**

**śabdārtha-śakti-mūlatvāt so’pi dvedhā vyavasthitaḥ ||**

asya vivakṣitāny apara-vācyasya dhvaneḥ saṁlakṣya-krama-vyaṅgyatvād anuraṇana-prakhyo ya ātmā so’pi śabda-śakti-mūlo’rtha-śakti-mūlaś ceti dvi-prakāraḥ ||2.20||

nanu śabda-śaktyā yatrārthāntaraṁ prakāśate sa yadi dhvaneḥ prakāra ucyate tad idānīṁ śleṣasya viṣaya evāpahṛtaḥ syāt, nāpahṛta ity āha—

**|| 2.21 ||**

**ākṣipta evālaṅkāraḥ śabda-śaktyā prakāśate |**

**yasminn anuktaḥ śabdena śabda-śakty-udbhavo hi saḥ ||**

yasmād alaṅkāro na vastu-mātraṁ yasmin kāvye śabda-śaktyā prakāśate sa śabda-śakty-udbhavo dhvanir ity asmākaṁ vivakṣitam | vastu-dvaye ca śabda-śaktyā prakāśamāne śleṣaḥ | yathā—

yena dhvasta-manobhavena balijit-kāyaḥ purāstrī-kṛto

yaś codvṛtta-bhujaṅga-hāra-valayo gaṅgāṁ ca yo’dhārayat |

yasyāhuḥ śaśimac chiro hara iti stutyaṁ ca nāmāmarāḥ

pāyāt sa svayam andhaka-kṣaya-karas tvāṁ sarvado mādhavaḥ ||

nanv alaṅkārāntara-pratibhāyām api śleṣa-vyapadeśo bhavatīti darśitaṁ bhaṭṭodbhaṭena, tat punar api śabda-śakti-mūlo dhvanir niravakāśa ity āśaṅkyedam uktam "ākṣipta" iti | tad ayam arthaḥ—yatra śabda-śaktyā sākṣād alaṅkārāntaraṁ vācyaṁ sat pratibhāsate sa sarvaḥ śleṣa-viṣayaḥ | yatra tu śabda-śaktyā sāmarthyākṣiptaṁ vācya-vyatiriktaṁ vyaṅgyam evālaṅkārāntaraṁ prakāśate sa dhvaner viṣayaḥ | śabda-śaktyā sākṣād-alaṅkārāntara-pratibhā yathā—

tasyā vināpi hāreṇa nisargād eva hāriṇau |

janayāmāsatuḥ kasya vismayaṁ na payodharau ||

atra śṛṅgāra-vyabhicārī vismayākhyo bhāvaḥ sākṣād-virodhālaṅkāraś ca pratibhāsata iti virodha-cchāyānugrāhiṇaḥ śleṣasyāyaṁ viṣayaḥ | na tv anusvānopama-vyaṅgyasya dhvaneḥ | alakṣya-krama-vyaṅgyasya tu dhvaner vācyena śleṣeṇa virodher na vā vyañjitasya viṣaya eva |

tasyā vināpi hāreṇa nisargād eva hāriṇau |

janayāmāsatuḥ kasya vismayaṁ na payodharau ||

atra śṛṅgāra-vyabhicārī vismayākhyo bhāvaḥ sākṣād-virodhālaṅkāraś ca pratibhāsata iti virodha-cchāyānugrāhiṇaḥ śleṣasyāyaṁ viṣayaḥ | na tv anusvānopama-vyaṅgyasya dhvaneḥ | alakṣya-krama-vyaṅgyasya tu dhvaner vācyena śleṣeṇa virodher na vā vyañjitasya viṣaya eva |

yathā mamaiva—

ślāghyāśeṣa-tanuṁ sudarśana-karaḥ sarvāṅga-līlājita-

trailokyāṁ caraṇāravinda-lalitenākrānta-loko hariḥ |

bibhrāṇāṁ mukham indu-sundara-rucaṁ candrātma-cakṣur dadhat

sthāne yāṁ svatanor apaśyad adhikāṁ sā rukmiṇī vo’vatāt ||

atra vācyatayaiva vyatireka-cchāyānugrāhī śleṣaḥ pratīyate | yathā ca—

bhramim aratim alasa-hṛdayatāṁ

pralayaṁ mūrcchāṁ tamaḥ śarīra-sārdam |

maraṇaṁ ca jalada-bhuja-gajaṁ

prasahya kurute viṣaṁ viyoginīnām ||

yathā vā—

camahia-māṇasa-kañcaṇa-paṅka-aṇi mmahia-parimalā jassa |

akhaṇḍia-dāṇa-pasārā bāhu-ppalihā ccia ga{i}ndā ||

[*khaṇḍita-mānasa-kāñcana-paṅkajanir mathita-parimalā yasya |*

*akhaṇḍita-dāna-prasarā bāhu-parighā iva gajendrāḥ ||*]

atra rūpaka-cchāyānugrāhī śleṣo vācyatayaivāvabhāsate | sa cākṣipto’laṅkāro yatra punaḥ śabdāntareṇābhihita-svarūpas tatra na śabda-śakty-udbhavānuraṇana-rūpa-vyaṅgya-dhvani-vyavahāraḥ | tatra vakrokty-ādi-vācyālaṅkāra-vyavahāra eva | yathā—

dṛṣṭyā keśava gopa-rāga-hṛtayā kiñcin na dṛṣṭaṁ mayā

tenaiva skhalitāsmi nātha patitāṁ kiṁ nāma nālambase |

ekas tvaṁ viṣameṣu khinna-manasāṁ sarvābalānāṁ gatir

gopyaivaṁ gaditaḥ sa-leśam avatād goṣṭhe harir vaś ciram ||

evaṁ-jātīyakaḥ sarva eva bhavatu kāmaṁ vācya-śleṣasya viṣayaḥ | yatra tu sāmarthyākṣiptaṁ sad-alaṅkārāntaraṁ śabda-śaktyā prakāśate sa sarva eva dhvaner viṣayaḥ | yathā—"atrāntare kusuma-samaya-yugam upasaṁharann ajṛmbhata grīṣmābhidhānaḥ phulla-mallikā-dhavalāṭṭa-hāso mahā-kālaḥ" |

yathā ca—

unnataḥ prollasad-dhāraḥ kālāgarumalīmasaḥ |

payodharabharastanvyāḥ kaṁ na cakre’bhilāṣiṇam ||

yathā vā—

dattānandāḥ prajānāṁ samucita-samayākṛṣṭa-sṛṣṭaiḥ payobhiḥ

pūrvāhṇe viprakīrṇā diśi diśi viramaty ahni saṁhāra-bhājaḥ |

dīptāṁśor dīrgha-duḥkha-prabhava-bhava-bhayodanvad-uttāra-nāvo

gāvo vaḥ pāvanānāṁ parama-parimitāṁ prītim utpādayantu ||

eṣūdāharaṇeṣu śabda-śaktyā prakāśamāne satya-prākaraṇike’rthāntare vākyasyāsambaddhārthābhidhāyitvaṁ mā prasāṅkṣīd ity aprākaraṇika-prākaraṇikārthayor upamānopameya-bhāvaḥ kalpayitavyaḥ sāmarthyād ity arthākṣipto’yaṁ śleṣo na śabdopārūḍha iti vibhinna eva śleṣād anusvānopama-vyaṅgyasya dhvaner viṣayaḥ | anye’pi cālaṅkārāḥ śabda-śakti-mūlānusvāna-rūpa-vyaṅgye dhvanau sambhavanty eva | tathā hi virodho’pi śabda-śakti-mūlānusvāna-rūpo dṛśyate |

yathā sthāṇvīśvarākhya-janapada-varṇane bhaṭṭa-bāṇasya—

yatra ca mātaṅga-gāminyaḥ śīlavatyaś ca gauryo vibhava-ratāś ca śyāmāḥ padma-rāgiṇyaś ca dhavala-dvija-śuci-vadanā madirāmodiśvasanāś ca pramadāḥ |

atra hi vācyo virodhas tac-chāyānugrāhī vā śleṣo’yam iti na śakyaṁ vaktum | sākṣāc-chabdena virodhālaṅkārasyāprakāśitatvāt | yatra hi sākṣāc-chabdāvedito virodhālaṅkāras tatra hi śliṣṭoktau vācyālaṅkārasya virodhasya śleṣasya vā viṣayatvam | yathā tatraiva—

"samavāya iva virodhināṁ padārthānām | tathā hi—sannihita-bālāndhakārāpi bhāsvan-mūrtiḥ" ity ādau |

yathā vā mamaiva—

sarvaika-śaraṇam akṣayam adhīśam īśaṁ dhiyāṁ hariṁ kṛṣṇam |

caturātmānaṁ niṣkriyam ari-mathanaṁ namata cakra-dharam ||

atra hi śabda-śakti-mūlānusvāna-rūpo virodhaḥ sphuṭam eva pratīyate | evaṁ-vidho vyatireko’pi dṛśyate | yathā mamaiva—

khaṁ ye’tyujjvalayanti lūna-tamaso ye vā nakhodbhāsino

ye puṣṇanti saroruha-śriyam api kṣiptābja-bhāsaś ca ye |

ye mūrdhasv avabhāsinaḥ kṣiti-bhṛtāṁ ye cāmarāṇāṁ śirāṁ-

syākrāmanty ubhaye’pi te dina-pateḥ pādāḥ śriye santu vaḥ ||

evam anye’pi śabda-śakti-mūlānusvāna-rūpa-vyaṅgya-dhvani-prakārāḥ santi te sahṛdayaiḥ svayam anusartavyāḥ | iha tu grantha-vistara-bhayān na tat-prapañcaḥ kṛtaḥ |

**|| 2.22 ||**

**artha-śakty-udbhavas tv anyo yatrārthaḥ sa prakāśate |**

**yas tātparyeṇa vastv anyad vyanakty uktiṁ vinā svataḥ ||**

yatrārthaḥ sva-sāmarthyād arthāntaram abhivyanakti śabda-vyāpāraṁ vinaiva so’rtha-śakty-udbhavo nāmānusvānopama-vyaṅgyo dhvaniḥ |

yathā [ku.saṁ. 6.84]—

evaṁ vādini devarṣau pārśve pitur adhomukhī |

līlā-kamala-patrāṇi gaṇayāmāsa pārvatī ||

atra hi līlā-kamala-patra-gaṇanam upasarjanīkṛta-svarūpaṁ śabda-vyāpāraṁ vinaivārthāntaraṁ vyabhicāri-bhāva-lakṣaṇaṁ prakāśayati | na cāyam alakṣya-krama-vyaṅgyasyaiva dhvaner viṣayaḥ | yato yatra sākṣac-chabda-niveditebhyo vibhāvānubhāva-vyabhicāribhyo rasādīnāṁ pratītiḥ, sa tasya kevalasya mārgaḥ | yathā kumāra-sambhave madhu-prasaṅge vasanta-puṣpābharaṇaṁ vahantyā devyā āgamanādi-varṇanaṁ manobhava-śara-sandhāna-paryantaṁ śambhoś ca parivṛtta-dhairyasya ceṣṭā-viśeṣa-varṇanādi sākṣac-chabda-niveditam | tasmād ayam anyo dhvaneḥ prakāraḥ |

yatra ca śabda-vyāpāra-sahāyo’rtho’rthāntarasya vyañjakatvenopādīyate sa nāsya dhvaner viṣayaḥ | yathā—

saṅketa-kāla-manasaṁ viṭaṁ jñātvā vidagdhayā |

hasan-netrārpitākūtaṁ līlā-padmaṁ nimīlitam ||

atra līlā-kamala-nimīlanasya vyañjakatvam uktyaiva niveditam ||2.22||

tathā ca—

**|| 2.23 ||**

**śabdārtha-śaktyā kṣipto’pi vyaṅgyo’rthaḥ kavinā punaḥ |**

**yatrāviṣkriyate svoktyā sānyaivālaṅkṛtir dhvaneḥ ||**

śabda-śaktyārtha-śaktyā śabdārtha-śaktyā vākṣipto’pi vyaṅgyo’rthaḥ kavinā punaryatra svoktyā prakāśī-kriyate so’smād anusvānopama-vyaṅgyād dhvaner anya evālaṅkāraḥ |

alakṣya-krama-vyaṅgyasya vā dhvaneḥ sati sambhave sa tādṛg anyo’laṅkāraḥ |

tatra śabda-śaktyā yathā—

vatse mā gā viṣādaṁ śvasanam urujavaṁ santyajordhva-pravṛttaṁ

kampaḥ ko vā gurus te bhavatu balabhidā jṛmbhitenātra yāhi |

pratyākhyānaṁ surāṇām iti bhaya-śamana-cchadmanā kārayitvā

yasmai lakṣmī-madād vaḥ sa dahatu duritaṁ mantha-mūḍhāṁ payodhiḥ ||

artha-śaktyā yathā—

ambā śete’tra vṛddhā pariṇata-vayasām agraṇīr atra tāto

niḥśeṣāgāra-karma-śrama-śithila-tanuḥ kumbha-dāsī tathātra |

asmin pāpāham ekā katipaya-divasa-proṣita-prāṇanāthā

pānthāyetthaṁ taruṇyā kathitam avasara-vyāhṛti-vyāja-pūrvam ||

ubhaya-śaktyā, yathā—"dṛṣṭyā keśava-gopa-rāga-hṛtayā" ity ādau || 2.23 ||

**|| 2.24 ||**

**prauḍhokti-mātra-niṣpanna-śarīraḥ sambhavī svataḥ |**

**artho’pi dvividho jñeyo vastuno’nyasya dīpakaḥ ||**

artha-śakty-udbhavānuraṇana-rūpa-vyaṅgye dhvanau yo vyañjako’rtha uktas tasyāpi dvau prakārau—kaveḥ kavi-nibaddhasya vā vaktuḥ prauḍhokti-mātra-niṣpanna-śarīra ekaḥ, svataḥ-sambhavī ca dvitīyaḥ |

kavi-prauḍhokti-mātra-niṣpanna-śarīro yathā—

sajjehi surahi-māso ṇa dāva

appei juva{i}-jaṇa-lakkha-suhe |

ahiṇava-sahaāra-muhe

ṇava-pattale aṇaṅgassa sare ||

(*sajjayati surabhi-māso na tāvad*

*arpayati yuvati-jana-lakṣya-sahān |*

*abhinava-sahakāra-mukhān*

*nava-patralān anaṅgasya śarān ||*)

kavi-nibaddha-vaktṛ-prauḍhokti-mātra-niṣpanna-śarīro yathodāhṛtam eva—"śikhariṇi" ity ādi | yathā vā—

sādara-vitīrṇa-yauvana-hastālambaṁ samunnamadbhyām |

abhyutthānam iva manmathasya dattaṁ tava stanābhyām ||

svataḥ sambhavī ya aucityena bahir api sambhāvyamāna-sad-bhāvo na kevalaṁ bhaṇiti-vaśenaivābhiniṣpanna-śarīraḥ | yathodāhṛtam "evaṁ-vādini" ity ādi | yathā vā—

śikhi-piccha-karṇa-pūrā jāyā vyādhasya garviṇī bhramati |

muktā-phala-racita-prasādhanānāṁ madhye sapatnīnām || 2.24 ||

**|| 2.25 ||**

**artha-śakter alaṅkāro yatrāpy anyaḥ pratīyate |**

**anusvānopama-vyaṅgyaḥ sa prakāro’paro dhvaneḥ ||**

vācyālaṅkāra-vyatirikto yatrānyo’laṅkāro’rtha-sāmarthyāt pratīyamāno’vabhāsate so’rtha-śakty-udbhavo nāmānusvāna-rūpa-vyaṅgyo’nyo dhvaniḥ || 2.25 ||

tasya pravirala-viṣayatvam āśaṅkyedam ucyate—

**|| 2.26 ||**

**rūpakādir alaṅkāra-vargo yo vācyatāṁ śritaḥ |**

**sa sarvo gamyamānatvaṁ bibhrad bhūmnā pradarśitaḥ ||**

anyatra vācyatvena prasiddho yo rūpakādir alaṅkāraḥ so’nyatra pratīyamānatayā bāhulyena pradarśitas tatrabhavadbhir bhaṭṭodbhaṭādibhiḥ | tathā ca sa-sandehādiṣūpamā-rūpakātiśayoktīnāṁ prakāśamānatvaṁ pradarśitam ity alaṅkārāntarasyālaṅkārāntare vyaṅgyatvaṁ na yatna-pratipādyam || 2.26 ||

iyat punar ucyata eva—

**|| 2.27 ||**

**alaṅkārāntarasyāpi pratītau yatra bhāsate |**

**tat-paratvaṁ na vācyasya nāsau mārgo dhvaner mataḥ ||**

alaṅkārāntareṣu tv anuraṇana-rūpālaṅkāra-pratītau satyām api yatra vācyasya vyaṅgya-pratipādanaunmukhyena cārutvaṁ na prakāśate nāsau dhvaner mārgaḥ | tathā ca dīpakādāv alaṅkāre upamāyā gamyamānatve’pi tatparatvena cārutvasyāvyavasthānān na dhvani-vyapadeśaḥ | yathā—

canda-maūehiṁ ṇimā ṇalinī kamalehiṁ kusuma-gucchehiṁ laā |

haṁsehiṁ saraa-sohā kavva-kahā sajjanehiṁ kara{i} garuī ||

[*candra-mayūkhair niśā nalinī kamalaiḥ kusuma-gucchair latā |*

*haṁsaiḥ śārada-śobhā kāvya-kathā sajjanaiḥ kriyate gurvī* ||]

ity ādiṣūpamā-garbhatve’pi sati vācyālaṅkāra-mukhenaiva cārutvaṁ vyavatiṣṭhate na vyaṅgyālaṅkāra-tātparyeṇa | tasmāt tatra vācyālaṅkāra-mukhenaiva kāvya-vyapadeśo nyāyyaḥ | yatra tu vyaṅgya-paratvenaiva vācyasya vyavasthānaṁ tatra vyaṅgya-mukhenaiva vyapadeśo yuktaḥ | yathā—

prāpta-śrīr eṣa kasmāt punar api mayi taṁ mantha-khedaṁ vidadhyān

nidrām apy asya pūrvām anala-manaso naiva sambhāvayāmi |

setuṁ badhnāti bhūyaḥ kim iti ca sakala-dvīpa-nāthānuyātas

tvayy āyāte vitarkāniti dadhata ivābhāti kampaḥ payodheḥ ||

yathā vā mamaiva—

lāvaṇya-kānti-paripūrita-diṅ-mukhe’smin

smere’dhunā tava mukhe taralāyatākṣi |

kṣobhaṁ yadeti na manāg api tena manye

suvyaktam eva jala-rāśir ayaṁ payodhiḥ ||

ity evaṁ-vidhe viṣaye’nuraṇana-rūpa-rūpakāśrayeṇa kāvya-cārutva-vyavasthānād rūpaka-dhvanir iti vyapadeśo nyāyyaḥ |

**upamā-dhvanir**, yathā—

vīrāṇaṁ rama{i} ghusiṇāruṇammi ṇa tahā piā-thaṇucchaṅge |

diṭṭhī riu-gaa-kumbha-tthalammi jaha bahala-sindūre ||

[*vīrāṇāṁ ramate ghusṛṇāruṇe na tathā priyā-stanotsaṅge |*

*dṛṣṭī ripu-gaja-kumbha-sthale yathā bahala-sindūre ||*]

yathā vā mamaiva viṣama-bāṇa-līlāyām asura-parākramaṇe kāmadevasya—

taṁ tāṇaṁ siri-sahoara-raaṇāharaṇammi hiaam ekka-rasam |

bimbāhare piāṇaṁ nivesiaṁ kusuma-bāṇena ||[[16]](#footnote-17)

[*tat teṣāṁ śrī-sahodara-ratnāharaṇe hṛdayam eka-rasam |*

*bimbādhare priyāṇāṁ niveśitaṁ kusuma-bāṇena* ||]

**ākṣepa-dhvanir**, yathā—

sa vaktum akhilāñ śakto hayagrīvāśritān guṇān |

yo’mbu-kumbhaiḥ paricchedaṁ jñātuṁ śakto mahodadheḥ ||

atrātiśayoktyā hayagrīva-guṇānām avarṇanīyatā-pratipādana-rūpasyāsādhāraṇa-tad-viśeṣa-prakāśana-parasyākṣepasya prakāśanam |

**arthāntaranyāsa-dhvaniḥ** śabda-śakti-mūlānuraṇana-rūpa-vyaṅgyo’rtha-śakti-mūlānuraṇana-rūpa-vyaṅgyaś ca sambhavati | tatrādyasyodāharaṇam—

devāettammi phale kiṁ kīra{i} ettiaṁ puṇā bhaṇimo |

kaṅkilla-pallavāḥ pallavāṇaṁ aṇṇāṇaṁ ṇa saricchā ||

[*daivāyatte phale kiṁ kriyatām etāvat punar bhaṇāmaḥ |*

*raktāśoka-pallavāḥ pallavānām anyeṣāṁ na sadṛśāḥ* ||]

pada-prakāśaś cāyaṁ dhvanir iti vākyasyārthāntara-tātparye’pi sati na virodhaḥ | dvitīyasyodāharaṇaṁ yathā—

hiaa-ṭṭhābia-maṇṇuṁ abaruṇṇa-muhaṁ hi maṁ pasāanta |

abaraddhassa bi ṇa hu de bahu-jāṇaa rosiuṁ sakkaṁ ||

[*hṛdaya-sthāpita-manyum aparoṣa-mukhīm api māṁ prasādayan |*

*aparāddhasyāpi na khalu te bahujña roṣitum śakyam ||*]

atra hi vācya-viśeṣeṇa sāparādhasyāpi bahujñasya kopaḥ kartum aśakya iti samarthakaṁ sāmānyam anvitam anyat tātparyeṇa prakāśate |

**vyatireka-dhvanir** apy ubhaya-rūpaḥ sambhavati | tatrādyasyodāharaṇaṁ prāk-pradarśitam eva | dvitīyasyodāharaṇaṁ yathā—

jāejja vanuddese khujja bbia pāabo gaḍia-batto |

mā mānusammi loe tāekka-raso dariddo a ||

[*jāyeya vanoddeśe kubja eva pādapo galita-patraḥ |*

*mā mānuṣe loke tyāgaika-raso daridraś ca ||*]

atra hi tyāgaika-rasasya daridrasya janmānabhinandanaṁ truṭita-patra-kubja-pādapa-janmābhinandanaṁ ca sākṣāc-chabda-vācyam | tathāvidhād api pādapāt tādṛśasya puṁsa upamānopameyatva-pratīti-pūrvakaṁ śocyatāyām ādhikyaṁ tātparyeṇa prakāśayati |

**utprekṣā-dhvanir** yathā—

candanāsakta-bhujaga-niḥśvāsānila-mūrcchitaḥ |

mūrcchayaty eṣa pathikān madhau malaya-mārutaḥ ||

atra hi madhau malaya-mārutasya pathika-mūrcchākāritvaṁ manmathonmātha-dāyitvenaiva |

tat tu candanāsakta-bhujaga-niḥśvāsānila-mūrcchitatvenotprekṣitam ity utprekṣā sākṣād anuktāpi vākyārtha-sāmarthyād anuraṇana-rūpā lakṣyate | na caivaṁ-vidhe viṣaye ivādi-śabda-prayogam antareṇāsaṁbaddhataiveti śakyate vaktum | gamakatvād anyatrāpi tad-aprayoge tad-arthāvagati-darśanāt | yathā—

īsā-kalusassa bi tuha muhassa ṇaṁ esa puṇṇimā-cando |

ajja sarisattaṇaṁ pābiūṇa aṅge bia ṇa māi ||

īrṣyā-kaluṣasyāpi tava mukhasya nanv eṣa pūrṇimā-candraḥ |

adya sadṛśatvaṁ prāpyāṅga eva na māti ||

yathā vā—

trāsākulaḥ paripatan parito niketān

puṁbhir na kaiścid api dhanvibhir anvabandhi |

tasthau tathāpi na mṛgaḥ kvacid aṅga-nābhir

ākarṇa-pūrṇa-nayaneṣu-hatekṣaṇa-śrīḥ ||

śabdārtha-vyavahāre ca prasiddhir eva pramāṇam |

**śleṣa-dhvanir** yathā—

ramyā iti prāptavatīḥ patākāḥ rāgaṁ viviktā iti vardhayantīḥ |

yasyām asevanta namad-valīkāḥ samaṁ vadhūbhir valabhīr yuvānaḥ ||

atra vadhūbhiḥ saha valabhīrasevanteti vākyārtha-pratīter anantaraṁ vadhva iva valabhya iti śleṣa-pratītir aśabdāpy artha-sāmarthyān mukhyatvena vartate |

**yathā-saṅkhya-dhvanir** yathā—

aṅkuritaḥ pallavitaḥ korakitaḥ puṣpitaś ca sahakāraḥ |

aṅkuritaḥ pallavitaḥ korakitaḥ puṣpitaś ca hṛdi madanaḥ ||

atra hi yathoddeśam anūddeśe yac cārutvam anuraṇana-rūpaṁ madana-viśeṣaṇa-bhūtāṅkuritādi-śabda-gataṁ tan-madana-sahakārayos tulya-yogitā-samuccaya-lakṣaṇād vācyād atiricyamānam ālakṣyate | evam anye’py alaṅkārā yathāyogaṁ yojanīyāḥ || 2.27 ||

evam alaṅkāra-dhvani-mārgaṁ vyutpādya tasya prayojanavattāṁ khyāpayitum idam ucyate—

**|| 2.28 ||**

**śarīrīkaraṇaṁ yeṣāṁ vācyatve na vyavasthitam |**

**te’laṅkārāḥ parāṁ chāyāṁ yānti dhvanyaṅgatāṁ gataḥ ||**

dhvany-aṅgatā cobhābhyāṁ prakārābhyāṁ vyañjakatvena vyaṅgyatvena ca | tatreha prakaraṇād vyaṅgyatvenety avagantavyam | vyaṅgyatve’py alaṅkārāṇāṁ prādhānya-vivakṣāyām eva satyāṁ dhvanāv antaḥ-pātaḥ | itarathā tu guṇībhūta-vyaṅgyatvaṁ pratipādayiṣyate || 2.28 ||

aṅgitvena vyaṅgyatāyām api | alaṅkārāṇāṁ dvayī gatiḥ—kadācid vastu-mātreṇa vyajyante, kadācid alaṅkāreṇa | tatra—

**|| 2.29 ||**

**vyajyante vastumātreṇa yadālaṅkṛtayastayā |**

**dhruvaṁ dhvanyaṅgatā tāsāṁ . . . . . . . .**

atra hetuḥ—

 **. . . . . . . . kāvya-vṛttis tad-āśrayā ||**

yasmāt tatra tathāvidha-vyaṅgyālaṅkāra-paratvenaiva kāvyaṁ pravṛttam | anyathā tu tad-vākya-mātram eva syāt || 2.29 ||

tāsām evālaṅkṛtīnām—

**|| 2.30 ||**

**alaṅkārāntara-vyaṅgya-bhāve . . . . . . . .**

punaḥ,

**. . . . . . . . dhvany-aṅgatā bhavet |**

**cārutvotkarṣato vyaṅgya-prādhānyaṁ yadi lakṣyate ||**

uktaṁ hy etat—"cārutvotkarṣa-nibandhanā vācya-vyaṅgyayoḥ prādhānya-vivakṣā" iti |

vastu mātra-vyaṅgyatve cālaṅkārāṇām anantaropadarśitebhya evodāharaṇebhyo viṣaya unneyaḥ | tad evam artha-mātreṇālaṅkāra-viśeṣa-rūpeṇa vārthenārthāntarasyālaṅkārasya vā prakāśane cārutvotkarṣa-nibandhane sati prādhānye’rtha-śakty-udbhavānuraṇana-rūpa-vyaṅgyo niravagantavyaḥ || 2.30 ||

evaṁ dhvaneḥ prabhedān pratipādya tad-ābhāsa-vivekaṁ kartum ucyate—

**|| 2.31 ||**

**yatra pratīyamāno’rthaḥ pramliṣṭatvena bhāsate |**

**vācyasyāṅgatayā vāpi nāsyāsau gocaro dhvaneḥ ||**

dvividho’pi pratīyamānaḥ sphuṭo’sphuṭaś ca | tatra ya eva sphuṭaḥ śabda-śaktyārtha-śaktyā vā prakāśate sa eva dhvaner mārgo netaraḥ | sphuṭo’pi yo’bhidheyasyāṅgatvena pratīyamāno’vabhāsate so’syānuraṇana-rūpa-vyaṅgyasya dhvaner agocaraḥ | yathā—

kamalāarā ṇa maliā haṁsā uḍḍābiā ṇa a piucchā |

keṇa bi gāma-taḍāe abbhaṁ uttāṇaaṁ phaliham ||

[*kamalākarā na malitā haṁsā uḍḍāyitā na ca pitṛ-śvasaḥ |*

*kenāpi grāma-taṭāke’bhram uttānitaṁ kṣiptam* ||]

atra hi pratīyamānasya mugdha-vadhvā jaladhara-pratibimba-darśanasya vācyāṅgatvam eva |

evaṁ-vidhe viṣaye’nyatrāpi yatra vyaṅgyāpekṣayā vācyasya cārutvotkarṣa-pratītyā prādhānyam avasīyate, tatra vyaṅgyasyāṅgatvena pratīter dhvaner aviṣayatvam | yathā—

vāṇari-kuḍaṅgoḍḍīṇa-sa{u}ni-kolāhalaṁ suṇantīe |

ghara-kamma-vāvaḍāe bahue sīanti aṅgāiṁ ||[[17]](#footnote-18)

[*vetasa-latā-gahanoḍḍīna-śakuni-kolāhalaṁ śṛṇvatyāḥ |*

*gṛha-karma-vyāpṛtāyā vadhvāḥ sīdanty aṅgāni* ||]

evaṁ-vidho hi viṣayaḥ prāyeṇa guṇībhūta-vyaṅgyasyodāharaṇatvena nirdekṣyate | yatra tu prakaraṇādi-pratipattyā nirdhārita-viśeṣo vācyo’rthaḥ punaḥ pratīyamānāṅga-tvenaivāvabhāsate so’syaivānuraṇana-rūpa-vyaṅgyasya dhvaner mārgaḥ | yathā—

uccinasu paḍiaṁ kusumaṁ mā dhuṇa sehāliaṁ halia-suhṇe |

aha de visama-virāvo sasureṇa suo valaa-saddo ||

[*uccinu patitaṁ kusumaṁ mā dhunīhi śephālikāṁ hālika-snuṣe |*

*eṣa te viṣama-vipākaḥ śvasureṇa śruto valaya-śabdaḥ ||*]

atra hy avinaya-patinā saha ramamāṇā sakhī bahiḥ-śruta-valaya-kala-kalayā sakhyā pratibodhyate | etad apekṣaṇīyaṁ vācyārtha-pratipattaye | pratipanne ca vācye’rthe tasyāvinaya-pracchādana-tātparyeṇābhidhīyamānatvāt punar vyaṅgyāṅgatvam evety asminn anuraṇana-rūpa-vyaṅgya-dhvanāvantar-bhāvaḥ || 2.31 ||

evaṁ vivakṣita-vācyasya dhvanes tad-ābhāsa-viveke prastute satya-vivakṣita-vācyasyāpi taṁ kartum āha—

**|| 2.32 ||**

**avyutpatter aśakter vā nibandho yaḥ skhalad-gateḥ |**

**śabdasya sa ca na jñeyaḥ sūribhir viṣayo dhvaneḥ ||**

skhalad-gater upacaritasya śabdasyāvyutpatter aśakter vā nibandho yaḥ sa ca na dhvaner viṣayaḥ | yataḥ—

**|| 2.33 ||**

**sarveṣv eva prabhedeṣu sphuṭatvenāvabhāsanam |**

**yad vyaṅgyasyāṅgi-bhūtasya tat pūrṇaṁ dhvani-lakṣaṇam ||**

tac codāhṛta-viṣayam eva || 2.33 ||

iti śrī-rājānakānanda-vardhanācārya-viracite dhvany-āloke dvitīya uddyotaḥ ||

—o)0(o—

(3)

## tṛtīyiddyotaḥ

**|| 3.1 ||**

evaṁ vyaṅgya-mukhenaiva dhvaneḥ pradarśite sa-prabhede svarūpe punar vyañjaka-mukhenaitat prakāśyate—

**avivakṣita-vācyasya pada-vākya-prakāśatā |**

**tad-anyasyānuraṇana-rūpa-vyaṅgyasya ca dhvaneḥ ||**

avivakṣita-vācyasyātyanta-tiraskṛta-vācye prabhede pada-prakāśatā yathā maharṣer vyāsasya—saptaitāḥ samidhaḥ śriyaḥ | yathā vā kālidāsasya—kaḥ sannaddhe viraha-vidhurāṁ tvayy upekṣeta jāyām | yathā vā—kim iva hi madhurāṇāṁ maṇḍanaṁ nākṛtīnām | eṣūdāharaṇeṣu "samidha" iti, "sannaddha" iti, "madhurāṇām" iti ca padāni vyañjakatvābhiprāyeṇaiva kṛtāni |

tasyaivārthāntara-saṅkramita-vācye yathā—rāmeṇa priya-jīvitena tu kṛtaṁ premṇaḥ priye nocitam | atra rāmeṇety etat-padaṁ samasāhasaika-rasatvādi-vyaṅgyābhisaṅkramita-vācyaṁ vyañjakam |

yathā vā—

emea jaṇo tissā deu kabolopamāi sasi-bimbaṁ |

paramattha-viāre uṇa cando cando bia varāo ||

[*evam eva janas tasyā dadāti kapolopamāyāṁ śaśi-bimbam |*

*paramārtha-vicāre punaś candraś candra iva varākaḥ ||*]

atra dvitīyaś candra-śabdo’rthāntara-saṅkramita-vācyaḥ |

avivakṣita-vācyasyātyanta-tiraskṛta-vācye prabhede vākya-prakāśatā yathā—

yā niśā sarva-bhūtānāṁ tasyāṁ jāgarti saṁyamī |

yasyāṁ jāgrati bhūtāni sā niśā paśyato muneḥ ||

anena hi vākyena niśārtho na ca jāgaraṇārthaḥ kaścid vivakṣitaḥ | kiṁ tarhi ? tattva-jñānāvahitatvam atattva-parāṅmukhatvaṁ ca muneḥ pratipādyata iti tiraskṛta-vācyasyāsya vyañjakatvam |

tasyaivārthāntara-saṅkramita-vācyasya vākya-prakāśatā yathā—

visama{i}o ccia kāṇa bi kāṇa bi bolei amiaṇimmāo |

kāṇa bi bisāmiamao kāṇa bi abisāmao kālo ||

[*viṣam ayitaḥ keṣām api keṣām api prayāty amṛta-nirmāṇaḥ |*

*keṣām api viṣāmṛta-mayaḥ keṣām apy aviṣāmṛtaḥ kālaḥ ||*]

atra hi vākye viṣāmṛta-śabdābhyāṁ duḥkha-sukha-rūpa-saṅkramita-vācyābhyāṁ vyavahāra ity arthāntara-saṅkramita-vācyasya vyañjakatvam |

vivakṣitābhidheyasyānuraṇana-rūpa-vyaṅgyasya śabda-śakty-udbhave prabhede pada-prakāśatā yathā—

prātuṁ dhanair arthi-janasya vāñchāṁ

daivena sṛṣṭo yadi nāma nāsmi |

pathi prasannāmbudharas taḍāgaḥ

kūpo’thavā kiṁ na jaḍaḥ kṛto’ham ||

atra hi jaḍa iti padaṁ nirviṇṇena vakrātma-samānādhikaraṇatayā prayuktam anuraṇana-rūpatayā kūpa-samānādhikaraṇatāṁ sva-śaktyā pratipadyate | tasyaiva vākya-prakāśatā yathā harṣa-carite siṁha-nāda-vākyeṣu—"vṛtte’ smin mahā-pralaye dharaṇī-dhāraṇāyādhunā tvaṁ śeṣaḥ" | etad dhi vākyam anuraṇana-rūpam arthāntaraṁ śabda-śaktyā sphuṭam eva prakāśayati |

asyaiva kavi-prauḍhokti-mātra-niṣpanna-śarīrasyārtha-śakty-udbhave prabhede pada-prakāśatayā, yathā hari-vijaye—

cūaṁkurābaaṁsaṁ chaṇa-pasara-

mahagghaṇa-maṇa-hara-surāmoaṁ |

asamappiaṁ pi gahiaṁ kusuma-

sareṇa mahu-māsa-lacchi-muhaṁ ||

[*cūtāṅkurāvataṁsaṁ kṣaṇa-prasara-*

*mahārgha-manohara-surāmodam |*

*asamarpitam api gṛhītaṁ kusuma-*

*śareṇa madhu-māsa-lakṣmī-mukham* ||]

atra hy asamarpitam api kusuma-śareṇa madhu-māsa-lakṣmyā mukhaṁ gṛhītam ity asamarpitam apīty etad avasthābhidhāyi-padam artha-śaktyā kusumaśarasya balāt-kāraṁ prakāśayati |

atraiva prabhede vākya-prakāśatā yathodāhṛtaṁ prāk "sajjayati surabhimāso" ity ādi |

atra sajjayati surabhi-māso na tāvad arpayaty anaṅgāya śarān ity ayaṁ vākyārthaḥ kavi-prauḍhokti-mātra-niṣpanna-śarīro manmathonmātha-kadanāvasthāṁ vasanta-samayasya sūcayati |

svataḥ-sambhavi-śarīrārtha-śakty-udbhave prabhede pada-prakāśatā yathā—

vāṇiaa hatthi-dantā kutto amhāṇaṁ bāgha-kittī a |

jāva luliālaa-muhī gharammi parisakkae suṇhā ||

[*vāṇijaka hasti-dantāḥ kuto’smākaṁ vyāghra-kṛttayaś ca |*

*yāval lulitālaka-mukhī gṛhe pariṣvakkate snuṣā ||*]

atra lulitālaka-mukhīty etat-padaṁ vyādha-vadhvāḥ svataḥ-sambhāvita-śarīrārtha-śaktyā surata-krīḍāsaktiṁ sūcayaṁs tadīyasya bhartuḥ satata-sambhoga-kṣāmatāṁ prakāśayati |

tasyaiva vākya-prakāśatā, yathā—

sihi-piccha-kaṇṇa-ūrā bahuā bāhassa gabbirī bhama{i} |

muttā-phala-ra{i}a-pasāhaṇāṇaṁ majjhe sabattīṇaṁ ||

[*śikhi-piccha-karṇa-pūrā jāyā vyādhasya garviṇī bhramati |*

*muktā-phala-racita-prasādhanānāṁ madhye sapatnīnām ||*]

anenāpi vākyena vyādha-vadhvāḥ śikhi-picchi-karṇa-pūrāyā nava-pariṇītāyāḥ kasyāścit saubhāgyātiśayaḥ prakāśyate | tat-sambhogaika-rato mayūra-mātra-māraṇa-samarthaḥ patir jāta ity artha-prakāśanāt tad anyāsāṁ cira-pariṇītānāṁ muktā-phala-racita-prasādhanānāṁ daurbhāgyātiśayaḥ khyāpyate | tat sa-sambhoga-kāle sa eva vyādhaḥ kari-vara-vadhavyāpāra-samartha āsīd ity artha-prakāśanāt |

nanu kāvya-viśeṣo dhvanir ity uktaṁ tat kathaṁ tasya pada-prakāśatā ? kāvya-viśeṣo hi viśiṣtārtha-pratipatti-hetuḥ śabda-sandarbha-viśeṣaḥ | tad-bhāvaś ca pada-prakāśatve nopapadyate, padānāṁ smārakatvenāvācakatvāt | ucyate—"syād eṣa doṣaḥ yadi vācakatvaṁ prayojakaṁ dhvani-vyavahāre syāt |" na tv evam ; tasya vyañjakatvena vyavasthānāt | kiṁ ca kāvyānāṁ śarīrāṇām iva saṁsthāna-viśeṣāvacchinna-samudāya-sādhyāpi cārutva-pratītir anvaya-vyatirekābhyāṁ bhāgeṣu kalpyata iti padānām api vyañjakatva-mukhena vyavasthito dhvani-vyavahāro na virodhī |

aniṣṭasya śrutir yadvad āpādayati duṣṭatām |

śruti-duṣṭādiṣu vyaktaṁ tadvad iṣṭa-smṛtir guṇam ||

padānāṁ smārakatve’pi pada-mātrāvabhāsinaḥ |

tena dhvaneḥ prabhedeṣu sarveṣv evāsti ramyatā ||

vicchitti-śobhinaikena bhūṣaṇeneva kāminī |

pada-dyotyena sukaver dhvaninā bhāti bhāratī ||

iti parikara-ślokāḥ || 3.1 ||

**|| 3.2 ||**

**yas tv alakṣya-krama-vyaṅgyo dhvanir varṇa-padādiṣu |**

**vākye saṅghaṭanāyāṁ ca sa prabandhe’pi dīpyate ||**

tatra varṇānām anarthakatvād dyotakatvam asambhavīty āśaṅkyedam ucyate—

**|| 3.3-4 ||**

**śaṣau sa-repha-saṁyogo ḍhakāraś cāpi bhūyasā |**

**virodhinaḥ syuḥ śṛṅgāre te na varṇā rasa-cyutaḥ ||**

**ta eva tu niveśyante bībhatsādau rase yadā |**

**tadā taṁ dīpayanty eva te na varṇā rasa-cyutaḥ ||**

śloka-dvayenānvaya-vyatirekābhyāṁ varṇānāṁ dyotakatvaṁ darśitaṁ bhavati | pade cālakṣya-krama-vyaṅgyasya dyotanaṁ yathā—

utkampinī bhaya-pariskhalitāṁśukāntā

te locane pratidiśaṁ vidhure kṣipantī |

krūreṇa dāruṇatayā sahasaiva dagdhā

dhūmāndhitena dahanena na vīkṣitāsi ||

atra hi te ity etat padaṁ rasamayatvena sphuṭam evāvabhāsate sahṛdayānām | yathā vā—

jhagiti kanaka-citre tatra dṛṣṭe kuraṅge

rabhasa-vilasitās te dṛṣṭi-pātāḥ priyāyāḥ |

pavana-vilulitānām utpalānāṁ palāśa-

prakaram iva kirantaḥ smaryamāṇā dahanti ||[[18]](#footnote-19)

padāvayavena dyotanaṁ yathā—

vrīḍā-yogān nata-vadanayā sannidhāne gurūṇāṁ

baddhotkampaṁ kuca-kalaśayor manyum antar nigṛhya |

tiṣṭhety uktaṁ kim iva na tayā yat samutsṛjya bāṣpaṁ

mayy āsaktaś cakita-hariṇī-hāri-netra-tribhāgaḥ ||

ity atra tribhāga-śabdaḥ |

vākya-rūpaś cālakṣya-krama-vyaṅgyo dhvaniḥ śuddho’laṅkāra-saṅkīrṇaś ceti dvidhā mataḥ |

tatra śuddhasyodāharaṇaṁ yathā rāmābhyudaye—"kṛtaka-kupitaiḥ" ity ādi ślokaḥ |

etad dhi vākyaṁ parasparānurāgaṁ paripoṣa-prāptaṁ pradarśayat sarvata eva paraṁ rasa-tattvaṁ prakāśayati |

alaṅkārāntara-saṅkīrṇo, yathā—"smara-nava-nadī-pūreṇoḍhāḥ" ity ādi-ślokaḥ | atra hi rūpakeṇa yathokta-vyañjaka-lakṣaṇānugatena prasādhito rasaḥ sutarām abhivyajyate || 3.3-4 ||

 --o)0(o--

alakṣya-krama-vyaṅgyaḥ saṅghaṭanāyāṁ bhāsate dhvanir ity uktaṁ tatra saṅghaṭanā-svarūpam eva tāvan nirūpyate—

**|| 3.5 ||**

**asamāsā samāsena madhyamena ca bhūṣitā |**

**tathā dīrgha-samāseti tridhā saṅghaṭanoditā ||**

kaiścit |

tāṁ kevalam anūdyedam ucyate—

**|| 3.6a ||**

**guṇān āśritya tiṣṭhantī mādhuryādīn vyanakti sā |**

**rasān . . . . . . . . . . . . . . .**

sā saṅghaṭanā rasādīn vyanakti guṇānāśritya tiṣṭhantīti | atra ca vikalpyam guṇānāṁ saṅghaṭanāyāścaikyaṁ vyatireko vā | vyatireke’pi dvayī gatiḥ | guṇāśrayā saṅghaṭanā, saṅghaṭanāśrayā vā guṇā iti | tatraikya-pakṣe saṅghaṭanāśraya-guṇa-pakṣe ca guṇānātma-bhūtānādheya-bhūtān vāśritya tiṣṭhantī saṅghaṭanā rasādīn vyanaktīty ayam arthaḥ | yadā tu nānātva-pakṣe guṇāśraya-saṅghaṭanā-pakṣaḥ tadā guṇān āśritya tiṣṭhantī guṇa-paratantra-svabhāvā na tu guṇa-rūpaivety arthaḥ | kiṁ punar evaṁ vikalpanasya prayojanam iti ?

abhidhīyate—yadi guṇāḥ saṅghaṭanā cetyekaṁ tattvaṁ saṅghaṭanāśrayā vā guṇāḥ, tadā saṅghaṭanāyā iva guṇānām aniyata-viṣayatva-prasaṅgaḥ | guṇānāṁ hi mādhurya-prasāda-prakarṣaḥ karuṇa-vipralambha-śṛṅgāra-viṣaya eva | raudrādbhutādi-viṣayam ojaḥ |

mādhuryaprasādau rasa-bhāvatad-ābhāsa-viṣayāveveti viṣayaniyamo vyavasthitaḥ, saṅghaṭanāyās tu sa vighaṭate | tathā hi śṛṅgāre’pi dīrgha-samāsā dṛśyate raudrādiṣv asamāsā ceti |

tatra śṛṅgāre dīrgha-samāsā yathā—"mandāra-kusuma-reṇu-piñjaritālakā" iti | yathā vā—

anavarata-nayana-jala-lava-

nipatana-parimuṣita-patra-lekhaṁ te |

kara-tala-niṣaṇṇam abale

vadanam idaṁ kaṁ na tāpayati || ity ādau |

tathā raudrādiṣv apy asamāsā dṛśyate | yathā—"yo yaḥ śastraṁ bibharti sva-bhuja-guru-madaḥ" ity ādau | tasmān na saṅghaṭanā-svarūpāḥ, na ca saṅghaṭanāśrayā guṇāḥ |

nanu yadi saṅghaṭanā guṇānāṁ nāśrayas tat kim-ālambanā ete parikalpyantām ? ucyate—pratipāditam evaiṣām ālambanam |

tam artham avalambante ye’ṅginaṁ te guṇāḥ smṛtāḥ |

aṅgāśritās tv alaṅkārā mantavyāḥ kaṭakādivat || iti |

athavā bhavantu śabdāśrayā eva guṇāḥ, na caiṣām anuprāsādi-tulyatvam | yasmād anuprāsādayo’napekṣitārtha-śabda-dharmā eva pratipāditāḥ | guṇās tu vyaṅgya-viśeṣāvabhāsi-vācya-pratipādana-samartha-śabda-dharmā eva | śabda-dharmatvaṁ caiṣām anyāśrayatve’pi śarīrāśrayatvam iva śauryādīnām |

nanu yadi śabdāśrayā guṇās tat-saṅghaṭanā-rūpatvaṁ tad-āśrayatvaṁ vā teṣāṁ prāptam eva |

na hy asaṅghaṭitāḥ śabdā artha-viśeṣa-pratipādya-rasādy-āśritānāṁ guṇānām avācakatvād āśrayā bhavanti | naivam | varṇa-pada-vyaṅgyatvasya rasādīnāṁ pratipāditatvāt |

abhyupagate vā vākya-vyaṅgyatve rasādīnāṁ na niyatā kācit saṅghaṭanā teṣām āśrayatvaṁ pratipadyata ity aniyata-saṅghaṭanāḥ śabdā eva guṇānāṁ vyaṅgya-viśeṣānugatā āśrayāḥ |

nanu, mādhurye yadi nāmaivam ucyate tad ucyatām ; ojasaḥ punaḥ katham aniyata-saṅghaṭana-śabdāśrayatvam ? na hy asamāsā saṅghaṭanā kadācid ojasa āśrayatāṁ pratipadyate | ucyate—yadi na prasiddhi-mātra-graha-dūṣitaṁ cetas tad atrāpi na na brūmaḥ |

ojasaḥ katham asamāsā saṅghaṭanā nāśrayaḥ ? yato raudrādīn hi prakāśayataḥ kāvyasya dīptir oja iti prāk pratipāditam | tac caujo yady asamāsāyām api saṅghaṭanāyāṁ syāt tat ko doṣo bhavet ? na cācārutvaṁ sahṛdaya-hṛdaya-saṁvedyam asti | tasmād aniyata-saṅghaṭana-śabdāśrayatve guṇānāṁ na kācit kṣatiḥ | teṣāṁ tu cakṣur-ādīnām iva yathāsvaṁ viṣaya-niyamitasya svarūpasya na kadācid vyabhicāraḥ |

yat tūktam—"saṅghaṭanāvad guṇānām apy aniyata-viṣayatvaṁ prāpnoti | lakṣye vyabhicāradarśanāt" iti | tatrāpy etad ucyate—yatra lakṣye parikalpita-viṣaya-vyabhicāras tad virūpam evāstu | katham acārutvaṁ tādṛśe viṣaye sahṛdayānāṁ nāvabhātīti cet ? kavi-śakti-tirohitatvāt |

dvividho hi doṣaḥ—kaver avyutpatti-kṛto’śakti-kṛtaś ca | tatrāvyutpatti-kṛto doṣaḥ śakti-tiraskṛtatvāt kadācin na lakṣyate | yas tv aśakti-kṛto doṣaḥ sa jhaṭiti pratīyate | parikara-ślokaś cātra—

avyutpatti-kṛto doṣaḥ śaktyā saṁvriyate kaveḥ |

yas tv aśakti-kṛtas tasya sa jhaṭity avabhāsate ||

tathā hi—mahā-kavīnām apy uttama-devatā-viṣaya-prasiddha-saṁbhoga-śṛṅgāra-nibandhanādy-anaucityaṁ śakti-tiraskṛtatvāt grāmyatvena na pratibhāsate | yathā kumāra-sambhave devī-sambhoga-varṇanam | evam ādau ca viṣaye yathaucitya-tyāgas tathā darśitam evāgre | śakti-kṛtatvaṁ cānvaya-vyatirekābhyām avasīyate | yathā hi śakti-rahitena kavinā evaṁ-vidhe viṣaye śṛṅgāra upanibadhyamānaḥ sphuṭam eva doṣatvena pratibhāsate |

nanv asmin pakṣe "yo yaḥ śastraṁ bibharti" ity ādau kim acārutvam ? apratīyamānam evāropayāmaḥ | tasmād guṇa-vyatiriktatve guṇa-rūpatve ca saṅghaṭanāyā anyaḥ kaścin niyama-hetur vaktavya ity ucyate |

**|| 3.6b ||**

**. . . . tan-niyame hetur aucityaṁ vaktṛ-vācyayoḥ ||**

tatra vaktā kaviḥ kavi-nibaddho vā, kavi-nibaddhaś cāpi rasa-bhāva-rahito rasa-bhāva-samanvito vā, raso’pi kathā-nāyakāśrayas tad-vipakṣāśrayo vā, kathā-nāyakaś ca dhīrodāttādi-bheda-bhinnaḥ pūrvas tad-anantaro veti vikalpāḥ | vācyaṁ ca dhvany-ātma-rasāṅgaṁ rasābhāsāṅgaṁ vā, abhineyārtham anabhineyārthaṁ vā, uttama-prakṛty-āśrayaṁ tad-itarāśrayaṁ veti bahu-prakāram |

tatra yadā kavir apagata-rasa-bhāvo vaktā tadā racanāyāḥ kāma-cāraḥ | yadāpi kavi-nibaddho vaktā rasa-bhāva-rahitas tadā sa eva; yadā tu kaviḥ kavi-nibaddho vā vaktā rasa-bhāva-samanvito rasaś ca pradhānāśritatvād dhvany-ātma-bhūtas tadā niyamenaiva tatrāsamāsā-madhya-samāse eva saṅghaṭane | karuṇa-vipralambha-śṛṅgārayos tv asamāsaiva saṅghaṭanā |

katham iti ced ucyate—raso yadā prādhānyena pratipādyas tadā tat-pratītau vyavadhāyakā virodhinaś ca sarvātmanaiva parihāryāḥ | evaṁ ca dīrgha-samāsā saṅghaṭanā samāsānām aneka-prakāra-sambhāvanayā kadācid rasa-pratītiṁ vyavadadhātīti tasyāṁ nātyantam abhiniveśaḥ śobhate | viśeṣato’bhineyārthe kāvye, tato’nyatra ca viśeṣataḥ karuṇa-vipralambha-śṛṅgārayoḥ | tayor hi sukumārataratvāt svalpāyām apy asvacchatāyāṁ śabdārthayoḥ pratītir mantharībhavati | rasāntare punaḥ pratipādye raudrādau madhyama-samāsā saṅghaṭanā kadācid dhīroddhata-nāyaka-sambandha-vyāpāreṇa dīrgha-samāsāpi vā tad-ākṣepāvinābhāvi-rasocita-vācyāpekṣayā na viguṇā bhavatīti sāpi nātyantaṁ parihāryā |

sarvāsu ca saṅghaṭanāsu prasādākhyo guṇo vyāpī | sa hi sarva-rasa-sādhāraṇaḥ sarva-saṅghaṭanā-sādhāraṇaś cety uktam | prasādātikrame hy asamāsāpi saṅghaṭanā karuṇa-vipralambha-śṛṅgārau na vyanakti | tad-aparityāge ca madhyama-samāsāpi na na prakāśayati |

tasmāt sarvatra prasādo’nusartavyaḥ | ata eva ca "yo yaḥ śastraṁ bibharti" ity ādau yady ojasaḥ sthitir neṣyate tat-prasādākhya eva guṇo na mādhuryam | na cācārutvam ; abhipreta-rasa-prakāśanāt | tasmād guṇāvyatiriktatve guṇa-vyatiriktatve vā saṅghaṭanāyā yathoktād aucityād viṣaya-niyamo’stīti tasyā api rasa-vyañjakatvam | tasyāś ca rasābhivyakti-nimitta-bhūtāyā yo’yam anantarokto niyama-hetuḥ sa eva guṇānāṁ niyato viṣaya iti guṇāśrayeṇa vyavasthānam apy aviruddham |

**|| 3.7 ||**

**viṣayāśrayam apy anyad aucityaṁ tāṁ niyacchati |**

**kāvya-prabhedāśrayataḥ sthitā bhedavatī hi sā ||**

vaktṛ-vācya-gataucitye saty api viṣayāśrayam anyad aucityaṁ saṅghaṭanāṁ niyacchati | yataḥ kāvyasya prabhedā muktakaṁ saṁskṛta-prākṛtāpabhraṁśa-nibaddham, sandānitaka-viśeṣaka-kalāpaka-kulakāni, paryāya-bandhaḥ parikathā khaṇḍa-kathā sakala-kathe sarga-bandho’ bhineyārtham ākhyāyikā-kathe ity evam ādayaḥ | tad-āśrayeṇāpi saṅghaṭanā viśeṣavatī bhavati | tatra muktakeṣu rasa-bandhābhiniveśinaḥ kaves tad-āśrayam aucityam | tac ca darśitam eva | anyatra kāma-cāraḥ |

muktakeṣu prabandheṣv iva rasa-bandhābhiniveśinaḥ kavayo dṛśyante | yathā hy amarukasya kaver muktakāḥ śṛṅgāra-rasa-syandinaḥ prabandhāyamānāḥ prasiddhā eva | sandānitakādiṣu tu vikaṭa-nibandhanaucityān madhyama-samāsā-dīrgha-samāse eva racane | prabandhāśrayeṣu yathokta-prabandhaucityam evānusartavyam | paryāya-bandhe punar asamāsā-madhyama-samāse eva saṅghaṭane | kadācid arthaucityāśrayeṇa dīrgha-samāsāyām api saṅghaṭanāyāṁ paruṣā grāmyā ca vṛttiḥ parihartavyā | parikathāyāṁ kāma-cāraḥ, tatretivṛtta-mātropanyāsena nātyantaṁ rasa-bandhābhiniveśāt | khaṇḍa-kathā-sakala-kathayos tu prākṛta-prasiddhayoḥ kulakādi-nibandhana-bhūyastvād dīrgha-samāsāyām api na virodhaḥ |

vṛtty-aucityaṁ tu yathā-rasam anusartavyam | sarga-bandhe tu rasa-tātparye yathā-rasam aucityam anyathā tu kāma-cāraḥ | dvayor api mārgayoḥ sarga-bandha-vidhāyināṁ darśanād rasa-tātparyaṁ sādhīyaḥ | abhineyārthe tu sarvathā rasa-bandhe’bhiniveśaḥ kāryaḥ | ākhyāyikā-kathayos tu gadya-nibandhana-bāhulyād gadye ca chando-bandha-bhinna-prasthānatvād iha niyame hetur akṛta-pūrvo’pi manāk kriyate || 3.7 ||

**|| 3.8 ||**

**etad yathoktam aucityam eva tasyā niyāmakam |**

**sarvatra gadya-bandhe’pi chando-niyama-varjite ||**

yad etad aucityaṁ vaktṛ-vācya-gataṁ saṅghaṭanāyā niyāmakam uktam etad eva gadye chando-niyama-varjite’pi viṣayāpekṣaṁ niyama-hetuḥ | tathā hy atrāpi yadā kaviḥ kavi-nibaddho vā vaktā rasa-bhāva-rahitas tadā kāma-cāraḥ | rasa-bhāva-samanvite tu vaktari pūrvoktam evānusartavyam | tatrāpi ca viṣayaucityam eva | ākhyāyikāyāṁ tu bhūmnā madhyama-samāsā-dīrgha-samāse eva saṅghaṭane | gadyasya vikaṭa-bandhāśrayeṇa chāyāvattvāt | tatra ca tasya prakṛṣyamāṇatvāt | kathāyāṁ tu vikaṭa-bandha-prācurye’pi gadyasya rasa-bandhoktam aucityam anusartavyam || 3.8 ||

**|| 3.9 ||**

**rasa-bandhoktam aucityaṁ bhāti sarvatra saṁśritā |**

**racanā viṣayāpekṣaṁ tat tu kiñcid vibhedavat ||**

athavā padyavad gadya-bandhe’pi rasa-bandhoktam aucityaṁ sarvatra saṁśritā racanā bhavati | tat tu viṣayāpekṣaṁ kiñcid viśeṣavad bhavati, na tu sarvākāram | tathā hi gadya-bandhe’py atidīrgha-samāsā racanā na vipralambha-śṛṅgāra-karuṇayor ākhyāyikāyām api śobhate | nāṭakādāv apy asamāsaiva na raudra-vīrādi-varṇane | viṣayāpekṣaṁ tv aucityaṁ pramāṇato’pakṛṣyate prakṛṣyate ca | tathā hy ākhyāyikāyāṁ nātyantam asamāsā sva-viṣaye’pi nāṭakādau nātidīrgha-samāsā ceti saṅghaṭanāyā dig-anusartavyā || 3.9 ||

idānīm alakṣya-krama-vyaṅgyo dhvaniḥ prabandhātmā rāmāyaṇa-mahābhāratādau prakāśamānaḥ prasiddha eva | tasya tu yathā prakāśanaṁ tat pratipādyate—

**|| 3.10-14 ||**

**vibhāvabhāvānubhāva-sañcāry-aucitya-cāruṇaḥ |**

**vidhiḥ kathā-śarīrasya vṛttasyotprekṣitasya vā ||**

**itivṛtta-vaśāyātāṁ tyaktvānanuguṇāṁ sthitim |**

**utprekṣyāpy antarābhīṣṭa-rasocita-kathonnayaḥ ||**

**sandhi-sandhy-aṅga-ghaṭanaṁ rasābhivyakty-apekṣayā |**

**na tu kevalayā śāstra-sthiti-sampādanecchayā ||**

**uddīpana-praśamane yathāvasaram antarā |**

**rasasyārabdha-viśrānter anusandhānam aṅginaḥ ||**

**alaṅkṛtīnāṁ śaktāv apy ānurūpyeṇa yojanam |**

**prabandhasya rasādīnāṁ vyañjakatve nibandhanam ||**

prabandho’pi rasādīnāṁ vyañjaka ity uktaṁ tasya vyañjakatve nibandhanam | prathamaṁ tāvad vibhāva-bhāvānubhāva-sañcāry-aucitya-cāruṇaḥ kathā-śarīrasya vidhir yathāyathaṁ pratipipādayiṣita-rasa-bhāvādy-apekṣayā ya ucito vibhāvo bhāvo’nubhāvaḥ sañcārī vā tad-aucitya-cāruṇaḥ kathā-śarīrasya vidhir vyañjakatve nibandhanam ekam | tatra vibhāvaucityaṁ tāvat prasiddham | bhāvaucityaṁ tu prakṛty-aucityāt | prakṛtir hy uttama-madhyamādhama-bhāvena divya-mānuṣādi-bhāvena ca vibhedinī | tāṁ yathāyatham anusṛtyāsaṅkīrṇaḥ sthāyī bhāva upanibadhyamāna aucitya-bhāg bhavati | anyathā tu kevala-mānuṣāśrayeṇa divyasya kevala-divyāśrayeṇa vā kevala-mānuṣasyotsāhādaya upanibadhyamānā anucitā bhavanti | tathā ca kevala-mānuṣasya rājāder varṇane saptārṇava-laṅghanādi-lakṣaṇā vyāpārā upanibadhyamānā sauṣṭhava-bhṛto’pi nīrasā eva niyamena bhavanti, tatra tv anaucityam eva hetuḥ |

nanu nāga-loka-gamanādayaḥ sātavāhana-prabhṛtīnāṁ śrūyante, tad-aloka-sāmānya-prabhāvātiśaya-varṇane kim anaucityaṁ sarvorvī-bharaṇa-kṣamāṇāṁ kṣamā-bhujām iti | na tad asti ; na vayaṁ brūmo yat prabhāvātiśaya-varṇanam anucitaṁ rājñām, kiṁ tu kevala-mānuṣāśrayeṇa yotpādya-vastu-kathā kriyate tasyāṁ divyam aucityaṁ na yojanīyam | divya-mānuṣyāyāṁ tu kathāyām ubhayaucitya-yojanam aviruddham eva | yathā pāṇḍv-ādi-kathāyām | sātavāhanādiṣu tu yeṣu yāvad apadānaṁ śrūyate teṣu tāvan-mātram anugamyamānam anuguṇatvena pratibhāsate | vyatiriktaṁ tu teṣām evopanibadhyamānam anucitam |

tad ayam atra paramārthaḥ—

anaucityād ṛte nānyad rasa-bhangasya kāraṇam |

prasiddhaucitya-bandhas tu rasasyopaniṣat parā ||

ata eva ca bharate prakhyāta-vastu-viṣayatvaṁ prakhyātodātta-nāyakatvaṁ ca nāṭakasyāvaśya-kartavyatayopanyastam | tena hi nāyakaucityānaucitya-viṣaye kavir na vyāmuhyati | yas tūtpādya-vastu nāṭakādi kuryāt tasyāprasiddhānucita-nāyaka-svabhāva-varṇane mahān pramādaḥ |

nanu yady utsāhādi-bhāva-varṇane kathañcid divya-mānuṣyādy-aucitya-parīkṣā kriyate tat kriyatām, raty-ādau tu kiṁ tayā prayojanam ? ratir hi bhāratavarṣocitenaiva vyavahāreṇa divyānām api varṇanīyeti sthitiḥ | naivam | tatraucityātikrameṇa sutarāṁ doṣaḥ | tathā hy adhama-prakṛtyaucityenottama-prakṛteḥ śṛṅgāropanibandhane kā bhaven nopahāsyatā |

trividhaṁ prakṛty-aucityaṁ bhārate varṣe’py asti śṛṅgāra-viṣayam |

yat tu divyam aucityaṁ tat tatrānupakārakam eveti cet—na vayaṁ divyam aucityaṁ śṛṅgāra-viṣayam anyat kiñcid brūmaḥ | kiṁ tarhi ? bhāratavarṣa-viṣaye yathottama-nāyakeṣu rājādiṣu śṛṅgāropanibandhas tathā divyāśrayo’pi śobhate | na ca rājādiṣu prasiddha-grāmya-śṛṅgāropanibandhanaṁ prasiddhaṁ nāṭakādau, tathaiva deveṣu tat parihartavyam |

nāṭakāder abhineyārthatvād abhinayasya ca sambhoga-śṛṅgāra-viṣayasyāsabhyatvāt tatra parihāra iti cet—na; yady abhinayasyaivaṁ-viṣayasyāsabhyatā tat kāvyasyaivaṁ-viṣayasya sā kena nivāryate ? tasmād abhineyārthe’nabhineyārthe vā kāvye yad uttama-prakṛte rājāder uttama-prakṛtibhir nāyikābhiḥ saha grāmya-sambhoga-varṇanaṁ tat pitroḥ sambhoga-varṇanam iva sutarām asabhyam | tathaivottama-devatādi-viṣayam |

na ca sambhoga-śṛṅgārasya surata-lakṣaṇa evaikaḥ prakāraḥ, yāvad anye’pi prabhedāḥ paraspara-prema-darśanādayaḥ sambhavanti, te kasmād uttama-prakṛti-viṣaye na varṇyante ? tasmād utsāhavad ratāv api prakṛty-aucityam anusartavyam | tathaiva vismayādiṣu | yat tv evaṁ-vidhe viṣaye mahākavīnām apy asamīkṣya-kāritā lakṣye dṛśyate sa doṣa eva | sa tu śakti-tiraskṛtatvāt teṣāṁ na lakṣyata ity uktam eva | anubhāvaucityaṁ tu bharatādau prasiddham eva |

iyat tūcyate—bharatādi-viracitāṁ sthitiṁ cānuvartamānena mahākavi-prabandhāṁś ca paryālocayatā sva-pratibhāṁ cānusaratā kavināvahita-cetasā bhūtvā vibhāvādy-aucitya-bhraṁśa-parityāge paraḥ prayatno vidheyaḥ | aucityavataḥ kathā-śarīrasya vṛttasyotprekṣitasya vā graho vyañjaka ity anenaitat pratipādayati—yad itihāsādiṣu kathāsu rasavatīṣu vividhāsu satīṣv api yat tatra vibhāvādy-aucityavat kathā-śarīraṁ tad eva grāhyaṁ netarat | vṛttād api ca kathā-śarīrād utprekṣite viśeṣataḥ prayatnavatā bhavitavyam | tatra hy anavadhānāt skhalataḥ kaver avyutpatti-sambhāvanā mahatī bhavati |

parikara-ślokaś cātra—

kathā-śarīram utpādya-vastu kāryaṁ tathā tathā |

yathā rasa-mayaṁ sarvam eva tat pratibhāsate ||

tatra cābhyupāyaḥ samyag-vibhāvādy-aucityānusaraṇam | tac ca darśitam eva | kiṁ ca—

santi siddha-rasa-prakhyā ye ca rāmāyaṇādayaḥ |

kathāśrayā na tair yojyā svecchā rasa-virodhinī ||

teṣu hi kathāśrayeṣu tāvat svecchaiva na yojyā | yad uktam—"kathā-mārge na cātikramaḥ" |

svecchāpi yadi yojyā tad-rasa-virodhinī na yojyā |

idam aparaṁ prabandhasya rasābhivyañjakatve nibandhanam | itivṛtta-vaśāyātāṁ kathañcid rasānanuguṇāṁ sthitiṁ tyaktvā punar utprekṣyāpy antarābhīṣṭa-rasocita-kathonnayo vidheyaḥ yathā kālidāsa-prabandheṣu | yathā ca sarvasena-viracite hari-vijaye | yathā ca madīya evārjuna-carite mahākāvye | kavinā kāvyam upanibadhnatā sarvātmanā rasa-paratantreṇa bhavitavyam | tatretivṛtte yadi rasānanuguṇāṁ sthitiṁ paśyet tademāṁ bhaṅktvāpi svatantratayā rasānuguṇaṁ kathāntaram utpādayet | na hi kaver itivṛtta-mātra-nirvahaṇena kiñcit prayojanam, itihāsād eva tat-siddheḥ |

rasādi-vyañjakatve prabandhasya cedam anyan mukhyaṁ nibandhanam, yat-sandhīnāṁ mukha-pratimukha-garbhāvamarśa-nirvahaṇākhyānāṁ tad-aṅgānāṁ copakṣepādīnāṁ ghaṭanaṁ rasābhivyakty-apekṣayā, yathā ratnāvalyām | na tu kevalaṁ śāstra-sthiti-sampādanecchayā | yathā veṇī-saṁhāre vilāsākhyasya pratimukha-sandhy-aṅgasya prakṛta-rasa-nibandhānanuguṇam api dvitīye’ṅke bharata-matānusaraṇa-mātrecchayā ghaṭanam |

idaṁ cāparaṁ prabandhasya rasa-vyañjakatve nimittaṁ yad uddīpana-praśamane yathāvasaram antarā rasasya, yathā ratnāvalyām eva | punar ārabdha-viśrānte rasasyāṅgino’nusandhiś ca, yathā tāpasa-vatsarāje |

prabandha-viśeṣasya nāṭakāde rasa-vyakti-nimittam idaṁ cāparam avagantavyaṁ yad alaṅkṛtīnāṁ śaktāv apy ānurūpyeṇa yojanam | śakto hi kaviḥ kadācid alaṅkāra-nibandhane tad ākṣiptatayaivānapekṣita-rasa-bandhaḥ prabandham ārabhate tad-upadeśārtham idam uktam | dṛśyante ca kavayo’laṅkāra-nibandhanaika-rasā anapekṣita-rasāḥ prabandheṣu |

**|| 3.15 ||**

kiṁ ca—

**anusvānopamātmāpi prabhedo ya udāhṛtaḥ |**

**dhvaner asya prabandheṣu bhāsate so’pi keṣucit ||**

asya vivakṣitāny apara-vācyasya dhvaner anuraṇana-rūpa-vyaṅgyo’pi yaḥ prabheda udāhṛto dviprakāraḥ so’pi prabandheṣu keṣucid dyotate | tad yathā madhumathana-vijaye pāñcajanyoktiṣu | yathā vā mamaiva kāmadevasya sahacara-samāgame viṣama-bāṇa-līlāyām |

yathā ca gṛdhra-gomāyu-saṁvādādau mahābhārate || 3.15 ||

**|| 3.16 ||**

**sup-tiṅ-vacana-sambandhais tathā kāraka-śaktibhiḥ |**

**kṛt-tad dhita-samāsaiś ca dyotyo’lakṣya-kramaḥ kvacit ||**

alakṣya-kramo dhvaner ātmā rasādiḥ sub-viśeṣais tiṅ-viśeṣair vacana-viśeṣaiḥ sambandha-viśeṣaiḥ kāraka-śaktibhiḥ kṛd-viśeṣais tad dhita-viśeṣaiḥ samāsaiś ceti | ca-śabdān nipātopasarga-kālādibhiḥ prayuktair abhivyajyamāno dṛśyate |

yathā—

nyakkāro hy ayam eva me yad arayas tatrāpy asau tāpasaḥ

so’py atraiva nihanti rākṣasa-kulaṁ jīvaty aho rāvaṇaḥ |

dhig dhik cakra-jitaṁ prabodhitavatā kiṁ kumbhakarṇena vā

svarga-grāmaṭikā-viluṇṭhana-vṛthocchūnaiḥ kim ebhir bhujaiḥ ||[[19]](#footnote-20)

atra hi śloke bhūyasā sarveṣām apy eṣāṁ sphuṭam eva vyañjakatvaṁ dṛśyate | tatra "me yad arayaḥ" ity anena sup-sambandha-vacanānām abhivyañjakatvam | "tatrāpy asau tāpasaḥ" ity atra tad dhita-nipātayoḥ | "so’py atraiva nihanti rākṣasa-kulaṁ jīvaty aho rāvaṇaḥ" ity atra tiṅ-kāraka-śaktīnām | "dhig dhik cakra-jitam" ity ādau ślokārdhe kṛt-tad dhita-samāsopasargāṇām |

evaṁ-vidhasya vyañjaka-bhūyastve ca ghaṭamāne kāvyasya sarvātiśāyinī bandha-cchāyā samunmīlati | yatra hi vyaṅgyāvabhāsinaḥ padasyaikasyaiva tāvad āvirbhāvas tatrāpi kāvye kāpi bandha-cchāyā kim uta yatra teṣāṁ bahūnāṁ samavāyaḥ | yathātrānantarodita-śloke | atra hi rāvaṇa ity asmin pade’rthāntara-saṁkramita-vācyena dhvani-prabhedenālaṅkṛte’pi punar anantaroktānāṁ vyañjaka-prakārāṇām udbhāsanam | dṛśyante ca mahātmanāṁ pratibhā-viśeṣa-bhājāṁ bāhulyenaivaṁ-vidhā bandha-prakārāḥ | yathā maharṣer vyāsasya—

atikrānta-sukhāḥ kālāḥ pratyupasthita-dāruṇāḥ |

śvaḥ śvaḥ pāpīya-divasā pṛthivī gata-yauvanā ||

atra hi kṛt-tad dhita-vacanair alakṣya-krama-vyaṅgyaḥ, "pṛthivī gata-yauvanā" ity anena cātyanta-tiraskṛta-vācyo dhvaniḥ prakāśitaḥ | eṣāṁ ca sub-ādīnām ekaikaśaḥ samuditānāṁ ca vyañjakatvaṁ mahā-kavīnāṁ prabandheṣu prāyeṇa dṛśyate | sub-antasya vyañjakatvaṁ yathā—

tālaiḥ śiñjad-valaya-subhagaiḥ kāntayā nartito me |

yām adhyāste divasa-vigame nīlakaṇṭhaḥ suhṛd vaḥ ||

tiṅ-antasya yathā—

abasara rouṁ cia ṇimmiāiṁ mā puṁsa me haacchīiṁ |

daṁsaṇa-mettum bhettehiṁ jehiṁ hiaaṁ tuha ṇa ṇāaṁ ||]

[*apasara roditum eva nirmite mā puṁsaya hate akṣiṇī me |*

*darśana-mātronmattābhyāṁ yābhyāṁ tava hṛdayam evaṁ-rūpaṁ na jñātam* ||]

yathā vā—

mā panthaṁ rundhīo abehi bālaa ahosi ahirīo |

amhea ṇiricchāo suṇṇa-gharaṁ rakkhidabbaṁ ṇo ||[[20]](#footnote-21)

[*mā panthānaṁ rudhaḥ apehi bālaka aprauḍha aho asi ahrīkaḥ |*

*vayaṁ para-tantrā yataḥ śūnya-gṛhaṁ māmakaṁ rakṣaṇīyaṁ vartate ||*]

sambandhasya yathā—

aṇṇatta vacca bālaa hnāantīṁ kiṁ maṁ puloesi eaṁ |

bho jāā-bhīruāṇaṁ taḍam bia ṇa hoi ||

[*anyatra vraja bālaka snāntīṁ kiṁ māṁ pralokayasy etat |*

*bho jāyā-bhīrukāṇāṁ taṭam eva na bhavati ||*]

kṛtaka-prayogeṣu prākṛteṣu tad dhita-viṣaye vyañjakatvam āvedyata eva | avajñātiśaye kaḥ ? samāsānāṁ ca vṛtty-aucityena viniyojane | nipātānāṁ vyañjakatvaṁ yathā—

ayam eka-pade tayā viyogaḥ

priyayā copanataḥ suduḥsaho me |

nava-vāridharodayād ahobhir

bhavitavyaṁ ca nirātapārdha-ramyaiḥ ||

ity atra ca-śabdaḥ | yathā vā—

muhur aṅguli-saṁvṛtādharauṣṭhaṁ

pratiṣedhākṣara-viklavābhirāmam |

mukham aṁsa-vivarti pakṣmalākṣyāḥ

katham apy unnamitaṁ na cumbitaṁ tu ||

atra tu-śabdaḥ |

nipātānāṁ prasiddham apīha dyotakatvaṁ rasāpekṣayoktam iti draṣṭavyam | upasargāṇāṁ vyañjakatvaṁ yathā—

nīvārāḥ śuka-garbha-koṭara-mukha-bhraṣṭās tarūṇām adhaḥ

prasnigdhāḥ kvacid iṅgudī-phala-bhidaḥ sūcyanta evopalāḥ |

viśvāsopagamād abhinna-gatayaḥ śabdaṁ sahante mṛgās

toyādhāra-pathāś ca valkala-śikhā-niṣyanda-lekhāṅkitāḥ || ity ādau |

dvitrāṇāṁ copasargāṇām ekatra pade yaḥ prayogaḥ so’pi rasa-vyakty-anuguṇatayaiva nirdoṣaḥ | yathā—"prabhraśyaty uttarīya-tviṣi tamasi samudvīkṣya vītāvṛtīn drāg jantūn" ity ādau | yathā vā—"manuṣya-vṛttyā samupācarantam" ity ādau |

nipātānām api tathaiva | yathā—"aho batāsi spṛhaṇīya-vīryaḥ" ity ādau | yathā vā—

ye jīvanti na mānti ye sma vapuṣi prītyā pranṛtyanti ca

prasyandi-pramadāśravaḥ pulakitā dṛṣṭe guṇiny ūrjite |

hā dhik kaṣṭam aho kva yāmi śaraṇaṁ teṣāṁ janānāṁ kṛte

nītānāṁ pralayaṁ śaṭhena vidhinā sādhu-dviṣaḥ puṣyatā || ity ādau |

pada-paunaruktyaṁ ca vyañjakatvāpekṣayaiva kadācitprayujyamānaṁ śobhāmāvahati |

yathā—

yad vañcanāhita-matir bahu-cāṭu-garbhaṁ

kāryonmukhaḥ khala-janaḥ kṛtakaṁ bravīti |

tat sādhavo na na vidanti vidanti kintu

kartuṁ vṛthā-praṇayam asya na pārayanti || ity ādau |

kālasya vyañjakatvaṁ yathā—

sama-viṣama-nirviśeṣāḥ samantato manda-manda-sañcārāḥ |

acirād bhaviṣyanti panthāno manorathānām api durlaṅghyāḥ ||

atra hy acirād bhaviṣyanti panthāna ity atra bhaviṣyantīty asmin pade pratyayaḥ kāla-viśeṣābhidhāyī rasa-paripoṣa-hetuḥ prakāśate | ayaṁ hi gāthārthaḥ pravāsa-vipralambha-śṛṅgāra-vibhāvatayā vibhāvyamāno rasavān | yathātra pratyayāṁśo vyañjakas tathā kvacit prakṛty-aṁśo’pi dṛśyate | yathā—

tad gehaṁ nata-bhitti mandiram idaṁ labdhāvagāhaṁ divaḥ

sā dhenur jaratī caranti kariṇām etā ghanābhā ghaṭāḥ |

sa kṣudro musala-dhvaniḥ kalam idaṁ saṅgītakaṁ yoṣitām

āścaryaṁ divasair dvijo’yam iyatīṁ bhūmiṁ samāropitaḥ ||

atra śloke divasair ity asmin pade prakṛty-aṁśo’pi dyotakaḥ | sarva-nāmnāṁ ca vyañjakatvaṁ yathānantarokte śloke | atra ca sarva-nāmnām eva vyañjakatvaṁ hṛdi vyavasthāpya kavinā kvety-ādi-śabda-prayogo na kṛtaḥ | anayā diśā sahṛdayair anye’pi vyañjaka-viśeṣāḥ svayam utprekṣaṇīyāḥ | etac ca sarvaṁ pada-vākya-racanā-dyotanoktyaiva gatārtham api vaicitryeṇa vyutpattaye punar-uktam |

nanu cārtha-sāmarthyākṣepyā rasādaya ity uktam, tathā ca subādīnāṁ vyañjakatva-vaicitrya-kathanam ananvitam eva | uktam atra padānāṁ vyañjakatvokty-avasare | kiṁ cārtha-viśeṣākṣepyatve’pi rasādīnāṁ teṣām artha-viśeṣāṇāṁ vyañjaka-śabdāvinābhāvitvād yathā-pradarśitaṁ vyañjaka-svarūpa-parijñānaṁ vibhajyopayujyata eva | śabda-viśeṣāṇāṁ cānyatra ca cārutvaṁ yad vibhāgenopadarśitaṁ tad api teṣāṁ vyañjakatvenaivāvasthitam ity avagantavyam |

yatrāpi na tat sampratibhāsate tatrāpi vyañjake racanāntare yad adṛṣṭaṁ sauṣṭhavaṁ teṣāṁ pravāha-patitānāṁ tad evābhyāsād apoddhṛtānām apy avabhāsata ity avasātavyam | ko’nyathā tulye vācakatve śabdānāṁ cārutva-viṣayo viśeṣaḥ syāt | anya evāsau sahṛdaya-saṁvedya iti cet, kim idaṁ sahṛdayatvaṁ nāma ? kiṁ rasa-bhāvānapekṣa-kāvyāśrita-samaya-viśeṣābhijñatvam, uta rasa-bhāvādi-maya-kāvya-svarūpa-parijñāna-naipuṇyam | pūrvasmin pakṣe tathāvidha-sahṛdaya-vyavasthāpitānāṁ śabda-viśeṣāṇāṁ cārutva-niyamo na syāt | punaḥ samayāntareṇānyathāpi vyavasthāpana-sambhavāt | dvitīyasmiṁs tu pakṣe rasajñataiva sahṛdayatvam iti | tathā-vidhaiḥ sahṛdayaiḥ saṁvedyo rasādi-samarpaṇa-sāmarthyam eva naisargikaṁ śabdānāṁ viśeṣa iti vyañjakatvāśrayy eva teṣāṁ mukhyaṁ cārutvam |

vācakatvāśrayāṇāṁ tu prasāda evārthāpekṣāyāṁ teṣāṁ viśeṣaḥ | arthānapekṣāyāṁ tv anuprāsādir eva || 3.15-16 ||

evaṁ rasādīnāṁ vyañjaka-svarūpam abhidhāya teṣām eva virodhi-rūpaṁ lakṣayitum idam upakramyate—

**|| 3.17 ||**

**prabandhe muktake vāpi rasādīn bandhum icchatā |**

**yatnaḥ kāryaḥ sumatinā parihāre virodhinām ||**

prabandhe muktake vāpi rasa-bhāva-nibandhanaṁ pratyādṛta-manāḥ kavir virodhi-parihāre paraṁ yatnam ādadhīta | anyathā tv asya rasa-mayaḥ śloka eko’pi samyaṅ na sampadyate || 3.17 ||

kāni punas tāni virodhīni yāni yatnataḥ kaveḥ parihartavyāni ? ity ucyate—

**|| 3.18-19 ||**

**virodhi-rasa-sambandhi-vibhāvādi-parigrahaḥ |**

**vistareṇānvitasyāpi vastuno’nyasya varṇanam ||**

**akāṇḍa eva vicchittir akāṇḍe ca prakāśanam |**

**paripoṣaṁ gatasyāpi paunaḥpunyena dīpanam |**

**rasasya syād virodhāya vṛtty-anaucityam eva ca ||**

prastuta-rasāpekṣayā virodhī yo rasas tasya sambandhināṁ vibhāva-bhāvānubhāvānāṁ parigraho rasa-virodha-hetukaḥ sambhavanīyaḥ | tatra virodhi-rasa-vibhāva-parigraho yathā śānta-rasa-vibhāveṣu tad-vibhāvatayaiva nirūpiteṣv anantaram eva śṛṅgārādi-vibhāva-varṇane | virodhi-rasa-bhāva-parigraho yathā priyaṁ prati praṇaya-kalaha-kupitāsu kāminīṣu vairāgya-kathābhir anunaye | virodhi-rasānubhāva-parigraho yathā praṇaya-kupitāyāṁ priyāyām aprasīdantyāṁ nāyakasya kopāveśa-vivaśasya raudrānubhāva-varṇane |

ayaṁ cānyo rasa-bhaṅga-hetur yat prastuta-rasāpekṣayā vastuno’nyasya kathañcid anvitasyāpi vistareṇa kathanam | yathā vipralambha-śṛṅgāre nāyakasya kasyacid varṇayitum upakrānte kaver yamakādy-alaṅkāra-nibandhana-rasikatayā mahatā prabandhena parvatādi-varṇane | ayaṁ cāparo rasa-bhaṅga-hetur avagantavyo yad akāṇḍa eva vicchittiḥ rasasyākaṇḍa eva ca prakāśanam | tatrānavasare virāmo rasasya yathā nāyakasya kasyacit spṛhaṇīya-samāgamayā nāyikayā kayācit parāṁ paripoṣa-padavīṁ prāpte śṛṅgāre vidite ca parasparānurāge samāgamopāya-cintocitaṁ vyavahāram utsṛjya svatantratayā vyāpārāntara-varṇane | anavasare ca prakāśanaṁ rasasya yathā pravṛtte pravṛtta-vividha-vīra-saṅkṣaye kalpa-saṅkṣaya-kalpe saṅgrāme rāma-deva-prāyasyāpi tāvan nāyakasyānupakrānta-vipralambha-śṛṅgārasya nimittam ucitam antareṇaiva śṛṅgāra-kathāyām avatāra-varṇane | na caivaṁ-vidhe viṣaye daiva-vyāmohitatvaṁ kathā-puruṣasya parihāro yato rasa-bandha eva kaveḥ prādhānyena pravṛtti-nibandhanaṁ yuktam | itivṛtta-varṇanaṁ tad-upāya evety uktaṁ prāk "ālokārthi yathā dīpa-śikhāyāṁ yatnavān janaḥ" ity ādinā |

ata eva cetivṛtta-mātra-varṇana-prādhānye’ṅgāṅgi-bhāva-rahita-rasa-bhāva-nibandhena ca kavīnām evaṁ-vidhāni skhalitāni bhavantīti rasādi-rūpa-vyaṅgya-tātparyam evaiṣāṁ yuktam iti yatno’smābhir ārabdho na dhvani-pratipādana-mātrābhiniveśena | punaś cāyam anyo rasa-bhaṅga-hetur avadhāraṇīyo yat paripoṣaṁ gatasyāpi rasasya paunaḥpunyena dīpanam | upabhukto hi rasaḥ sva-sāmagrī-labdha-paripoṣaḥ punaḥ punaḥ parāmṛśyamānaḥ parimlāna-kusuma-kalpaḥ kalpate | tathā vṛtter vyavahārasya yad anaucityaṁ tad api rasa-bhaṅga-hetur eva | yathā nāyakaṁ prati nāyikāyāḥ kasyāścid ucitāṁ bhaṅgim antareṇa svayaṁ sambhogābhilāṣa-kathane | yadi vā vṛttīnāṁ bharata-prasiddhānāṁ kaiśikyādīnāṁ kāvyālaṅkārāntara-prasiddhānām upanāgarikādyānāṁ vā yad anaucityam aviṣaye nibandhanaṁ tad api rasa-bhaṅga-hetuḥ | evam eṣāṁ rasa-virodhinām anyeṣāṁ cānayā diśā svayam utprekṣitānāṁ parihāre sat-kavibhir avahitair bhavitavyam |

parikara-ślokāś cātra—

mukhyā vyāpāra-viṣayāḥ sukavīnāṁ rasādayaḥ |

teṣām nibandhane bhāvye taiḥ sadaivāpramādibhiḥ ||

nīrasas tu prabandho yaḥ so’paśabdo mahān kaveḥ |

sa tenākavir eva syād anyenāsmṛta-lakṣaṇaḥ ||

pūrve viśṛṅkhala-giraḥ kavayaḥ prāpya-kīrtayaḥ |

tān samāśritya na tyājyā nītir eṣā manīṣiṇā ||

vālmīki-vyāsa-mukhyāś ca ye prakhyātāḥ kavīśvarāḥ |

tad-abhiprāya-bāhyo’yaṁ nāsmābhir darśito nayaḥ || iti || 3.19 ||

**|| 3.20 ||**

**vivakṣite rase labdha-pratiṣṭhe tu virodhinām |**

**bādhyānām aṅga-bhāvaṁ vā prāptānām uktir acchalā ||**

sva-sāmagryā labdha-paripoṣe tu vivakṣite rase virodhināṁ virodhi-rasāṅgānāṁ bādhyānām aṅga-bhāvaṁ vā prāptānāṁ satām uktir adoṣā | bādhyatvaṁ hi virodhināṁ śakyābhibhavatve sati nānyathā | tathā ca teṣām uktiḥ prastuta-rasa-paripoṣāyaiva sampadyate | aṅga-bhāvaṁ prāptānāṁ ca teṣāṁ virodhitvam eva nivartate | aṅga-bhāva-prāptir hi teṣāṁ svābhāvikī samāropa-kṛtā vā | tatra yeṣāṁ naisargikī teṣāṁ tāvad uktāv avirodha eva | yathā vipralambha-śṛṅgāre tad-aṅgānāṁ vyādhy-ādīnāṁ teṣāṁ ca tad-aṅgānām evādoṣo nātad-aṅgānām | tad-aṅgatve ca sambhavaty api maraṇasyopanyāso na jyāyān | āśraya-vicchede rasasyātyanta-viccheda-prāpteḥ | karuṇasya tu tathā-vidhe viṣaye paripoṣo bhaviṣyatīti cet na ; yasyāprastutatvāt prastutasya ca vicchedāt | yatra tu karuṇa-rasasyaiva kāvyārthatvaṁ tatrāvirodhaḥ | śṛṅgāre vā maraṇasyādīrgha-kāla-pratyāpatti-sambhave kadācid upanibandho nātyanta-virodhī | dīrgha-kāla-pratyāpattau tu tasyāntarā pravāha-viccheda evety evaṁ-vidhetivṛttopanibandhanaṁ rasa-bandha-pradhānena kavinā parihartavyam |

tatra labdha-pratiṣṭhe tu vivakṣite rase virodhi-rasāṅgānāṁ bādhyatvenoktāv adoṣo yathā—

kvākaryaṁ śaśa-lakṣmaṇaḥ kva ca kulaṁ bhūyo’pi dṛśyeta sā

doṣāṇāṁ praśamāya me śrutam aho kope’pi kāntaṁ mukham |

kiṁ vakṣyanty apakalmaṣāḥ kṛta-dhiyaḥ svapne’pi sā durlabhā

cetaḥ svāsthyam upaihi kaḥ khalu yuvā dhanyo’dharaṁ pāsyati ||

yathā vā puṇḍarīkasya mahāśvetāṁ prati pravṛtta-nirbharānurāgasya dvitīya-muni-kumāropadeśa-varṇane | svābhāvikyām aṅga-bhāva-prāptāv adoṣo yathā—

bhramim aratim alasa-hṛdayatāṁ

pralayaṁ mūrcchāṁ tamaḥ śarīra-sādam |

maraṇaṁ ca jalada-bhujagajaṁ

prasahya kurute viṣaṁ viyoginīnām || ity ādau |

samāropitāyām apy avirodho yathā—"pāṇḍu-kṣāmam" ity ādau | iyaṁ cāṅga-bhāva-prāptir anyā yadādhikārikatvāt pradhāna ekasmin vākyārthe rasayor bhāvayor vā paraspara-virodhinor dvayor aṅga-bhāva-gamanaṁ tasyām api na doṣaḥ | yathoktaṁ "kṣipto hāstāvalagnaḥ" ity ādau | kathaṁ tatrāvirodha iti cet, dvayor api tayor anya-paratvena vyavasthānāt | anya-paratve’pi virodhinoḥ kathaṁ virodha-nivṛttir iti cet, ucyate—vidhau viruddha-samāveśasya duṣṭatvaṁ nānuvāde | yathā—

ehi gaccha patottiṣṭha vada maunaṁ samācara |

evam āśā-graha-grastaiḥ krīḍanti dhanino’rthibhiḥ || ity ādau |

atra hi vidhi-pratiṣedhayor anūdyamānatvena samāveśe na virodhas tathehāpi bhaviṣyati | śloke hy asminn īrṣyā-vipralambha-śṛṅgāra-karuṇa-vastunor na vidhīyamānatvam | tripura-ripu-prabhāvātiśayasya vākyārthatvāt tad-aṅgatvena ca tayor vyavasthānāt |

na ca raseṣu vidhy-anuvāda-vyavahāro nāstīti śakyaṁ vaktum, teṣāṁ vākyārthatvenābhyupagamāt | vākyārthasya vācyasya ca yau vidhy-anuvādau tau tad-ākṣiptānāṁ rasānāṁ kena vāryate | yair vā sākṣāt-kāvyārthatā rasādīnāṁ nābhyupagamyate, tais teṣāṁ tan-nimittatā tāvad avaśyam abhyupagantavyā | tathāpy atra śloke na virodhaḥ |

yasmād anūdyamānāṅga-nimittobhaya-rasa-vastu-sahakāriṇo vidhīyamānāṁśād bhāva-viśeṣa-pratītir utpadyate tataś ca na kaścid virodhaḥ | dṛśyate hi viruddhobhaya-sahakāriṇaḥ kāraṇāt kārya-viśeṣotpattiḥ | viruddha-phalotpādana-hetutvaṁ hi yugapad ekasya kāraṇasya viruddhaṁ na tu viruddhobhaya-sahakāritvam | evaṁ-vidha-viruddha-padārtha-viṣayaḥ katham abhinayaḥ prayoktavya iti cet, anūdyamānaivaṁ-vidha-vācya-viṣaye yā vārtā sātrāpi bhaviṣyati | evaṁ-vidhy-anuvādanayāśrayeṇātra śloke parihṛtas tāvad virodhaḥ |

kiṁ ca nāyakasyābhinandanīyodayasya kasyacit prabhāvātiśaya-varṇane tat-pratipakṣāṇāṁ yaḥ karuṇo rasaḥ sa parīkṣakāṇāṁ na vaiklavyam ādadhāti pratyuta prīty-atiśaya-nimittatāṁ pratipadyata ity atas tasya kuṇṭha-śaktikatvāt tad-virodha-vidhāyino na kaścid doṣaḥ | tasmād vākyārthī-bhūtasya rasasya bhāvasya vā virodhī rasa-virodhīti vaktuṁ nyāyyaḥ, na tv aṅga-bhūtasya kasyacit |

athavā vākyārthī-bhūtasyāpi kasyacit karuṇa-rasa-viṣayasya tādṛśena śṛṅgāra-vastunā bhaṅgi-viśeṣāśrayeṇa saṁyojanaṁ rasa-paripoṣāyaiva jāyate | yataḥ prakṛti-madhurāḥ padārthāḥ śocanīyatāṁ prāptāḥ prāg-avasthā-bhāvibhiḥ saṁsmaryamāṇair vilāsair adhikataraṁ śokāveśam upajanayanti | yathā—

ayaṁ sa raśanotkarṣī pīna-stana-vimardanaḥ |

nābhyūru-jaghana-sparśī nīvī-visraṁsanaḥ karaḥ || ity ādau |

tad atra tripura-yuvatīnāṁ śāmbhavaḥ śarāgnir ārdrāparādhaḥ kāmī yathā vyavaharati sma | tathā vyavahṛtavān ity anenāpi prakāreṇāsty eva nirvirodhatvam | tasmād yathā yathā nirūpyate tathā tathātra doṣābhāvaḥ | itthaṁ ca—

krāmantyaḥ kṣata-komalāṅguli-galad-raktaiḥ sadarbhāḥ sthalīḥ

pādaiḥ pātita-yāvakair iva patad-bāṣpāmbu-dhautānanāḥ |

bhītā bhartṛ-karāvalambita-karās tvad-vairi-nātho’dhunā

dāvāgniṁ parito bhramanti punar apy udyad-vivāhā iva ||

ity evam ādīnāṁ sarveṣām eva nirvirodhatvam avagantavyam | evaṁ tāvad rasādīnāṁ virodhi-rasādibhiḥ samāveśāsamāveśayor viṣaya-vibhāgo darśitaḥ || 3.20 ||

idānīṁ teṣām eka-prabandha-viniveśane nyāyyo yaḥ kramas taṁ pratipādayitum ucyate—

**|| 3.21 ||**

**prasiddhe’pi prabandhānāṁ nānā-rasa-nibandhane |**

**eko raso’ṅgīkartavyas teṣām utkarṣam icchatā ||**

prabandheṣu mahākāvyādiṣu nāṭakādiṣu vā viprakīrṇatayāṅgāṅgi-bhāvena bahavo rasā upanibadhyanta ity atra prasiddhau satyām api yaḥ prabandhānāṁ chāyātiśaya-yogam icchati tena teṣāṁ rasānām anyatamaḥ kaścid vivakṣito raso’ṅgitvena viniveśayitavya ity ayaṁ yuktataro mārgaḥ || 3.21 ||

nanu rasāntareṣu bahuṣu prāpta-paripoṣeṣu satsu katham ekasyāṅgitā na virudhyata ity āśaṅkyedam ucyate—

**|| 3.22 ||**

**rasāntara-samāveśaḥ prastutasya rasasya yaḥ |**

**nopahanty aṅgitāṁ so’sya sthāyitvenāvabhāsinaḥ ||**

prabandheṣu prathamataraṁ prastutaḥ san punaḥ punar anusandhīyamānatvena sthāyī yo rasas tasya sakala-bandha-vyāpino rasāntarair antarāla-vartibhiḥ samāveśo yaḥ sa nāṅgitām upahanti ||3.22||

etad evopapādayitum ucyate—

**|| 3.23 ||**

**kāryam ekaṁ yathā vyāpi prabandhasya vidhīyate |**

**tathā rasasyāpi vidhau virodho naiva vidyate ||**

sandhyādi-mayasya prabandha-śarīrasya yathā kāryam ekam anuyāyi vyāpakaṁ kalpyate na ca tat-kāryāntarair na saṅkīryate, na ca taiḥ saṅkīryamāṇasyāpi tasya prādhānyam apacīyate, tathaiva rasasyāpy ekasya sanniveśe kriyamāṇe virodho na kaścit | pratyuta pratyudita-vivekānām anusandhānavatāṁ sa-cetasāṁ tathā-vidhe viṣaye prahlādātiśayaḥ pravartate ||3.23||

nanu yeṣāṁ rasānāṁ parasparāvirodhaḥ yathā—vīra-śṛṅgārayoḥ śṛṅgāra-hāsyayo raudra-śṛṅgārayor vīrādbhutayor vīra-raudrayo raudra-karuṇayoḥ śṛṅgārādbhutayor vā tatra bhavatv aṅgāṅgi-bhāvaḥ | teṣāṁ tu sa kathaṁ bhaved yeṣāṁ parasparaṁ bādhya-bādhaka-bhāvaḥ ? yathā—śṛṅgāra-bībhatsayor vīra-bhayānakayoḥ śānta-raudrayoḥ śanta-śṛṅgārayor vā ity āśaṅkyedam ucyate—

**|| 3.24 ||**

**avirodhī virodhī vā raso’ṅgini rasāntare |**

**paripoṣaṁ na netavyas tathā syād avirodhitā ||**

aṅgini rasāntare śṛṅgārādau prabandha-vyaṅgye sati avirodhī virodhī vā rasaḥ paripoṣaṁ na netavyaḥ | tatrāvirodhino rasasyāṅgi-rasāpekṣayāty antam ādhikyaṁ na kartavyam ity ayaṁ prathamaḥ paripoṣa-parihāraḥ | utkarṣa-sāmye’pi tayor virodhāsambhavāt | yathā—

ekato roditi priyā anyataḥ samara-tūrya-nirghoṣaḥ |

snehena raṇa-rasena ca bhaṭasya dolāyitaṁ hṛdayam |

yathā vā—

kaṇṭhāc chitvākṣamālāvalayam iva kare hāram āvartayantī

kṛtvā paryaṅka-bandhaṁ viṣadhara-patinā mekhalāyā guṇena |

mithyā-mantrābhijāpasphurad-adhara-puṭa-vyañjitāvyakta-hāsā

devī sandhyābhyasūyā hasita-paśupatis tatra dṛṣṭā tu vo’vyāt || ity atra |

aṅgirasa-viruddhānāṁ vyabhicāriṇāṁ prācuryeṇāniveśanam, niveśane vā kṣipram evāṅgirasa-vyabhicāry-anuvṛttir iti dvitīyaḥ | aṅgatvena punaḥ punaḥ pratyavekṣā paripoṣaṁ nīyamānasyāpy aṅga-bhūtasya rasasyeti tṛtīyaḥ | anayā diśānye’pi prakārā utprekṣaṇīyāḥ | virodhinas tu rasasyāṅgirasāpekṣayā kasyacin nyūnatā sampādanīyā | yathā śānte’ṅgini śṛṅgārasya śṛṅgāre vā śāntasya | paripoṣa-rahitasya rasasya kathaṁ rasatvam iti cet—uktam atrāṅgirasāpekṣayeti | aṅgino hi rasasya yāvān paripoṣas tāvāṁs tasya na kartavyaḥ, svatas tu sambhavī paripoṣaḥ kena vāryate | etac cāpekṣikaṁ prakarṣa-yogitvam ekasya rasasya bahu-raseṣu prabandheṣu rasānām aṅgāṅgi-bhāvam anabhyupagacchatāpy aśakya-pratikṣepam ity anena prakāreṇāvirodhināṁ virodhināṁ ca rasānām aṅgāṅgi-bhāvena samāveśe prabandheṣu syād avirodhaḥ | etac ca sarvaṁ yeṣāṁ raso rasāntarasya vyabhicārī bhavati iti darśanaṁ tan-matenocyate | matāntare’pi rasānāṁ sthāyino bhāvā upacārād rasa-śabdenoktās teṣām aṅgatvaṁ nirvirodham eva || 3.24 ||

evam avirodhināṁ virodhināṁ ca prabandha-sthenāṅginā rasena samāveśe sādhāraṇam avirodhopāyaṁ pratipādyedānīṁ virodhi-viṣayam eva taṁ pratipādayitum idam ucyate—

**|| 3.25 ||**

**viruddhaikāśrayo yas tu virodhī sthāyino bhavet |**

**sa vibhinnāśrayaḥ kāryas tasya poṣe’py adoṣatā ||**

ekādhikaraṇy avirodhī nairantarya-virodhī ceti dvividho virodhī | tatra prabandha-sthena sthāyināṅginā rasenaucityāpekṣayā viruddhaikāśrayo yo virodhī yathā vīreṇa bhayānakaḥ sa vibhinnāśrayaḥ kāryaḥ | tasya vīrasya ya āśrayaḥ kathānāyakas tad-vipakṣa-viṣaye sanniveśayitavyaḥ | tathā sati ca tasya virodhino’pi yaḥ paripoṣaḥ sa nirdoṣaḥ | vipakṣa-viṣaye hi bhayātiśaya-varṇane nāyakasya naya-parākramādi-sampat sutarām uddyotitā bhavati | etac ca madīye’rjuna-carite’rjunasya pātālāvataraṇa-prasaṅge vaiśadyena pradarśitam |

evam aikādhikaraṇya-virodhinaḥ prabandha-sthena sthāyinā rasenāṅga-bhāva-gamane nirvirodhatvaṁ yathā tathā tad darśitam | dvitīyasya tu tat pratipādayitum ucyate—

**|| 3.26 ||**

**ekāśrayatve nirdoṣo nairantarye virodhavān |**

**rasāntara-vyavadhinā raso vyaṅgyaḥ sumedhasā ||**

yaḥ punar ekādhikaraṇatve nirvirodho nairantarye tu virodhī sa rasāntara-vyavadhānena prabandhe niveśayitavyaḥ | yathā śānta-śṛṅgārau nāgānande niveśitau | śāntaś ca tṛṣṇā-kṣaya-sukhasya yaḥ paripoṣas tal-lakṣaṇo rasaḥ pratīyata eva | tathā coktam—

yac ca kāma-sukhaṁ loke yac ca divyaṁ mahat sukham |

tṛṣṇākṣaya-sukhasyaite nārhataḥ ṣoḍaśīṁ kalām ||

yadi nāma sarva-janānubhava-gocaratā tasya nāsti naitāvatāsāv aloka-sāmānya-mahānubhāva-citta-vṛtti-viśeṣaḥ pratikṣeptuṁ śakyaḥ | na ca vīre tasyāntar-bhāvaḥ kartuṁ yuktaḥ | tasyābhimāna-mayatvena vyavasthāpanāt | asya cāhaṅkāra-praśamaika-rūpatayā sthiteḥ | tayoś caivaṁ-vidha-viśeṣa-sadbhāve’pi yady aikyaṁ parikalpyate tad vīra-raudrayor api tathā prasaṅgaḥ | dayā-vīrādīnāṁ ca citta-vṛtti-viśeṣāṇāṁ sarvākāram ahaṅkāra-rahitatvena śānta-rasa-prabhedatvam, itarathā tu vīra-prabhedatvam iti vyavasthāpyamāne na kaścid virodhaḥ |

tad evam asti śānto rasaḥ | tasya cāviruddha-rasa-vyavadhānena prabandhe virodhi-rasa-samāveśe saty api nirvirodhatvam | yathā pradarśite viṣaye ||3.26||

etad eva sthirī-kartum idam ucyate—

**|| 3.27 ||**

**rasāntarāntaritayor eka-vākya-sthayor api |**

**nivartate hi rasayoḥ samāveśe virodhitā ||**

rasāntara-vyavahitayor eka-prabandha-sthayor virodhitā nivartata ity atra na kācid bhrāntiḥ |

yasmād eka-vākya-sthayor api rasayor uktayā nītyā viruddhatā nivartate | yathā—

bhū-reṇu-digdhān nava-pārijāta-

mālā-rajo-vāsita-bāhu-madhyāḥ |

gāḍhaṁ śivābhiḥ parirabhyamāṇān

surāṅganāśliṣṭa-bhujān tarālāḥ ||

sa-śoṇitaiḥ kravya-bhujāṁ sphuradbhiḥ

pakṣaiḥ khagānām u pavījyamānān |

saṁvījitāś candana-vāri-sekaiḥ

sugandhibhiḥ kalpa-latā-dukūlaiḥ ||

vimāna-paryaṅka-tale niṣaṇṇāḥ

kutūhalāviṣṭatayā tadānīm |

nirdiśyamānāṁ lalanāṅgulībhir

vīrāḥ sva-dehān patitān apaśyan || ity ādau |

atra hi śṛṅgāra-bībhatsayos tad-aṅgayor vā vīra-rasa-vyavadhānena samāveśo na virodhī |

**|| 3.28 ||**

**virodham avirodhaṁ ca sarvatretthaṁ nirūpayet |**

**viśeṣatas tu śṛṅgāre sukumāratamā hy asau ||**

yathokta-lakṣaṇānusāreṇa virodhāvirodhau sarveṣu raseṣu prabandhe’nyatra ca nirūpayet sahṛdayaḥ; viśeṣatas tu śṛṅgāre | sa hi rati-paripoṣātmakatvād rateś ca svalpenāpi nimittena bhaṅga-sambhavāt sukumāratamaḥ sarvebhyo rasebhyo manāg api virodhi-samāveśaṁ na sahate |

**|| 3.29 ||**

**avadhānātiśayavān rase tatraiva sat-kaviḥ |**

**bhavet tasmin pramādo hi jhaṭity evopalakṣyate ||**

tatraiva ca rase sarvebhyo’pi rasebhyaḥ saukumāryātiśaya-yogini kavir avadhānavān prayatnavān syāt | tatra hi pramādyatas tasya sahṛdaya-madhye kṣipram evāvajñāna-viṣayatā bhavati | śṛṅgāra-raso hi saṁsāriṇāṁ niyamenānubhava-viṣayatvāt sarva-rasebhyaḥ kamanīyatayā pradhāna-bhūtaḥ |

evaṁ ca sati—

**|| 3.30 ||**

**vineyān unmukhī-kartuṁ kāvya-śobhārtham eva vā |**

**tad-viruddha-rasa-sparśas tad-aṅgānāṁ na duṣyati ||**

śṛṅgāra-viruddha-rasa-sparśaḥ śṛṅgārāṅgānāṁ yaḥ sa na kevalam avirodha-lakṣaṇa-yoge sati na duṣyati yāvad vineyān unmukhīkartuṁ kāvya-śobhārtham eva vā kriyamāṇo na duṣyati |

śṛṅgāra-rasāṅgair unmukhī-kṛtāḥ santo hi vineyāḥ sukhaṁ vinayopadeśān gṛhṇanti |

sad-ācāropadeśa-rūpā hi nāṭakādi-goṣṭhī vineya-jana-hitārtham eva munibhir avatāritā |

kiṁ ca śṛṅgārasya sakala-jana-mano-harābhirāmatvāt tad-aṅga-samāveśaḥ kāvye śobhātiśayaṁ puṣyatīty anenāpi prakāreṇa virodhini rase śṛṅgārāṅga-samāveśo na virodhī |

tataś ca—

satyaṁ manoramā rāmāḥ satyaṁ ramyā vibhūtayaḥ |

kiṁ tu mattāṅganāpāṅga-bhaṅga-lolaṁ hi jīvitam ||

ity ādiṣu nāsti rasa-virodha-doṣaḥ |

**|| 3.31 ||**

**vijñāyetthaṁ rasādīnām avirodha-virodhayoḥ |**

**viṣayaṁ sukaviḥ kāvyaṁ kurvan muhyati na kvacit ||**

ittham anenānantaroktena prakāreṇa rasādīnāṁ rasa-bhāva-tad-ābhāsānāṁ parasparaṁ virodhasyāvirodhasya ca viṣayaṁ vijñāya sukaviḥ kāvya-viṣaye pratibhātiśaya-yuktaḥ kāvyaṁ kurvan na kvacin muhyati | evaṁ rasādiṣu virodhāvirodha-nirūpaṇasyopayogitvaṁ pratipādya vyañjaka-vācya-vācaka-nirūpaṇasyāpi tad-viṣayasya tat pratipādyate—

**|| 3.32 ||**

**vācyānāṁ vācakānāṁ ca yad aucityena yojanam |**

**rasādi-viṣayeṇaitat karma mukhyaṁ mahā-kaveḥ ||**

vācyānām itivṛtta-viśeṣāṇāṁ vācakānāṁ ca tad-viṣayāṇāṁ rasādi-viṣayeṇaucityena yad yojanam etan mahākaver mukhyaṁ karma | ayam eva hi mahākaver mukhyo vyāpāro yad rasādīnām eva mukhyatayā kāvyārthīkṛtya tad-vyakty-anuguṇatvena śabdānām arthānāṁ copanibandhanam ||3.32||

etac ca rasāditātparyeṇa kāvyanibandhanaṁ bharatādāvapi suprasiddham eveti pratipādayitum āha—

**|| 3.33 ||**

**rasādy-anuguṇatvena vyavahāro’rtha-śabdayoḥ |**

**aucityavānyastā etā vṛttayo dvividhāḥ sthitāḥ ||**

vyavahāro hi vṛttir ity ucyate | tatra rasānuguṇa aucityavān vācyāśrayo yo vyavahāras tā etāḥ kaiśiky-ādyā vṛttayaḥ | vācakāśrayāś copanāgarikādyāḥ | vṛttayo hi rasādi-tātparyeṇa saṁniveśitāḥ kām api nāṭyasya kāvyasya ca chāyām āvahanti | rasādayo hi dvayor api tayor jīva-bhūtāḥ | itivṛttādi tu śarīra-bhūtam eva |

atra kecid āhuḥ—"guṇa-guṇi-vyavahāro rasādīnām itivṛttādibhiḥ saha yuktaḥ, na tu jīva-śarīra-vyavahāraḥ | rasādi-mayaṁ hi vācyaṁ pratibhāsate na tu rasādibhiḥ pṛthag-bhūtam" iti | atrocyate—yadi rasādi-mayam eva vācyaṁ yathā gauratva-mayaṁ śarīram | evaṁ sati yathā śarīre pratibhāsamāne niyamenaiva gauratvaṁ pratibhāsate sarvasya tathā vācyena sahaiva rasādayo’pi sahṛdayasyāsahṛdayasya ca pratibhāseran | na caivam; tathā caitat pratipāditam eva prathamoddyote |

syān matam | ratnānām iva jātyatvaṁ pratipattṛ-viśeṣataḥ saṁvedyaṁ vācyānāṁ rasādi-rūpatvam iti | naivam | yato yathā jātyatvena pratibhāsamāne ratne ratna-svarūpānatiriktatvam eva tasya lakṣyate tathā rasādīnām api vibhāvānubhāvādi-rūpa-vācyāvyatiriktatvam eva lakṣyeta | na caivam; na hi vibhāvānubhāva-vyabhicāriṇa eva rasā iti kasyacid avagamaḥ | ata eva ca vibhāvādi-pratīty-avinābhāvinī rasādīnāṁ pratītir iti tat-pratītyoḥ kārya-kāraṇa-bhāvena vyavasthānāt kramo’vaśyambhāvī | sa tu lāghavān na prakāśyate "ity alakṣya-kramā eva santo vyaṅgyā rasādayaḥ" ity uktam |

nanu śabda eva prakaraṇādy-avacchinno vācya-vyaṅgyayoḥ samam eva pratītim upajanayatīti kiṁ tatra krama-kalpanayā | na hi śabdasya vācya-pratīti-parāmarśa eva vyañjakatve nibandhanam | tathā hi gītādi-śabdebhyo’pi rasābhivyaktir asti | na ca teṣām antarā vācya-parāmarśaḥ |

atrāpi brūmaḥ—prakaraṇādy-avacchedena vyañjakatvaṁ śabdānām ity anumatam evaitad asmākam | kiṁ tu tad-vyañjakatvaṁ teṣāṁ kadācit svarūpa-viśeṣa-nibandhanaṁ kadācid vācaka-śakti-nibandhanam | tatra yeṣāṁ vācaka-śakti-nibandhanaṁ teṣāṁ yadi vācya-pratītim antareṇaiva svarūpa-pratītyā niṣpannaṁ tad bhaven na tarhi vācaka-śakti-nibandhanam | atha tan-nibandhanaṁ tan-niyamenaiva vācya-vācaka-bhāva-pratīty-uttara-kālatvaṁ vyaṅgya-pratīteḥ prāptam eva |

sa tu kramo yadi lāghavān na lakṣyate tat kiṁ kriyate | yadi ca vācya-pratītim antareṇaiva prakaraṇādy-avacchinna-śabda-mātra-sādhyā rasādi-pratītiḥ syāt tad-anavadhārita-prakaraṇānāṁ vācya-vācakabhāve ca svayam avyutpannānāṁ pratipattṝṇāṁ kāvya-mātra-śravaṇād evāsau bhavet | saha-bhāve ca vācya-pratīter anupayogaḥ, upayoge vā na sahabhāvaḥ | yeṣām api svarūpa-viśeṣa-pratīti-nimittaṁ vyañjakatvaṁ yathā gītādi-śabdānāṁ teṣām api svarūpa-pratīter vyaṅgya-pratīteś ca niyama-bhāvī kramaḥ | tat tu śabdasya kriyā-paurvāparyam ananya-sādhya-tat-phala-ghaṭanāsv āśu-bhāvinīṣu vācyenāvirodhiny abhidheyāntara-vilakṣaṇe rasādau na pratīyate |

kvacit tu lakṣyata eva | yathānuraṇana-rūpa-vyaṅgya-pratītiṣu | tatrāpi katham iti ced ucyate—artha-śakti-mūlānuraṇana-rūpa-vyaṅgye dhvanau tāvad abhidheyasya tat-sāmarthyākṣiptasya cārthasyābhidheyāntara-vilakṣaṇatayātyanta-vilakṣaṇe ye pratītī tayor aśakya-nihnavo nimitta-nimitti-bhāva iti sphuṭam eva tatra paurvāparyam | yathā prathamoddyote pratīyamānārtha-siddhy-artham udāhṛtāsu gāthāsu | tathā-vidhe ca viṣaye vācya-vyaṅgyayor atyanta-vilakṣaṇatvād yaiva ekasya pratītiḥ saivetarasyeti na śakyate vaktum | śabda-śakti-mūlānuraṇana-rūpa-vyaṅgye tu dhvanau—"gāvo vaḥ pāvanānāṁ parama-parimitāṁ prītim utpādayantu" ity ādāv artha-dvaya-pratītau śābdyām artha-dvayasyopamānopameya-bhāva-pratītir upamā-vācaka-pada-virahe saty artha-sāmarthyād ākṣipteti, tatrāpi sulakṣam abhidheya-vyaṅgyālaṅkāra-pratītyoḥ paurvāparyam |

pada-prakāśa-śabda-śakti-mūlānuraṇana-rūpa-vyaṅgye’pi dhvanau viśeṣaṇa-padasyobhayārtha-sambandha-yogyasya yojakaṁ padam antareṇa yojanam aśābdam apy arthād avasthitam ity atrāpi pūrvavad abhidheya-tat-sāmarthyākṣiptālaṅkāra-mātra-pratītyoḥ susthitam eva paurvāparyam | ārthy api ca pratipattis tathāvidhe viṣaye ubhayārtha-sambandha-yogya-śabda-sāmarthya-prasāviteti śabda-śakti-mūlā kalpyate |

avivakṣita-vācyasya tu dhvaneḥ prasiddha-sva-viṣaya-vaimukhya-pratīti-pūrvakam evārthāntara-prakāśanam iti niyama-bhāvī kramaḥ | tatrāvivakṣita-vācyatvād eva vācyena saha vyaṅgyasya krama-pratīti-vicāro na kṛtaḥ | tasmād abhidhānābhidheya-pratītyor iva vācya-vyaṅgya-pratītyor nimitta-nimitti-bhāvān niyama-bhāvī kramaḥ | sa tūkta-yuktyā kvacil lakṣyate kvacin na lakṣyate |

tad evaṁ vyañjaka-mukhena dhvani-prakāreṣu nirūpiteṣu kaścid brūyāt—kim idaṁ vyañjakatvaṁ nāma vyaṅgyārtha-prakāśanam, na hi vyañjakatvam | tad vyaṅgyatvaṁ cārthasya vyañjaka-siddhy-adhīnaṁ vyaṅgyatvam | vyaṅgyāpekṣayā ca vyañjakatva-siddhir ity anyonya-saṁśrayād avyavasthānam | nanu vācya-vyatiriktasya vyaṅgyasya siddhiḥ prāg eva pratipāditā tat-siddhy-adhīnā ca vyañjaka-siddhir iti kaḥ paryanuyogāvasaraḥ |

satyam evaitat | prāg-ukta-yuktibhir vācya-vyatiriktasya vastunaḥ siddhiḥ kṛtā, sa tv artho vyaṅgyatayaiva kasmād vyapadiśyate yatra ca prādhānyenānavasthānaṁ tatra vācyatayaivāsau vyapadeṣṭuṁ yuktaḥ, tat-paratvād vākyasya | ataś ca tat-prakāśino vākyasya vācakatvam eva vyāpāraḥ | kiṁ tasya vyāpārāntara-kalpanayā ? tasmāt tātparya-viṣayo yo’rthaḥ sa tāvan mukhyatayā vācyaḥ | yā tv antarā tathā-vidhe viṣaye vācyāntara-pratītiḥ sā tat-pratīter upāya-mātraṁ padārtha-pratītiriva vākyārtha-pratīteḥ |

atrocyate—yatra śabdaḥ svārtham abhidadhāno’rthāntaram avagamayati tatra yat tasya svārthābhidhāyitvaṁ yac ca tadarthāntarāvagama-hetutvaṁ tayor aviśeṣo viśeṣo vā | na tāvad aviśeṣaḥ; yasmāt tau dvau vyāpārau bhinna-viṣayau bhinna-rūpau ca pratīyete eva | tathā hi vācakatva-lakṣaṇo vyāpāraḥ śabdasya svārtha-viṣayaḥ gamakatva-lakṣaṇas tv arthāntara-viṣayaḥ | na ca sva-para-vyavahāro vācya-vyaṅgyayor apahnotuṁ śakyaḥ, ekasya sambandhitvena pratīter aparasya sambandhi-sambandhitvena | vācyo hy arthaḥ sākṣāc-chabdasya sambandhī tad-itaras tv abhidheya-sāmarthyākṣiptaḥ sambandhi-sambandhī | yadi ca sva-sambandhitvaṁ sākṣāt tasya syāt tadārthāntaratva-vyavahāra eva na syāt | tasmād viṣaya-bhedas tāvat tayor vyāpārayoḥ suprasiddhaḥ | rūpa-bhedo’pi prasiddha eva | na hi yaivābhidhāna-śaktiḥ saivāvagamana-śaktiḥ | avācakasyāpi gīta-śabdāde rasādi-lakṣaṇārthāvagama-darśanāt | aśabdasyāpi ceṣṭāder artha-viśeṣa-prakāśana-prasiddheḥ | tathā hi "vrīḍā-yogān natavadanayā" ity ādiśloke ceṣṭāviśeṣaḥ sukavinārtha-prakāśanahetuḥ pradarśita eva | tasmād bhinna-viṣayatvādbhinna-rūpatvāc ca svārthābhidhāyitvam arthāntarāvagama-hetutvaṁ ca śabdasya yat tayoḥ spaṣṭa eva bhedaḥ | viśeṣaś cen na tarhīdānīm avagamanasyābhidheya-sāmarthyākṣiptasyārthāntarasya vācyatva-vyapadeśyatā |

śabda-vyāpāra-gocaratvaṁ tu tasyāsmābhir iṣyata eva, tat tu vyaṅgyatvenaiva na vācyatvena |

prasiddhābhidhānāntara-sambandha-yogyatvena ca tasyārthāntarasya pratīteḥ śabdāntareṇa svārthābhidhāyinā yad-viṣayīkaraṇaṁ tatra prakāśanoktir eva yuktā |

na ca padārtha-vākyārtha-nyāyo vācya-vyaṅgyayoḥ | yataḥ padārtha-pratītir asatyaiveti kaiścid vidvadbhir āsthitam | yair apy asatyatvam asyā nābhyupeyate tair vākyārtha-padārthayor ghaṭa-tad-upādāna-kāraṇa-nyāyo’bhyupagantavyaḥ | yathā hi ghaṭe niṣpanne tad-upādāna-kāraṇānāṁ na pṛthag-upalambhas tathaiva vākye tad-arthe vā pratīte pada-tad-arthānāṁ teṣāṁ tadā vibhaktatayopalambhe vākyārtha-buddhir eva dūrībhavet | na tv eṣa vācya-vyaṅgyayor nyāyaḥ, na hi vyaṅgye pratīyamāne vācya-buddhir dūrībhavati, vācyāvabhāsāvinābhāvena tasya prakāśanāt | tasmād ghaṭa-pradīpa-nyāyas tayoḥ, yathaiva hi pradīpa-dvāreṇa ghaṭa-pratītāv utpannāyāṁ na pradīpa-prakāśo nivartate tad-vyaṅgya-pratītau vācyāvabhāsaḥ | yat tu prathamoddyote "yathā padārtha-dvāreṇa" (1.10) ity ādy-uktaṁ tad-upāyatva-mātrāt sāmya-vivakṣayā |

nanv evaṁ yugapad-artha-dvaya-yogitvaṁ vākyasya prāptaṁ tad-bhāve ca tasya vākyataiva vighaṭate, tasyā aikārthya-lakṣaṇatvāt ; naiṣa doṣaḥ ; guṇa-pradhāna-bhāvena tayor vyavasthānāt | vyaṅgyasya hi kvacit prādhānyaṁ vācyasyopasarjana-bhāvaḥ kvacid vācyasya prādhānyam aparasya guṇa-bhāvaḥ | tatra vyaṅgya-prādhānye dhvanir ity uktam eva ; vācya-prādhānye tu prakārāntaraṁ nirdekṣyate | tasmāt sthitam etat—vyaṅgya-paratve’pi kāvyasya na vyaṅgyasyābhidheyatvam api tu vyaṅgyatvam eva |

kiṁ ca vyaṅgyasya prādhānyenāvivakṣāyāṁ vācyatvaṁ tāvad bhavadbhir nābhyupagantavyam atatparatvāc chabdasya | tad asti tāvad vyaṅgyaḥ śabdānāṁ kaścid viṣaya iti | yatrāpi tasya prādhānyaṁ tatrāpi kim iti tasya svarūpam apahnūyate | evaṁ tāvad vācakatvād anyad eva vyañjakatvam ; itaś ca vācakatvād vyañjakatvasyānyatvaṁ yad vācakatvaṁ śabdaikāśrayam itarat tu śabdāśrayam arthāśrayaṁ ca śabdārthayor dvayor api vyañjakatvasya pratipāditatvāt |

guṇa-vṛttis tūpacāreṇa lakṣaṇayā cobhayāśrayāpi bhavati | kintu tato’pi vyañjakatvaṁ svarūpato viṣayataś ca bhidyate | rūpa-bhedas tāvad ayam—yad amukhyatayā vyāpāro guṇa-vṛttiḥ prasiddhā | vyañjakatvaṁ tu mukhyatayaiva śabdasya vyāpāraḥ | na hy arthād vyaṅgya-traya-pratītir yā tasyā amukhyatvaṁ manāg api lakṣyate |

ayaṁ cānyaḥ svarūpa-bhedaḥ—yad guṇa-vṛttir amukhyatvena vyavasthitaṁ vācakatvam evocyate | vyañjakatvaṁ tu vācakatvād atyantaṁ vibhinnam eva | etac ca pratipāditam | ayaṁ cāparo rūpa-bhedo yadguṇa-vṛttau yadārtho’rthāntaram upalakṣayati tadopalakṣaṇīyārthātmanā pariṇata evāsau sampadyate | yathā "gaṅgāyāṁ ghoṣaḥ" ity ādau | vyañjakatva-mārge tu yadārtho’rthāntaraṁ dyotayati tadā svarūpaṁ prakāśayann evāsāv anyasya prakāśakaḥ pratīyate pradīpavat | yathā—"līlā-kamala-patrāṇi gaṇayāmāsa pārvatī" ity ādau | yadi ca yatrātiraskṛtasva-pratītir artho’rthāntaraṁ lakṣayati tatra lakṣaṇā-vyavahāraḥ kriyate, tad evaṁ sati lakṣaṇaiva mukhyaḥ śabda-vyāpāra iti prāptam | yasmāt prāyeṇa vākyānāṁ vācya-vyatirikta-tātparya-viṣayārthāvabhāsitvam |

nanu tvat-pakṣe’pi yadārtho vyaṅgya-trayaṁ prakāśayati tadā śabdasya kīdṛśo vyāpāraḥ ? ucyate—prakaraṇādy-avacchinna-śabda-vaśenaivārthasya tathā-vidhaṁ vyañjakatvam iti śabdasya tatropayogaḥ katham apahnūyate ?

viṣaya-bhedo’pi guṇa-vṛtti-vyañjakatvayoḥ spaṣṭa eva | yato vyañjakatvasya rasādayo’laṅkāra-viśeṣā vyaṅgya-rūpāvacchinnaṁ vastu ceti trayaṁ viṣayaḥ | tatra rasādi-pratītir guṇa-vṛttir iti na kenacid ucyate na ca śakyate vaktum | vyaṅgyālaṅkāra-pratītir api tathaiva | vastu-cārutva-pratītaye sva-śabdānabhidheyatvena yat pratipipādayitum iṣyate tad vyaṅgyam | tac ca na sarvaṁ guṇa-vṛtterviṣayaḥ prasiddhy-anurodhābhyām api gauṇānāṁ śabdānāṁ prayoga-darśanāt | tathoktaṁ prāk | yadapi ca guṇa-vṛtter viṣayastad api ca vyañjakatvānupraveśena | tasmād guṇa-vṛtter api vyañjakatvasyātyanta-vilakṣaṇatvam | vācakatva-guṇa-vṛtti-vilakṣaṇasyāpi ca tasya tad-ubhayāśrayatvena vyavasthānam |

vyañjakatvaṁ hi kvacid vācakatvāśrayeṇa vyavatiṣṭhate, yathā vivakṣitānya-para-vācye dhvanau | kvacit tu guṇa-vṛtty-āśrayeṇa yathā avivakṣita-vācye dhvanau | tad-ubhayāśrayatva-pratipādanāyaiva ca dhvaneḥ prathamataraṁ dvau prabhedāv upanyastau | tad ubhayāśritatvāc ca tad-eka-rūpatvaṁ tasya na śakyate vaktum | yasmān na tad-vācakatvaika-rūpam eva, kvacil lakṣaṇāśrayeṇa vṛtteḥ | na ca lakṣaṇaika-rūpam evānyatra vācakatvāśrayeṇa vyavasthānāt | na cobhaya-dharmatvenaiva tad-ekaika-rūpaṁ na bhavati | yāvad vācakatva-lakṣaṇādi-rūpa-rahita-śabd-adharmatvenāpi | tathā hi gīta-dhvanīnām api vyañjakatvam asti rasādi-viṣayam | na ca teṣāṁ vācakatvaṁ lakṣaṇā vā kathañcil lakṣyate | śabdād anyatrāpi viṣaye vyañjakatvasya darśanād vācakatvādi-śabda-dharma-prakāratvam ayuktaṁ vaktum | yadi ca vācakatva-lakṣaṇādīnāṁ śabda-prakārāṇāṁ prasiddha-prakāra-vilakṣaṇatve’pi vyañjakatvaṁ prakāratvena parikalpyate tac chabdasyaiva prakāratvena kasmān na parikalpyate ?

tad evaṁ śābde vyavahāre trayaḥ prakārāḥ—vācakatvaṁ guṇa-vṛttir vyañjakatvaṁ ca | tatra vyañjakatve yadā vyaṅgya-prādhānyaṁ tadā dhvaniḥ, tasya cāvivakṣita-vācyo vivakṣitānya-para-vācyaś ceti dvau prabhedāv anukrāntau prathamataraṁ tau savistaraṁ nirṇītau |

anyo brūyāt—nanu vivakṣitānya-para-vācye dhvanau guṇa-vṛttitā nāstīti yad ucyate tad yuktam | yasmād vācya-vācaka-pratīti-pūrvikā yatrārthāntara-pratipattis tatra kathaṁ guṇa-vṛtti-vyavahāraḥ, na hi guṇa-vṛttau yadā nimittena kenacid viṣayāntare śabda āropyate atyanta-tiraskṛta-svārthaḥ | yathā—"agnir māṇavakaḥ" ity ādau, yadā vā svārtham aṁśenāparityajaṁs tat-sambandha-dvāreṇa viṣayāntaram ākrāmati, yathā "gaṅgāyāṁ ghoṣaḥ" ity ādau | tadāvivakṣita-vācyatvam upapadyate | ata eva ca vivakṣitānya-para-vācye dhvanau vācya-vācakayor dvayor api svarūpa-pratītir arthāvagamanaṁ ca dṛśyata iti vyañjakatva-vyavahāro yukty-anurodhī | svarūpaṁ prakāśayann eva parāvabhāsako vyañjaka ity ucyate, tathāvidhe viṣaye vācakatvasyaiva vyañjakatvam iti guṇa-vṛtti-vyavahāro niyamenaiva na śakyate kartum | avivakṣita-vācyas tu dhvanir guṇa-vṛtteḥ kathaṁ bhidyate ? tasya prabheda-dvaye guṇa-vṛttiprabhedadvaya-rūpatā lakṣyata eva yataḥ |

ayam api na doṣaḥ | yasmād avivakṣita-vācyo dhvanir guṇa-vṛtti-mārgāśrayo’pi bhavati na tu guṇa-vṛtti-rūpa eva | guṇa-vṛttir hi vyañjakatva-śūnyāpi dṛśyate | vyañjakatvaṁ ca yathokta-cārutva-hetuṁ vyaṅgyaṁ vinā na vyavatiṣṭhate | guṇa-vṛttis tu vācya-dharmāśrayeṇaiva vyaṅgya-mātrāśrayeṇa cābhedopacāra-rūpā sambhavati, yathā—tīkṣṇatvād agnir māṇavakaḥ, āhlādakatvāc candra evāsyā mukham ity ādau | yathā ca "priye jane nāsti punar uktam" ity ādau | yāpi lakṣaṇa-rūpa-guṇa-vṛttiḥ sāpy upalakṣaṇīyārtha-saṁbandha-mātrāśrayeṇa cāru-rūpa-vyaṅgya-pratītiṁ vināpi sambhavaty eva, yathā—"mañcāḥ krośanti" ity ādau viṣaye |

yatra tu sā cāru-rūpa-vyaṅgya-pratīti-hetus tatrāpi vyañjakatvānupraveśenaiva vācakatvavat | asambhavinā cārthena yatra vyavahāraḥ, yathā—"suvarṇa-puṣpāṁ pṛthivīm" ity ādau tatra cāru-rūpa-vyaṅgya-pratītir eva prayojiketi tathā-vidhe’pi viṣaye guṇa-vṛttau satyām api dhvani-vyavahāra eva yukty-anurodhī | tasmād avivakṣita-vācye dhvanau dvayor api prabhedayor vyañjakatva-viśeṣāviśiṣṭā guṇa-vṛttir na tu tad-eka-rūpā sahṛdaya-hṛdayāhlādinī pratīyamānā pratīti-hetutvād viṣayāntare tad-rūpa-śūnyāyā darśanāt | etac ca sarvaṁ prāk sūcitam api sphuṭatara-pratītaye punar uktam |

api ca vyañjakatva-lakṣaṇo yaḥ śabdārthayor dharmaḥ sa prasiddha-sambandhānurodhīti na kasyacid vimati-viṣayatām arhati | śabdārthayor hi prasiddho yaḥ sambandho vācya-vācaka-bhāvākhyas tam anurundhāna eva vyañjakatva-lakṣaṇo vyāpāraḥ sāmagry-antara-sambandhād aupādhikaḥ pravartate | ata eva vācakatvāt tasya viśeṣaḥ | vācakatvaṁ hi śabda-viśeṣasya niyata ātmā vyutpatti-kālād ārabhya tad-avinābhāvena tasya prasiddhatvāt | sa tv aniyataḥ, aupādhikatvāt | prakaraṇādy-avacchedena tasya pratīter itarathā tv apratīteḥ |

nanu yady aniyatas tat kiṁ tasya svarūpa-parīkṣayā ? naiṣa doṣaḥ ; yataḥ śabdātmani tasyāniyatatvam, na tu sve viṣaye vyaṅgya-lakṣaṇe | liṅgatva-nyāyaś cāsya vyañjaka-bhāvasya lakṣyate, yathā liṅgatvam āśrayeṣv aniyatāvabhāsam, icchādhīnatvāt ; sva-viṣayāvyabhicāri ca |

tathaivedaṁ yathā darśitaṁ vyañjakatvam | śabdātmany aniyatatvād eva ca tasya vācakatva-prakāratā na śakyā kalpayitum | yadi hi vācakatva-prakāratā tasya bhavet tac-chabdātmani niyatatāpi syād vācakatvavat | sa ca tathā-vidha aupādhiko dharmaḥ śabdānām autpattika-śabdārtha-sambandha-vādinā vākya-tattva-vidā pauruṣāpauruṣeyayor vākyayor viśeṣam abhidadhatā niyamenābhyupagantavyaḥ, tad anabhyupagame hi tasya śabdārtha-sambandha-nityatve saty apy apauruṣeya-pauruṣeyayor vākyayor artha-pratipādane nirviśeṣatvaṁ syāt |

tad-abhyupagame tu pauruṣeyāṇāṁ vākyānāṁ puruṣecchānuvidhāna-samāropitaupādhika-vyāpārāntarāṇāṁ saty api svābhidheya-sambandhāparityāge mithyārthatāpi bhavet |

dṛśyate hi bhāvānām aparityakta-sva-svabhāvānām api sāmagry-antara-sampāta-sampāditaupādhika-vyāpārāntarāṇāṁ viruddha-kriyatvam | tathā hi—hima-mayūkha-prabhṛtīnāṁ nirvāpita-sakala-jīva-lokaṁ śītalatvam udvahatām eva priyā-viraha-dahana-dahyamāna-mānasair janair ālokyamānānāṁ satāṁ santāpa-kāritvaṁ prasiddham eva | tasmāt pauruṣeyāṇāṁ vākyānāṁ saty api naisargike’rtha-sambandhe mithyārthatvaṁ samarthayitum icchatā vācakatva-vyatiriktaṁ kiṁcid rūpam aupādhikaṁ vyaktam evābhidhānīyam | tac ca vyañjakatvādṛte nānyat | vyaṅgya-prakāśanaṁ hi vyañjakatvam | pauruṣeyāṇi ca vākyāni prādhānyena puruṣābhiprāyam eva prakāśayanti | sa ca vyaṅgya eva na tv abhidheyaḥ, tena sahābhidhānasya vācya-vācakabhāva-lakṣaṇa-sambandhābhāvāt |

nanv anena nyāyena sarveṣām eva laukikānāṁ vākyānāṁ dhvani-vyavahāraḥ prasaktaḥ | sarveṣām apy anena nyāyena vyañjakatvāt | satyam etat; kiṁ tu vaktr-abhiprāya-prakāśanena yad vyañjakatvaṁ tat sarveṣām eva laukikānāṁ vākyānām aviśiṣṭam | tat tu vācakatvān na bhidyate vyaṅgyam hi tatra nāntarīyakatayā vyavasthitam | na tu vivakṣitatvena | yasya tu vivakṣitatvena vyaṅgyasya sthitiḥ tad vyañjakatvaṁ dhvani-vyavahārasya prayojakam | yat tv abhiprāya-viśeṣa-rūpaṁ vyaṅgyaṁ śabdārthābhyāṁ prakāśate tad bhavati vivakṣitaṁ tātparyeṇa prakāśyamānaṁ sat | kintu tad eva kevalam aparimita-viṣayasya dhvani-vyavahārasya na prayojakam avyāpakatvāt | tathā darśita-bheda-traya-rūpaṁ tātparyeṇa dyotyamānam abhiprāya-rūpam anabhiprāya-rūpaṁ ca sarvam eva dhvani-vyavahārasya prayojakam iti yathokta-vyañjaktva-viśeṣe dhvani-lakṣaṇe nātivyāptir na cāvyāptiḥ | tasmād vākya-tattva-vidāṁ matena tāvad vyañjakatva-lakṣaṇaḥ śābdo vyāpāro na virodhī pratyutānuguṇa eva lakṣyate |

pariniścita-nirapa-bhraṁśa-śabda-brahmaṇāṁ vipaścitāṁ matam āśrityaiva pravṛtto’yaṁ dhvani-vyavahāra iti taiḥ saha kiṁ virodhāvirodhau cintyete | kṛtrima-śabdārtha-sambandha-vādināṁ tu yukti-vidām anubhava-siddha evāyaṁ vyañjaka-bhāvaḥ śabdānām arthāntarāṇām ivāvirodhaś ceti na pratikṣepya-padavīm avatarati |

vācakatve hi tārkikāṇāṁ vipratipattayaḥ pravartantām, kim idaṁ svābhāvikaṁ śabdānām āho svit sāmayikam ity ādyāḥ | vyañjakatve tu tat-pṛṣṭha-bhāvini bhāvāntara-sādhāraṇe loka-prasiddha evānugamyamāne ko vimatīnām avasaraḥ | alaukike hy arthe tārkikāṇāṁ vimatayo nikhilāḥ pravartante na tu laukike | na hi nīla-madhurādiṣv aśeṣa-lokendriya-gocare bādhā-rahite tattve parasparaṁ vipratipannā dṛśyante | na hi bādhā-rahitaṁ nīlaṁ nīlam iti bruvann apareṇa pratiṣidhyate naitan nīlaṁ pītam etad iti | tathaiva vyañjakatvaṁ vācakānāṁ śabdānām avācakānāṁ ca gīta-dhvanīnām aśabda-rūpāṇāṁ ca ceṣṭādīnāṁ yat sarveṣām anubhava-siddham eva tat kenāpahnūyate | aśabdam arthaṁ ramaṇīyaṁ hi sūcayanto vyāhārās tathā vyāpārā nibaddhāś cānibaddhāś ca vidagdha-pariṣatsu vividhā vibhāvyante |

tān upahāsyatām ātmanaḥ pariharan ko’tisandadhīta sacetāḥ |

atha brūyāt, asty atisandhānāvasaraḥ vyañjakatvaṁ śabdānāṁ gamakatvaṁ tac ca liṅgatvam ataś ca vyaṅgya-pratītir liṅgi-pratītir eveti liṅgi-liṅga-bhāva eva teṣāṁ vyaṅgya-vyañjaka-bhāvo nāparaḥ kaścit | ataś caitad avaśyam eva boddhavyaṁ yasmād vaktr-abhiprāyāpekṣayā vyañjakatvam idānīm eva tvayā pratipāditaṁ vaktr-abhiprāyaś cānumeya-rūpa eva |

atrocyate—nanv evam api yadi nāma syāt tat kiṁ naś chinnam | vācakatva-guṇa-vṛtti-vyatirikto vyañjakatva-lakṣaṇaḥ śabda-vyāpāro’stīty asmābhir abhyupagatam | tasya caivam api na kācit kṣatiḥ | tad dhi vyañjakatvaṁ liṅgatvam astu anyad vā | sarvathā prasiddha-śābda-prakāra-vilakṣaṇatvaṁ śabda-vyāpāra-viṣayatvaṁ ca tasyāstīti nāsty evāvayor vivādaḥ | na punar ayaṁ paramārtho yad-vyañjakatvaṁ liṅgatvam eva sarvatra vyaṅgya-pratītiś ca liṅgi-pratītir eveti |

yad api sva-pakṣa-siddhaye’smad-uktam anūditaṁ tvayā vaktr-abhiprāyasya vyaṅgyatvenābhyupagamāt tat-prakāśane śabdānāṁ liṅgatvam eveti tad etad yathāsmābhir abhihitaṁ tad vibhajyaṁ pratipādyate śrūyatām—dvividho viṣayaḥ śabdānāṁ—

anumeyaḥ pratipādyaś ca | tatrānumeyo vivakṣā-lakṣaṇaḥ | vivakṣā ca śabda-svarūpa-prakāśanecchā śabdenārtha-prakāśanecchā ceti dvi-prakārā | tatrādyā na śābda-vyavahārāṅgam | sā hi prāṇitva-mātra-pratipatti-phalā | dvitīyā tu śabda-viśeṣāvadhāraṇā-vasita-vyavahitāpi śabda-karaṇa-vyavahāra-nibandhanam | te tu dve apy anumeyo viṣayaḥ śabdānām | pratipādyas tu prayoktur artha-pratipādana-samīhā-viṣayīkṛto’rthaḥ |

sa ca dvividhaḥ—vācyo vyaṅgyaś ca | prayoktā hi kadācit sva-śabdenārthaṁ prakāśayituṁ samīhate kadācit sva-śabdānabhidheyatvena prayojanāpekṣayā kayācit | sa tu dvividho’pi pratipādyo viṣayaḥ śabdānāṁ na liṅgitayā svarūpeṇa prakāśate, api tu kṛtrimeṇākṛtrimeṇa vā sambandhāntareṇa | vivakṣā-viṣayatvaṁ hi tasyārthasya śabdair liṅgitayā pratīyate na tu svarūpam | yadi hi liṅgitayā tatra śabdānāṁ vyāpāraḥ syāt tac chabdārthe samyaṅ mithyātvādi vivādā eva na pravarteran dhūmādi-liṅgānumitānumeyāntaravat | vyaṅgyaś cārtho vācya-sāmarthyākṣiptatayā vācyavac chabdasya sambandhī bhavaty eva | sākṣād-asākṣād-bhāvo hi sambandhasyāprayojakaḥ | vācya-vācaka-bhāvāśrayatvaṁ ca vyañjakatvasya prāg eva darśitam | tasmād vaktrabhiprāya-rūpa eva vyaṅgye liṅgatayā śabdānāṁ vyāpāraḥ | tad-viṣayīkṛte tu pratipādyatayā | pratīyamāne tasminn abhiprāya-rūpe’nabhiprāya-rūpe ca vācakatve naiva vyāpāraḥ sambandhāntareṇa vā | na tāvad vācakatvena yathoktaṁ prāk | sambandhāntareṇa vyañjakatvam eva | na ca vyañjakatvaṁ liṅgatva-rūpam eva ālokādiṣv anyathā dṛṣṭatvāt | tasmāt pratipādyo viṣayaḥ śabdānāṁ na liṅgitvena sambandhī vācyavat | yo hi liṅgitvena teṣāṁ sambandhī yathā darśito viṣayaḥ sa na vācyatvena pratīyate, api tūpādhitvena | pratipādyasya ca viṣayasya liṅgitve tad-viṣayāṇāṁ vipratipattīnāṁ laukikair eva kriyamāṇānām abhāvaḥ prasajyeteti | etac coktam eva |

yathā ca vācya-viṣaye pramāṇāntarānugamena samyaktva-pratītau kvacit kriyamāṇāyāṁ tasya pramāṇāntara-viṣayatve saty api na śabda-vyāpāra-viṣayatā-hānis tad-vyaṅgyasyāpi | kāvya-viṣaye ca vyaṅgya-pratītīnāṁ satyā satya-nirūpaṇasyāprayojakatvam eveti tatra pramāṇāntara-vyāpāra-parīkṣopahāsāyaiva sampadyate | tasmāl liṅgi-pratītir eva sarvatra vyaṅgya-pratītir iti na śakyate vaktum |

yat tv anumeya-rūpa-vyaṅgya-viṣayaṁ śabdānāṁ vyañjakatvaṁ tad-dhvani-vyavahārasyāprayojakam | api tu vyañjakatva-lakṣaṇaḥ śabdānāṁ vyāpāra autpattika-śabdārtha-sambandha-vādināpy abhyupagantavya iti pradarśanārtham upanyastam | tad dhi vyañjakatvaṁ kadācil liṅgatvena kadācid rūpāntareṇa śabdānāṁ vācakānām avācakānāṁ ca sarva-vādibhir apratikṣepyam ity ayam asmābhir yatna ārabdhaḥ | tad evaṁ guṇa-vṛtti-vācakatvādibhyaḥ śabda-prakārebhyo niyamenaiva tāvad vilakṣaṇaṁ vyañjakatvam | tad-antaḥ-pātitve’pi tasya haṭhād abhidhīyamāne tad-viśeṣasya dhvaner yat-prakāśanaṁ vipratipatti-nirāsāya sahṛdaya-vyutpattaye vā tat-kriyamāṇam anatisandheyam eva | na hi sāmānya-mātra-lakṣaṇenopayogi-viśeṣa-lakṣaṇānāṁ pratikṣepaḥ śakyaḥ kartum | evaṁ hi sati sattā-mātra-lakṣaṇe kṛte sakala-sad-vastu-lakṣaṇānāṁ paunaruktya-prasaṅgaḥ | tad evam—

vimati-viṣayo ya āsīn manīṣiṇāṁ satatam avidita-sa-tattvaḥ |

dhvani-saṁjñitaḥ prakāraḥ kāvyasya vyañjitaḥ so’yam ||3.33||

**|| 3.34 ||**

**prakāro’nyo guṇī-bhūta-vyaṅgyaḥ kāvyasya dṛśyate |**

**yatra vyaṅgyānvaye vācya-cārutvaṁ syāt prakarṣavat ||**

vyaṅgyo’rtho lalanā-lāvaṇya-prakhyo yaḥ pratipāditas tasya prādhānye dhvanir ity uktam | tasya tu guṇī-bhāvena vācya-cārutva-prakarṣe guṇī-bhūta-vyaṅgyo nāma kāvya-prabhedaḥ prakalpyate | tatra vastu-mātrasya vyaṅgyasya tiraskṛta-vācyebhyaḥ pratīyamānasya kadācid vācya-rūpa-vākyārthāpekṣayā guṇī-bhāve sati guṇī-bhūta-vyaṅgyatā | yathā—

lāvaṇya-sindhur aparaiva hi keyam atra

yatrotpalāni śaśinā saha samplavante |

unmajjati dvirada-kumbha-taṭī ca yatra

yatrāpare kadalikāṇḍa-mṛṇāla-daṇḍāḥ ||

atiraskṛtavācyebhyo’pi śabdebhyaḥ pratīyamānasya vyaṅgyasya kadācid vācya-prādhānyena kāvyacārutvāpekṣayā guṇībhāve sati guṇībhūta-vyaṅgyatā, yathodāhṛtam—"anurāgavatī sandhyā" ity evam ādi | tasyaiva svayam uktyā prakāśīkṛtatvena guṇībhāvaḥ, yathodāhṛtam—

"saṅketa-kāla-manasam" ity ādi | rasādi-rūpa-vyaṅgyasya guṇībhāvo rasavad-alaṅkāre darśitaḥ ; tatra ca teṣām ādhikārika-vākyāpekṣayā guṇībhāvo vivahana-pravṛtta-bhṛtyānuyāyi-rājavat | vyaṅgyālaṅkārasya guṇībhāve dīpakādi-viṣayaḥ ||3.34||

tathā—

**|| 3.35 ||**

**prasanna-gambhīra-padāḥ kāvya-bandhāḥ sukhāvahāḥ |**

**ye ca teṣu prakāro’yam eva yojyāḥ sumedhasā ||**

ye caite’parimita-svarūpā api prakāśamānās tathāvidhārtha-ramaṇīyāḥ santo vivekināṁ sukhāvahāḥ kāvya-bandhās teṣu sarveṣv evāyaṁ prakāro guṇī-bhūta-vyaṅgyo nāma yojanīyaḥ | yathā—

lacchī duhidā jāmāuo harī taṁsa ghariṇiā gaṅgā |

amia-miaṅkā a suā aho kuḍumbaṁ mahoahiṇo ||

[*lakṣmī duhitā jāmātā hariḥ tathā gṛhiṇī gaṅgā |*

*amṛta-mṛgāṅkau ca sutau aho kuṭumbaṁ mahodadheḥ ||*] ||3.35||

**|| 3.36 ||**

**vācyālaṅkāra-vargo’yaṁ vyaṅgyāṁśānugame sati |**

**prāyeṇaiva parāṁ chāyāṁ bibhral lakṣye nirīkṣyate ||**

vācyālaṅkāra-vargo’yaṁ vyaṅgyāṁśasyālaṅkārasya vastu-mātrasya vā yathā-yogam anugame sati cchāyātiśayaṁ bibhral-lakṣaṇa-kārair eka-deśena darśitaḥ | sa tu tathā-rūpaḥ prāyeṇa sarva eva parīkṣyamāṇo lakṣye nirīkṣyate | tathā hi—dīpaka-samāsoktyādi-vadanye’py alaṅkārāḥ prāyeṇa vyaṅgyālaṅkārāntara-vastv-antara-saṁsparśino dṛśyante | yataḥ prathamaṁ tāvad atiśayokti-garbhatā sarvālaṅkāreṣu śakya-kriyā | kṛtaiva ca sā mahā-kavibhiḥ kām api kāvyacchaviṁ puṣyati, kathaṁ hy atiśayayogitā sva-viṣayaucityena kriyamāṇā satī kāvye notkarṣam āvahet |

bhāmahenāpy atiśayokti-lakṣaṇe yad uktam—

saiṣā sarvaiva vakroktir anayārtho vibhāvyate |

yatno’syāṁ kavinā kāryaḥ ko’laṅkāro’nayā vinā || iti |

tatrātiśayoktir yam alaṅkāram adhitiṣṭhati kavi-pratibhā-vaśāt tasya cārutvātiśaya-yogo’nyasya tv alaṅkāra-mātrataiveti sarvālaṅkāra-śarīra-svīkaraṇa-yogyatvenābhedopacārāt saiva sarvālaṅkāra-rūpety ayam evārtho’vagantavyaḥ | tasyāś cālaṅkārāntara-saṁkīrṇatvaṁ kadācid vācyatvena kadacid vyaṅgyatvena | vyaṅgyatvam api kadācit prādhānyena kadācid guṇa-bhāvena | tatrādye pakṣe vācyālaṅkāra-mārgaḥ | dvitīye tu dhvanāv antarbhāvaḥ | tṛtīye tu guṇībhūta-vyaṅgya-rūpatā |

ayaṁ ca prakāro’nyeṣām apy alaṅkārāṇām asti, teṣāṁ tu na sarva-viṣayaḥ | atiśayoktes tu sarvālaṅkāra-viṣayo’pi sambhavatīty ayaṁ viśeṣaḥ | yeṣu cālaṅkāreṣu sādṛśya-mukhena tattva-pratilambhaḥ yathā rūpakopamā-tulyayogitā-nidarśanādiṣu teṣu gamyamāna-dharma-mukhenaiva yat sādṛśyaṁ tad eva śobhātiśaya-śāli bhavatīti te sarve’pi cārutvātiśaya-yoginaḥ santo guṇībhūta-vyaṅgyasyaiva viṣayāḥ | samāsoktyākṣepa-paryāyokty-ādiṣu tu gamyamānāṁśāvinābhāvenaiva tattva-vyavasthānād guṇībhūta-vyaṅgyatā nirvivādaiva |

tatra ca guṇībhūta-vyaṅgyatāyām alaṅkārāṇāṁ keṣāñcid alaṅkāra-viśeṣa-garbhatāyāṁ niyamaḥ | yathā vyāja-stuteḥ preyo’laṅkāra-garbhatve | keṣāñcid alaṅkāra-mātra-garbhatāyāṁ niyamaḥ | yathā sandehādīnām upamā-garbhatve | keṣāñcid alaṅkārāṇāṁ paraspara-garbhatāpi sambhavati | yathā dīpakopamayoḥ | tatra dīpakam upamā-garbhatvena prasiddham | upamāpi kadācid dīpaka-cchāyānuyāyinī | yathā mālopamā | tathā hi "prabhā-mahatyā śikhayeva dīpaḥ" ity ādau sphuṭaiva dīpaka-cchāyā lakṣyate |

tad evaṁ vyaṅgyāṁśa-saṁsparśe sati cārutvātiśaya-yogino rūpakādayo’laṅkārāḥ sarva eva guṇībhūta-vyaṅgyasya mārgaḥ | guṇībhūta-vyaṅgyatvaṁ ca teṣāṁ tathā-jātīyānāṁ sarveṣām evoktānuktānāṁ sāmānyam | tal-lakṣaṇe sarva evaite sulakṣitā bhavanti | ekaikasya svarūpa-viśeṣa-kathanena tu sāmānya-lakṣaṇa-rahitena pratipāda-pāṭheneva śabdā na śakyante tattvato nirjñātum ānantyāt | anantā hi vāg-vikalpās tat-prakārā eva cālaṅkārāḥ | guṇībhūta-vyaṅgyasya ca prakārāntareṇāpi vyaṅgyārthānugama-lakṣaṇena viṣayatvam asty eva | tad ayaṁ dhvani-niṣyanda-rūpo dvitīyo’pi mahā-kavi-viṣayo’tiramaṇīyo lakṣaṇīyaḥ sahṛdayaiḥ |

sarvathā nāsty eva sahṛdaya-hṛdaya-hāriṇaḥ kāvyasya sa prakāro yatra na pratīyamānārtha-saṁsparśena saubhāgyam | tad idaṁ kāvya-rahasyaṁ param iti sūribhir bhāvanīyam |

**|| 3.37 ||**

**mukhyā mahā-kavi-girām alaṅkṛti-bhṛtām api |**

**pratīyamāna-cchāyaiṣā bhūṣā lajjeva yoṣitām ||**

anayā suprasiddho’py arthaḥ kim api kāmanīya-kamānīyate | tad yathā—

viśrambhotthā manmathājñā-vidhāne

ye mugdhākṣyāḥ ke’pi līlā-viśeṣāḥ |

akṣuṇṇās te cetasā kevalena

sthitvaikānte santataṁ bhāvanīyāḥ ||

ity atra ke’pīty anena padena vācyam aspaṣṭam abhidadhatā pratīyamānaṁ vastv-akliṣṭam anantam arpayatā kā chāyā nopapāditā ||3.37||

**|| 3.38 ||**

**arthāntara-gatiḥ kākvā yā caiṣā paridṛśyate |**

**sā vyaṅgyasya guṇī-bhāve prakāram imam āśritā ||**

yā caiṣā kākvā kvacid arthāntara-pratītirdṛśyate sa vyaṅgyasyārthasya guṇībhāve sati guṇībhūta-vyaṅgya-lakṣaṇaṁ kāvya-prabhedamāśrayate | yathā—"svasthā bhavanti mayi jīvati dhārtarāṣṭrāḥ" | yathā vā—

ām asatyaḥ uparama pativrate na tvayā malinitaṁ śīlam |

kiṁ punar janasya jāyeva nāpitaṁ taṁ na kāmayāmahe ||

śabda-śaktir eva hi svābhidheya-sāmarthyākṣipta-kāku-sahāyā saty artha-viśeṣa-pratipatti-hetur na kāku-mātram | viṣayāntare svecchākṛtāt kāku-mātrāt tathā-vidhārtha-pratipatty-asambhavāt | sa cārthaḥ kāku-viśeṣa-sahāya-śabda-vyāpāropārūḍho’py artha-sāmarthya-labhya iti vyaṅgya-rūpa eva | vācakatvānugamenaiva tu yadā tad-viśiṣṭa-vācya-pratītis tadā guṇībhūta-vyaṅgyatayā tathā-vidhārtha-dyotinaḥ kāvyasya vyapadeśaḥ | vyaṅgya-viśiṣṭa-vācyābhidhāyino hi guṇībhūta-vyaṅgyatvam |

**|| 3.38 ||**

**prabhedasyāsya viṣayo yaś ca yuktyā pratīyate |**

**vidhātavyā sahṛdayair na tatra dhvani-yojanā ||**

saṅkīrṇo hi kaścid dhvaner guṇībhūta-vyaṅgyasya ca lakṣye dṛśyate mārgaḥ | tatra yasya yukti-sahāyatā tatra tena vyapadeśaḥ kartavyaḥ | na sarvatra dhvanir āgiṇā bhavitavyam | yathā—

patyuḥ śiraś-candra-kalām anena

spṛśeti sakhyā parihāsa-pūrvam |

sā rañjayitvā caraṇau kṛtāśīr

mālyena tāṁ nirvacanaṁ jaghāna ||

yathā ca—

prayacchatoccaiḥ kusumāni māninī

vipakṣa-gotraṁ dayitena lambhitā |

na kiñcid ūce caraṇena kevalaṁ

lilekha bāṣpākula-locanā bhuvam ||

ity atra "nirvacanaṁ jaghāna" "na kiñcid ūce" iti pratiṣedha-mukhena vyaṅgyasyārthasyoktyā kiñcid viṣayī-kṛtatvād guṇībhāva eva śobhate | yadā vakroktiṁ vinā vyaṅgyo’rthas tātparyeṇa pratīyate tadā tasya prādhānyam | yathā "evaṁ vādini devarṣau" ity ādau | iha punaruktir bhaṅgyāstīti vācyasyāpi prādhānyam | tasmān nātrānuraṇana-rūpa-vyaṅgya-dhvani-vyapadeśo vidheyaḥ ||3.39||

**|| 3.40 ||**

**prakāro’yaṁ guṇībhūta-vyaṅgyo’pi dhvani-rūpatām |**

**dhatte rasādi-tātparya-paryālocanayā punaḥ ||**

guṇībhūta-vyaṅgyo’pi kāvya-prakāro rasa-bhāvādi-tātparyālocane punar dhvanir eva sampadyate | yathātraivānantarodāhṛte śloka-dvaye | yathā ca—

durārādhā rādhā subhaga yad anenāpi mṛjatas

tavaitat-prāṇeśājaghana-vasanenāśru patitam |

kaṭhoraṁ strī-cetas tad alam upacārair virama he

kriyāt kalyāṇaṁ vo harir anunayeṣv evam uditaḥ ||

evaṁ sthite ca "nyakkāro hy ayam eva" ity ādi-śloka-nirdiṣṭānāṁ padānāṁ vyaṅgya-viśiṣṭa-vācya-pratipādane’py etad-vākyārthībhūta-rasāpekṣayā vyañjakatvam uktam | ne teṣāṁ padānām arthāntara-saṁkramita-vācya-dhvani-bhramo vidhātavyaḥ, vivakṣita-vācyatvāt teṣām | teṣu hi vyaṅgya-viśiṣṭatvaṁ vācyasya pratīyate na tu vyaṅgya-rūpa-pariṇatatvam |

tasmād vākyaṁ tatra dhvaniḥ, padāni tu guṇībhūta-vyaṅgyāni | na ca kevalaṁ guṇībhūta-vyaṅgyāny eva padāny alakṣya-krama-vyaṅgya-dhvaner vyañjakāni yāvad-arthāntara-saṁkramita-vācyāni dhvani-prabheda-rūpāṇy api | yathātraiva śloke rāvaṇa ity asya prabhedāntara-rūpa-vyañjakatvam | yatra tu vākye rasādi-tātparyaṁ nāsti guṇībhūta-vyaṅgyaiḥ padair udbhāsite’pi tatra guṇībhūta-vyaṅgyataiva samudāya-dharmaḥ | yathā—

rājānam api sevante viṣamam apy upayuñjate |

ramante ca saha strībhiḥ kuśalāḥ khalu mānavāḥ || ity ādau |

vācya-vyaṅgyayoḥ prādhānyāprādhānya-viveke paraḥ prayatno vidhātavyaḥ, yena dhvani-guṇībhūta-vyaṅgyayor alaṅkārāṇāṁ cāsaṅkīrṇo viṣayaḥ sujñāto bhavati | anyathā tu prasiddhālaṅkāra-viṣaya eva vyāmohaḥ pravartate | yathā—

lāvaṇya-draviṇa-vyayo na gaṇitaḥ kleśo mahān svīkṛtaḥ

svacchandasya sukhaṁ janasya vasataś cintānalo dīpitaḥ |

eṣāpi svayam eva tulya-ramaṇābhāvād varākī hatā

ko’rthaś cetasi vedhasā vinihitas tanvyās tanuṁ tanvatā ||[[21]](#footnote-22)

ity atra vyāja-stutir alaṅkāra iti vyākhyāyi kenacit tan na caturasram, yato’syābhidheyasyaitad-alaṅkāra-svarūpa-mātra-paryavasāyitve na suśliṣṭā | yato na tāvad ayaṁ rāgiṇaḥ kasyacid vikalpaḥ | tasya "eṣāpi svayam eva tulya-ramaṇābhāvād varākī hatā" ity evaṁ-vidhokty-anupapatteḥ | nāpi nīrāgasya; tasyaivaṁ-vidha-vikalpa-parihāraika-vyāpāratvāt | na cāyaṁ ślokaḥ kvacit prabandha iti śrūyate, yena tat-prakaraṇānugatārthatāsya parikalpyate | tasmād aprastuta-praśaṁseyam | yasmād anena vācyena guṇībhūtātmanā niḥsāmānya-guṇāvalopādhmātasya nija-mahimotkarṣa-janita-samatsara-jana-jvarasya viśeṣa-jñam ātmano na kañcid evāparaṁ paśyataḥ paridevitam etad iti prakāśyate | tathā cāyaṁ dharmakīrteḥ śloka iti prasiddhiḥ | sambhāvyate ca tasyaiva |

yasmāt—

anadhyavasitāvagāhanam analpa-dhī-śaktināpy

adṛṣṭa-paramārtha-tattvam adhikābhiyogair api |

mataṁ mama jagaty alabdha-sadṛśa-pratigrāhakaṁ

prayāsyati payonidheḥ paya iva sva-dehe jarām ||

ity anenāpi ślokenaivaṁ-vidho’bhiprāyaḥ prakāśita eva | aprastuta-praśaṁsāyāṁ ca yad vācyaṁ tasya kadācid vivakṣitatvaṁ, kadācid avivakṣitatvaṁ, kadācid vivakṣitāvivakṣitatvam iti trayī bandha-cchāyā |

tatra vivakṣitatvaṁ, yathā—

parārthe yaḥ pīḍām anubhavati bhaṅge’pi madhuro

yadīyaḥ sarveṣām iha khalu vikāro’py abhimataḥ |

na samprāpto vṛddhiṁ yadi sa bhṛśam akṣetra-patitaḥ

kim ikṣor doṣo’sau na punar aguṇāyā maru-bhuvaḥ ||[[22]](#footnote-23)

yathā vā mamaiva—

amī ye dṛśyante nanu subhaga-rūpāḥ saphalatā

bhavaty eṣāṁ yasya kṣaṇam upagatānāṁ viṣayatām |

nirāloke loke katham idam aho cakṣur adhunā

samaṁ jātaṁ sarvair na samam athavānyair avayavaiḥ ||

anayor hi dvayoḥ ślokayor ikṣu-cakṣuṣī vivakṣita-svarūpe eva na ca prastute | mahā-guṇasyāviṣaya-patitatvād aprāpta-para-bhāgasya kasyacit svarūpam upavarṇayituṁ dvayor api ślokayos tātparyeṇa prastutatvāt | avivakṣitatvaṁ yathā—

kas tvaṁ bhoḥ kathayāmi daiva-hatakaṁ māṁ viddhi śākhoṭakaṁ

vairāgyād iva vakṣi, sādhu viditaṁ kasmād idaṁ kathyate |

vāmenātra vaṭas tam adhvaga-janaḥ sarvātmanā sevate

na cchāyāpi paropakāra-kariṇī mārga-sthitasyāpi me ||

na hi vṛkṣa-viśeṣeṇa sahokti-pratyuktī sambhavata ity avivakṣitābhidheyenaivānena ślokena samṛddhāsat-puruṣa-samīpa-vartino nirdhanasya kasyacin manasvinaḥ paridevitaṁ tātparyeṇa vākyārthīkṛtam iti pratīyate | vivakṣitatvāvivakṣitatvaṁ yathā—

utpatha-jātāyā aśobhanāyā phala-kusuma-patra-rahitāyāḥ |

badaryā vṛttiṁ dadat-pāmāraḥ bhoḥ hasiṣyase ||

atra hi vācyārtho nātyantaṁ sambhavī na cāsambhavī | tasmād vācya-vyaṅgyayoḥ prādhānyāprādhānye yatnato nirūpaṇīye ||3.40||

**|| 3.41-42 ||**

**pradhāna-guṇa-bhāvābhyāṁ vyaṅgyasyaivaṁ vyavasthite |**

**kāvye ubhe tato’nyad yat tac citram abhidhīyate ||**

**citraṁ śabdārtha-bhedena dvividhaṁ ca vyavasthitam |**

**tatra kiñcic chabda-citraṁ vācya-citram ataḥ param ||**

vyaṅgyasyārthasya prādhānye dhvani-saṁjñita-kāvya-prakāraḥ guṇa-bhāve tu guṇībhūta-vyaṅgyatā | tato’nyad rasa-bhāvādi-tātparya-rahitaṁ vyaṅgyārtha-viśeṣa-prakāśana-śakti-śūnyaṁ ca kāvyaṁ kevala-vācya-vācaka-vaicitrya-mātrāśrayeṇopanibaddham ālekhya-prakhyaṁ yad ābhāsate tac citram | na tan-mukhyaṁ kāvyam | kāvyānukāro hy asau | tatra kiñcic chabda-citraṁ yathā duṣkara-yamakādi | vācya-citraṁ tataḥ śabda-citrād anyad vyaṅgyārtha-saṁsparśa-rahitaṁ prādhānyena vākyārthatayā sthitaṁ rasādi-tātparya-rahitam utprekṣādi |

atha kim idaṁ citraṁ nāma ? yatra na pratīyamānārtha-saṁsparśaḥ | pratīyamāno hy arthas tribhedaḥ prāk pradarśitaḥ | tatra yatra vastv-alaṅkārāntaraṁ vā vyaṅgyaṁ nāsti sa nāma citrasya kalpyatāṁ viṣayaḥ | yatra tu rasādīnām aviṣayatvaṁ sa kāvya-prakāro na sambhavaty eva | yasmād avastu-saṁsparśitā kāvyasya nopapadyate | vastu ca sarvam eva jagad gatam avaśyaṁ kasyacid rasasya bhāvasya vāṅgatvaṁ pratipadyate antato vibhāvatvena | citta-vṛtti-viśeṣā hi rasādayaḥ, na ca tad asti vastu kiñcid yan na citta-vṛtti-viśeṣam upajanayati tad-anutpādane vā kavi-viṣayataiva tasya na syāt kavi-viṣayaś ca citratayā kaścin nirūpyate |

atrocyate—satyaṁ na tādṛk-kāvya-prakāro’sti yatra rasādīnām apratītiḥ | kiṁ tu yadā rasa-bhāvādi-vivakṣā-śūnyaḥ kaviḥ śabdālaṅkāram arthālaṅkāraṁ vopanibadhnāti tadā tad-vivakṣāpekṣayā rasādi-śūnyatārthasya parikalpyate | vivakṣopārūḍha eva hi kāvye śabdānām arthaḥ | vācya-sāmarthya-vaśena vā kavi-vivakṣā-virahe’pi tathā-vidhe viṣaye rasādi-pratītir bhavantī paridurbalā bhavatīty anenāpi prakāreṇa nīrasatvaṁ parikalpya citra-viṣayo vyavasthāpyate | tad idam uktam—

rasa-bhāvādi-viṣaya-vivakṣā-virahe sati |

alaṅkāra-nibandho yaḥ sa citra-viṣayo mataḥ ||

rasādiṣu vivakṣā tu syāt tātparyavatī yadā |

tadā nāsty eva tat kāvyaṁ dhvaner yatra na gocaraḥ ||

etac ca citraṁ kavīnāṁ viśṛṅkhala-girāṁ rasādi-tātparyam anapekṣyaiva kāvya-pravṛtti-darśanād asmābhiḥ parikalpitam | idānīntanānāṁ tu nyāyye kāvya-naya-vyavasthāpane kriyamāṇe nāsty eva dhvani-vyatiriktaḥ kāvya-prakāraḥ | yataḥ paripākavatāṁ kavīnāṁ rasādi-tātparya-virahe vyāpāra eva na śobhate | rasādi-tātparye ca nāsty eva tad vastu yad abhimata-rasāṅgatāṁ nīyamānaṁ na praguṇībhavati | acetanā pi hi bhāvā yathāyatham ucita-rasa-vibhāvatayā cetana-vṛttānta-yojanayā vā na santy eva te ye yānti na rasāṅgatām | tathā cedam ucyate—

apāre kāvya-saṁsāre kavir ekaḥ prajāpatiḥ |

yathāsmai rocate viśvaṁ tathedaṁ parivartate ||

śṛṅgārī cet kaviḥ kāvye jātaṁ rasa-mayaṁ jagat |

sa eva vīta-rāgaś cen nīrasaṁ sarvam eva tat ||

bhāvān acetanān api cetanavac cetanānacetanavat |

vyavahārayati yatheṣṭaṁ sukaviḥ kāvye svatantratayā ||

tasmān nāsty eva tad vastu yat sarvātmanā rasa-tātparyavataḥ kaves tad-icchayā tad-abhimata-rasāṅgatāṁ na dhatte | tathopanibadhyamānaṁ vā na cārutvātiśayaṁ puṣṇāti | sarvam etac ca mahā-kavīnāṁ kāvyeṣu dṛśyate | asmābhir api sveṣu kāvya-prabandheṣu yathāyathaṁ darśitam eva | sthite caivaṁ sarva eva kāvya-prakāro na dhvani-dharmatām atipatati rasādy-apekṣāyāṁ kaver guṇībhūta-vyaṅgya-lakṣaṇo’pi prakāras tad-aṅgatām avalambata ity uktaṁ prāk | yadā tu cāṭuṣu devatā-stutiṣu vā rasādīnām aṅgatayā vyavasthānaṁ hṛdayavatīṣu ca suprajñaka-gāthāsu kāsucid vyaṅgya-viśiṣṭa-vācye prādhānyaṁ tad api guṇībhūta-vyaṅgyasya dhvani-niṣpanda-bhūtatvam evety uktaṁ prāk | tad evam idānīṁtana-kavi-kāvya-nayopadeśe kriyamāṇe prāthamikānām abhyāsārthināṁ yadi paraṁ citreṇa vyavahāraḥ, prāpta-pariṇatīnāṁ tu dhvanir eva kāvyam iti sthitam etat |

tad ayam atra saṅgrahaḥ—

yasmin raso vā bhāvo vā tātparyeṇa prakāśate |

saṁvṛttyābhihitau vastu yatrālaṅkāra eva vā ||

kāvyādhvani dhvanir vyaṅgya-prādhānyaika-nibandhanaḥ |

sarvatra tatra viṣayī jñeyaḥ sahṛdayair janaiḥ ||3.42||

**|| 3.43 ||**

**saguṇībhūta-vyaṅgyaiḥ sālaṅkāraiḥ saha prabhedaiḥ svaiḥ |**

**saṅkara-saṁsṛṣṭibhyāṁ punar apy uddyotate bahudhā ||**

tasya ca dhvaneḥ sva-prabhedair guṇībhūta-vyaṅgyena vācyālaṅkāraiś ca saṅkara-saṁsṛṣṭi-vyavasthāyāṁ kriyamāṇāyāṁ bahu-prabhedatā lakṣye dṛśyate | tathā hi sva-prabheda-saṅkīrṇaḥ, sva-prabheda-saṁsṛṣṭo guṇībhūta-vyaṅgya-saṅkīrṇo guṇībhūta-vyaṅgya-saṁsṛṣṭo vācyālaṅkārāntara-saṅkīrṇo vācyālaṅkārāntara-saṁsṛṣṭaḥ saṁsṛṣṭālaṅkāra-saṅkīrṇaḥ saṁsṛṣṭālaṅkāra-saṁsṛṣṭaś ceti bahudhā dhvaniḥ prakāśate |

tatra sva-prabheda-saṅkīrṇatvaṁ kadācid anugrāhyānugrāhaka-bhāvena | yathā—"evaṁ-vādini devarṣau" ity ādau | atra hy artha-śakty-udbhavānuraṇana-rūpa-vyaṅgya-dhvani-prabhedenālakṣya-krama-vyaṅgya-dhvani-prabhedo’nugṛhyamāṇaḥ pratīyate | evaṁ kadācit prabheda-dvaya-sampāta-sandehena | yathā—

khaṇa-pāhuṇiā deara esā jāāeṁ kiṁ pi de bhaṇidā |

rua{i} paḍohara-valahī-gharammi aṇuṇijja{u} barāī ||

[*kṣaṇa-prāghuṇikā devara eṣā jāyayā kim api te bhaṇitā |*

*roditi śūnya-valabhī-gṛhe’nunīyatāṁ varākī ||*]

atra hy anunīyatām ity etat-padam arthāntara-saṅkramita-vācyatvena vivakṣitāny apara-vācyatvena ca sambhāvyate | na cānyatara-pakṣa-nirṇaye pramāṇam asti | eka-vyañjakānupraveśena tu vyaṅgyatvam alakṣya-krama-vyaṅgyasya sva-prabhedāntarāpekṣayā bāhulyena sambhavati | yathā—"snigdha-śyāmala" ity ādau | sva-prabheda-saṁsṛṣṭatvaṁ ca yathā pūrvodāharaṇa eva | atra hy arthāntara-saṁkramita-vācyasyātyanta-tiraskṛta-vācyasya ca saṁsargaḥ |

**guṇī-bhūta-vyaṅgya-saṅkīrṇatvaṁ** yathā—"nyak-kāro hy ayam eva me yad arayaḥ" ity ādau |

yathā vā—

kartā dyūta-cchalānāṁ jatu-maya-śaraṇoddīpanaḥ so’bhimānī

kṛṣṇā-keśottarīya-vyapanayana-paṭuḥ pāṇḍavā yasya dāsāḥ |

rājā duḥśāsanāder gurur anuja-śatasyāṅga-rājasya mitraṁ

kvāste duryodhano’sau kathayata na ruṣā draṣṭum abhyāgatau svaḥ ||

atra hy alakṣya-krama-vyaṅgyasya vākyārthī-bhūtasya vyaṅgya-viśiṣṭa-vācyābhidhāyibhiḥ padaiḥ sammiśratā | ata eva ca padārthāśrayatve guṇī-bhūta-vyaṅgyasya vākyārthāśrayatve ca dhvaneḥ saṅkīrṇatāyām api na virodhaḥ sva-prabhedāntaravat | yathā hi dhvani-prabhedāntarāṇi parasparaṁ saṅkīryante padārtha-vākyārthāśrayatvena ca na viruddhāni |

kiṁ caika-vyaṅgyāśrayatve tu pradhāna-guṇa-bhāvo virudhyate na tu vyaṅgya-bhedāpekṣayā, tato’py asya na virodhaḥ |

ayaṁ ca saṅkara-saṁsṛṣṭi-vyavahāro bahūnām ekatra vācya-vācaka-bhāva iva vyaṅgya-vyañjaka-bhāve’pi nirvirodha eva mantavyaḥ | yatra tu padāni kānicid avivakṣita-vācyāny anuraṇana-rūpa-vyaṅgya-vācyāni vā tatra dhvani-guṇī-bhūta-vyaṅgyayoḥ saṁsṛṣṭatvam | yathā—"teṣāṁ gopa-vadhū-vilāsa-suhṛdām" ity ādau |

atra hi "vilāsa-suhṛdām" "rādhā-rahaḥ-sākṣiṇām" ity ete pade dhvani-prabheda-rūpe "te" "jāne" ity ete ca pade guṇī-bhūta-vyaṅgya-rūpe | vācyālaṅkāra-saṅkīrṇatvam alakṣya-krama-vyaṅgyāpekṣayā rasavati sālaṅkāre kāvye sarvatra suvyavasthitam | prabhedāntarāṇām api kadācit saṅkīrṇatvaṁ bhavaty eva | yathā mamaiva—

yā vyāpāravatī rasān rasayituṁ kācit kavīnāṁ navā

dṛṣṭir yā pariniṣṭhitārtha-viṣayonmeṣā ca vaipaścitī |

te dve apy avalambya viśvam aniśaṁ nirvarṇayanto vayaṁ

śrāntā naiva ca labdham abdhi-śayana ! tvad-bhakti-tulyaṁ sukham ||

ity atra virodhālaṅkāreṇārthāntara-saṁkramita-vācyasya dhvani-prabhedasya saṅkīrṇatvam |

vācyālaṅkāra-saṁsṛṣṭatvaṁ ca padāpekṣayaiva | yatra hi kānicit padāni vācyālaṅkāra-bhāñji kānicic ca dhvani-prabheda-yuktāni | yathā—

dīrghīkurvan paṭu mada-kalaṁ kūjitaṁ sārasānāṁ

pratyūṣeṣu sphuṭita-kamalāmoda-maitrī-kaṣāyaḥ |

yatra strīṇāṁ harati surata-glānim aṅgānukūlaḥ

siprāvātaḥ priyatama iva prārthanā-cāṭu-kāraḥ ||

atra hi maitrī-padam avivakṣita-vācyo dhvaniḥ | padāntareṣv alaṅkārāntarāṇi |

**saṁsṛṣṭālaṅkārāntara-saṅkīrṇo dhvanir,** yathā—

danta-kṣatāni karajaiś ca vipāṭitāni

prodbhinna-sāndra-pulake bhavataḥ śarīre |

dattāni rakta-manasā mṛga-rāja-vadhvā

jāta-spṛhair munibhir apy avalokitāni ||

atra hi samāsokti-saṁsṛṣṭena virodhālaṅkāreṇa saṅkīrṇasyālakṣya-krama-vyaṅgyasya dhvaneḥ prakāśanam | dayā-vīrasya paramārthato vākyārthībhūtatvāt | saṁsṛṣṭālaṅkāra-saṁsṛṣṭatvaṁ ca dhvaner yathā—

abhinava-payodhara-rasiteṣu pathika-śyāmāyiteṣu divaseṣu |

śobhate prasārita-grīvāṇāṁ nṛttaṁ mayūra-vṛndānām ||

atra hy upamā-rūpakābhyāṁ śabda-śakty-udbhavānuraṇana-rūpa-vyaṅgyasya dhvaneḥ saṁsṛṣṭatvam |

**|| 3.44 ||**

**evaṁ dhvaneḥ prabhedāḥ prabheda-bhedāś ca kena śakyante |**

**saṅkhyātuṁ diṅ-mātraṁ teṣām idam uktam asmābhiḥ ||**

anantā hi dhvaneḥ prakārāḥ sahṛdayānāṁ vyutpattaye teṣāṁ diṅ-mātraṁ kathitam ||

**|| 3.45 ||**

**ity ukta-lakṣaṇo yo dhvanir vivecyaḥ prayatnataḥ sadbhiḥ**

**sat-kāvyaṁ kartuṁ vā jñātuṁ vā samyag abhiyuktaiḥ ||**

ukta-svarūpa-dhvani-nirūpaṇa-nipuṇā hi sat-kavayaḥ sahṛdayāś ca niyatam eva kāvya-viṣaye parāṁ prakarṣa-padavīm āsādayanti ||

**|| 3.46 ||**

**asphuṭa-sphuritaṁ kāvya-tattvam etad yathoditam |**

**aśaknuvadbhir vyākartuṁ rītayaḥ sampravartitāḥ ||**

etad-dhvani-pravartanena nirṇītaṁ kāvya-tattvam asphuṭa-sphuritaṁ sad aśaknuvadbhiḥ pratipādayituṁ vaidarbhī gauḍī pāñcālī ceti rītayaḥ pravartitāḥ | rīti-lakṣaṇa-vidhāyināṁ hi kāvya-tattvam etad asphuṭatayā manāk-sphuritam āsīd iti lakṣyate tad atra sphuṭatayā sampradarśitenānyena rīti-lakṣaṇena na kiñcit ||3.46||

**|| 3.47 ||**

**śabda-tattvāśrayāḥ kāścid artha-tattva-yujo’parāḥ |**

**vṛttayo’pi prakāśante jñāte’smin kāvya-lakṣaṇe ||**

asmin vyaṅgya-vyañjakabhāvavivecanamaye kāvya-lakṣaṇe jñāte sati yāḥ kāścitprasiddhā upanāgarikādyāḥ śabdatattvāśrayāḥ vṛttayo yāścārthatattvasambaddhāḥ kaiśikyādayastāḥ samyagrītipadavīmavataranti | anyathā tu tāsāmadṛṣṭārthānām iva vṛttīnāmaśraddheyatvam eva syānnānubhavasiddhatvam | evaṁ sphuṭatayaiva lakṣaṇīyaṁ svarūpamasya dhvaneḥ | yatra śabdānām arthānāṁ ca keṣāñcitpratipattṛviśeṣasaṁvedyaṁ jātyatvam iva ratnaviśeṣāṇāṁ cārutvamanākhyeyamavabhāsate kāvye tatra dhvanivyavahāra iti yallakṣaṇaṁ dhvaner ucyate kenacittadayuktam iti nābhidheyatāmarhati | yataḥ śabdānāṁ svarūpāśrayas tāvad akliṣṭatve satyaprayuktaprayogaḥ | vācakāśrayas tu prasādo vyañjakatvaṁ ceti viśeṣaḥ | arthānāṁ ca sphuṭatvenāvabhāsanaṁ vyaṅgyaparatvaṁ vyaṅgyāṁśaviśiṣṭatvam ceti viśeṣaḥ | tau ca viśeṣau vyākhyātuṁ śakyete vyākhyātau ca bahuprakāram | tadvyatiriktānākhyeyaviśeṣasambhāvanā tu vivekāvasādabhāvamūlaiva | yasmādanākhyeyatvaṁ sarva-śabdāgocaratvena na kasyacitsambhavati | antato’nākhyeyaśabdena tasyābhidhānasambhavāt | sāmānyasaṁsparśivikalpaśabdāgocaratve sati, prakāśamānatvaṁ tu yadanākhyeyatvam ucyate kvacit tad api kāvyaviśeṣāṇāṁ ratnaviśeṣāṇām iva na sambhavati | teṣāṁ lakṣaṇakāraivyākṛta-rūpatvāt | ratnaviśeṣāṇāṁ ca sāmānyasambhāvanayaiva mūlyasthitiparikalpanādarśanācca | ubhayeṣām api teṣāṁ pratipattṛviśeṣasaṁvedyatvamasty eva | vaikaṭikā eva hi ratnatattvavidaḥ, sahṛdayā eva hi kāvyānāṁ rasajñā iti kasyātra vipratipattiḥ | yat tv anirdeśyatvaṁ sarva-lakṣaṇa-viṣayaṁ bauddhānāṁ prasiddhaṁ tattanmataparīkṣāyāṁ granthāntare nirūpayiṣyāmaḥ | iha tu granthāntaraśravaṇalavaprakāśanaṁ sahṛdayavaimanasyapradāyīti na prakriyate | bauddhamatena vā yathā pratyakṣādilakṣaṇaṁ tathāsmākaṁ dhvanilakṣaṇaṁ bhaviṣyati | tasmāllakṣaṇāntarasyāghaṭanādaśabdārthatvācca tasyoktam eva dhvanilakṣaṇaṁ sādhīyaḥ | tad idam uktam—

anākhyeyāṁśa-bhāsitvaṁ nirvācyārthatayā dhvaneḥ |

na lakṣaṇaṁ, lakṣaṇaṁ tu sādhīyo’sya yathoditam ||

|| iti śrī-rājānakānandavardhanācārya-viracite dhvany-āloke tṛtīya uddyotaḥ ||

 --o)0(o--

(4)

### || caturthoddyotaḥ ||

evaṁ dhvaniṁ sa-prapañcaṁ vipratipatti-nirāsārthaṁ vyutpādya tad-vyutpādane prayojanāntaram ucyate—

**|| 4.1 ||**

**dhvaner yaḥ saguṇī-bhūta-vyaṅgyasyādhvā pradarśitaḥ |**

**anenānantyam āyāti kavīnāṁ pratibhā-guṇaḥ ||**

ya eṣa dhvaner guṇī-bhūta-vyaṅgyasya ca mārgaḥ prakāśitas tasya phalāntaraṁ kavi-pratibhānantyam |

katham iti cet—

**|| 4.2 ||**

**ato hy anyatamenāpi prakāreṇa vibhūṣitā |**

**vāṇī navatvam āyāti pūrvārthānvayavaty api ||**

ato dhvaner ukta-prabheda-madhyād anyatamenāpi prakāreṇa vibhūṣitā satī vāṇī purātana-kavi-nibaddhārtha-saṁsparśavaty api navatvam āyāti | tathā hy avivakṣita-vācyasya dhvaneḥ prakāra-dvaya-samāśrayeṇa navatvaṁ pūrvārthānugame’pi, yathā—

smitaṁ kiñcin mugdhaṁ tarala-madhuro dṛṣṭi-vibhavaḥ

parispando vācām abhinava-vilāsormi-sarasaḥ |

gatānām ārambhaḥ kisalayita-līlā-parimalaḥ

spṛśantyās tāruṇyaṁ kim iva hi na ramyaṁ mṛgadṛśaḥ ||

ity asya,

sa-vibhrama-smitodbhedā lolākṣyaḥ praskhalad-giraḥ |

nitambālasa-gāminyaḥ kāminyaḥ kasya na priyāḥ ||

ity evam ādiṣu ślokeṣu satsv api tiraskṛta-vācya-dhvani-samāśrayeṇāpūrvatvam eva pratibhāsate | tathā—

yaḥ prathamaḥ prathamaḥ sa tu tathā hi hata-hasti-bahala-palalāśī |

śvāpada-gaṇeṣu siṁhaḥ siṁhaḥ kenādharī-kriyate || ity asya,

sva-tejaḥ-krīta-mahimā kenānyenātiśayyate |

mahadbhir api mātaṅgaiḥ siṁhaḥ kim abhibhūyate ||

ity evam ādiṣu ślokeṣu satsv apy arthāntara-saṅkramita-vācya-dhvani-samāśrayeṇa navatvam |

vivakṣitāny apara-vācyasyāpy ukta-prakāra-samāśrayeṇa navatvaṁ, yathā—

nidrā-kaitavinaḥ priyasya vadane vinyasya vaktraṁ vadhūr

bodha-trāsa-niruddha-cumbana-rasāpy ābhoga-lolaṁ sthitā |

vailakṣyād vimukhībhaved iti punas tasyāpy anārambhiṇaḥ

sākāṅkṣa-pratipatti nāma hṛdayaṁ yātaṁ tu pāraṁ rateḥ ||

ity ādeḥ ślokasya,

śūnyaṁ vāsa-gṛhaṁ vilokya śayanād utthāya kiñcic chanair

nidrā-vyājam upāgatasya suciraṁ nirvarṇya patyur mukham |

visrabdhaṁ paricumbya jāta-pulakām ālokya gaṇḍa-sthalīṁ

lajjā-namra-mukhī priyeṇa hasatā bālā ciraṁ cumbitā ||

ity ādiṣu ślokeṣu satsv api navatvam |

yathā vā—"taraṅgabhrūbhaṅgā" ity ādiślokasya "nānābhaṅgibhramadbhrūḥ" ity ādiślokāpekṣayānyatvam || 4.2 ||

**|| 4.3 ||**

**yuktyānayānusartavyo rasādir bahu-vistaraḥ |**

**mitho’py anantatāṁ prāptaḥ kāvya-mārgo yadāśrayāt ||**

bahu-vistāro’yaṁ rasa-bhāva-tad-ābhāsa-tat-praśama-lakṣaṇo mārgo yathāsvaṁ vibhāvānubhāva-prabheda-kalanayā yathoktaṁ prāk | sa sarva evānayā yuktyānusartavyaḥ | yasya rasāder āśrayād ayaṁ kāvya-mārgaḥ purātanaiḥ kavibhiḥ sahasra-saṁkhyair asaṁkhyair vā bahu-prakāraṁ kṣuṇṇatvān mito’py anantatām eti | rasa-bhāvādīnāṁ hi pratyekaṁ vibhāvānubhāva-vyabhicāri-samāśrayād aparimitatvam | teṣāṁ caikaika-prabhedāpekṣayāpi tāvaj jagad-vṛttam upanibadhyamānaṁ sukavibhis tad-icchā-vaśād anyathā sthitam apy anyathaiva vivartate | pratipāditaṁ caitac citra-vicārāvasare | gāthā cātra kṛtaiva mahā-kavinā—

atathā-sthitān api tathā-saṁsthitān iva hṛdaye yā niveśayati |

artha-viśeṣān sā jayati vikaṭa-kavi-gocarā vāṇī ||

tad itthaṁ rasa-bhāvādy-āśrayeṇa kāvyārthānām ānantyaṁ supratipāditam | etad evopapādayitum ucyate—

dṛṣṭa-pūrvā api hy arthāḥ kāvye rasa-parigrahāt |

sarve navā ivābhānti madhu-māsa iva drumāḥ || 4.4 ||

tathā hi vivakṣitāny apara-vācyasyaiva śabda-śakty-udbhavānuraṇana-rūpa-vyaṅgya-prakāra-samāśrayeṇa navatvam | yathā—"dharaṇī-dhāraṇāyādhunā tvaṁ śeṣaḥ" ity ādeḥ |

śeṣo hima-giris tvaṁ ca mahānto guravaḥ sthirāḥ |

yad alaṅghita-maryādāś calantīṁ bibhrate bhuvam ||

ity ādiṣu satsv api |

tasyaivārtha-śakty-udbhavānuraṇana-rūpa-vyaṅgya-samāśrayeṇa navatvam | yathā—"evaṁ-vādini devarṣau" ity ādi ślokasya |

kṛte vara-kathālāpe kumāryaḥ pulakodgamaiḥ |

sūcayanti spṛhām antar-lajjayāvanatānanāḥ ||

ity ādiṣu satsv artha-śakty-udbhavānuraṇana-rūpa-vyaṅgyasya kavi-prauḍhokti-nirmita-śarīratvena navatvam | yathā—"sajjayati surabhi-māso" ity ādeḥ |

surabhi-samaye pravṛtte sahasā prādurbhavanti ramaṇīyāḥ |

rāgavatām utkalikāḥ sahaiva sahakāra-kalikābhiḥ ||

ity ādiṣu satsv apy apūrvatvam eva |

artha-śakty-udbhavānuraṇana-rūpa-vyaṅgyasya kavi-nibaddha-vaktṛ-prauḍhokti-mātra-niṣpanna-śarīratvena navatvam | yathā "'vāṇijya hasti-dantāḥ" ity ādi-gāthārthasya |

kariṇī-behabbaaro maha putto ekka-kāṇḍa-vinibāī |

haa soṇhāeṁ taha kaho jaha kaṇḍa-karaṇḍaaṁ baha{i} ||

[*kariṇī-vaidhavya-karo mama putra eka-kāṇḍa-vinipātī |*

*hata-snuṣayā tathā kṛto yathā kāṇḍa-karaṇḍakaṁ vahati ||*]

evam ādiṣv artheṣu satsv apy anālīḍhataiva ||4.4||

yathā vyaṅgya-bheda-samāśrayeṇa dhvaneḥ kāvyārthānāṁ navatvam utpadyate, tathā vyañjaka-bheda-samāśrayeṇāpi | tat tu grantha-vistara-bhayān na likhyate, svayam eva sahṛdayair abhyūhyam | atra ca punaḥ punar uktam api sāratayedam ucyate—

**|| 4.5 ||**

**vyaṅgya-vyañjaka-bhāve’smin vividhe sambhavaty api |**

**rasādi-maya ekasmin kaviḥ syād avadhānavān ||**

asminn arthānantya-hetau vyaṅgya-vyañjaka-bhāve vicitre śabdānāṁ sambhavaty api kavir apūrvārtha-lābhārthī rasādi-maya ekasmin vyaṅgya-vyañjaka-bhāve yatnād avadadhīta | rasa-bhāva-tad-ābhāsa-rūpe hi vyaṅgye tad-vyañjakeṣu ca yathā-nirdiṣṭeṣu varṇa-pada-vākya-racanā-prabandheṣv avahita-manasaḥ kaveḥ sarvam apūrvaṁ kāvyaṁ sampadyate |

tathā ca rāmāyaṇa-mahābhāratādiṣu saṅgrāmādayaḥ punaḥ punar abhihitā api nava-navāḥ prakāśante | prabandhe cāṅgī rasa eka evopanibadhyamāno’rtha-viśeṣa-lābhaṁ chāyātiśayaṁ ca puṣṇāti | kasminn iveti cet—yathā rāmāyaṇe yathā vā mahābhārate | rāmāyaṇe hi karuṇo rasaḥ svayam ādi-kavinā sūtritaḥ "śokaḥ ślokatvam āgataḥ" ity evaṁ-vādinā | nirvyūḍhaś ca sa eva sītātyanta-viyoga-paryantam eva sva-prabandham uparacayatā | mahābhārate’pi śāstra-kāvya-rūpa-cchāyānvayini vṛṣṇi-pāṇḍava-virasāvasāna-vaimanasya-dāyinīṁ samāptim upanibadhnatā mahā-muninā vairāgya-janana-tātparyaṁ prādhānyena sva-prabandhasya darśayatā mokṣa-lakṣaṇaḥ puruṣārthaḥ śānto rasaś ca mukhyatayā vivakṣā-viṣayatvena sūcitaḥ | etac cāṁśena vivṛtam evānyair vyākhyā-vidhāyibhiḥ | svayam eva caitad udgīrṇaṁ tenodīrṇa-mahā-moha-magnam ujjihīrṣatā lokam ativimala-jñānāloka-dāyinā loka-nāthena—

yathā yathā viparyeti loka-tantram asāravat |

tathā tathā virāgo’tra jāyate nātra saṁśayaḥ ||

ity ādi bahuśaḥ kathayatā | tataś ca śānto raso rasāntarair mokṣa-lakṣaṇaḥ puruṣārthaḥ puruṣārthāntarais tad-upasarjanatvenānugamyamāno’ṅgitvena vivakṣā-viṣaya iti mahābhārata-tātparyaṁ suvyaktam evāvabhāsate |

aṅgāṅgi-bhāvaś ca yathā rasānāṁ tathā pratipāditam eva |

pāramārthikāntas tattvānapekṣayā śarīrasyevāṅga-bhūtasya rasasya puruṣārthasya ca sva-prādhānyena cārutvam apy aviruddham |

nanu mahābhārate yāvān vivakṣā-viṣayaḥ so’nukramaṇyāṁ sarva evānukrānto na caitat tatra dṛśyate, pratyuta sarva-puruṣārtha-prabodha-hetutvaṁ sarva-rasa-garbhatvaṁ ca mahābhāratasya tasminn uddeśe sva-śabda-niveditatvena pratīyate |

atrocyate—satyaṁ śāntasyaiva rasasyāṅgitvaṁ mahābhārate mokṣasya ca sarva-puruṣārthebhyaḥ prādhānyam ity etan na sva-śabdābhidheya-tvenānukramaṇyā darśitam, darśitaṁ tu vyaṅgyatvena—"bhagavān vāsudevaś ca kīrtyate’tra sanātanaḥ" ity asmin vākye | anena hy ayam artho vyaṅgyatvena vivakṣito yad atra mahābhārate pāṇḍavādi-caritaṁ yat kīrtyate tat sarvam avasāna-virasam avidyā-prapañca-rūpaṁ ca, paramārtha-satya-svarūpas tu bhagavān vāsudevo’tra kīrtyate | tasmāt tasminn eva parameśvare bhagavati bhavata bhāvita-cetaso, mā bhūta vibhūtiṣu niḥsārāsu rāgiṇo guṇeṣu vā naya-vinaya-parākramādiṣv amīṣu kevaleṣu keṣucit sarvātmanā pratiniviṣṭa-dhiyaḥ | tathā cāgre—paśyata niḥsāratāṁ saṁsārasyety amum evārthaṁ dyotayan sphuṭam evāvabhāsate vyañjaka-śakty-anugṛhītaś ca śabdaḥ | evaṁ-vidham evārthaṁ garbhīkṛtaṁ sandarśayanto’nantara-ślokā lakṣyante—"sa hi satyam" ity ādayaḥ |

ayaṁ ca nigūḍha-ramaṇīyo’rtho mahābhāratāvasāne harivaṁśa-varṇanena samāptiṁ vidadhatā tenaiva kavi-vedhasā kṛṣṇa-dvaipāyanena samyak-sphuṭī-kṛtaḥ | anena cārthena saṁsārātīte tattvāntare bhakty-atiśayaṁ pravartayatā sakala eva sāṁsāriko vyavahāraḥ pūrva-pakṣīkṛto nyakṣeṇa prakāśate | devatā-tīrtha-tapaḥ-prabhṛtīnāṁ ca prabhāvātiśaya-varṇanaṁ tasyaiva para-brahmaṇaḥ prāpty-upāyatvena tad-vibhūtitvenaiva devatā-viśeṣāṇām anyeṣāṁ ca | pāṇḍavādi-carita-varṇanasyāpi vairāgya-janana-tātparyād vairāgyasya ca mokṣa-mūlatvān mokṣasya ca bhagavat-prāpty-upāyatvena mukhyatayā gītādiṣu pradarśitatvāt para-brahma-prāpty-upāyatvam eva paramparayā | vāsudevādi-saṁjñābhidheyatvena cāparimita-śakty-āspadaṁ paraṁ brahma gītādi-pradeśāntareṣu tad-abhidhānatvena labdha-prasiddhi māthura-prādurbhāvānukṛta-sakala-svarūpaṁ vivakṣitaṁ na tu māthura-prādurbhāvāṁśa eva, sanātana-śabda-viśeṣitatvāt | rāmāyaṇādiṣu cānayā saṁjñayā bhagavan-mūrty-antare vyavahāra-darśanāt | nirṇītaś cāyam arthaḥ śabda-tattva-vidbhir eva |

tad evam anukramaṇī-nirdiṣṭena vākyena bhagavad-vyatirekiṇaḥ sarvasyānyasyānityatāṁ prakāśayatā mokṣa-lakṣaṇa evaikaḥ paraḥ puruṣārthaḥ śāstranaye, kāvya-naye ca tṛṣṇākṣaya-sukha-paripoṣa-lakṣaṇaḥ śānto raso mahābhāratasyāṅgitvena vivakṣita iti supratipāditam | atyanta-sāra-bhūtatvāc cāyam artho vyaṅgyatvenaiva darśito na tu vācyatvena | sāra-bhūto hy arthaḥ sva-śabdānabhidheyatvena prakāśitaḥ sutarām eva śobhām āvahati | prasiddhiś ceyam asty eva vidagdha-vidvat-pariṣatsu yad abhimatataraṁ vastu vyaṅgyatvena prakāśyate na sākṣāc-chabda-vācyatvena | tasmāt sthitam etat—aṅgibhūta-rasādy-āśrayeṇa kāvye kriyamāṇe navārtha-lābho bhavati bandha-cchāyā ca mahatī sampadyata iti | ata eva ca rasānuguṇārtha-viśeṣopanibandham alaṅkārāntara-virahe’pi chāyātiśaya-yogi lakṣye dṛśyate | yathā—

munir jayati yogīndro mahātmā kumbha-sambhavaḥ |

yenaika-culake dṛṣṭau tau divyau matsya-kacchapau || ity ādau |

atra hy adbhuta-rasānuguṇam eka-culake matsya-kacchapa-darśanaṁ chāyātiśayaṁ puṣṇāti | tatra hy eka-culake sakala-jaladhi-sannidhānād api divya-matsya-kacchapa-darśanam akṣuṇṇatvād adbhuta-rasānuguṇataram | kṣuṇṇaṁ hi vastu loka-prasiddhyādbhutam api nāścaryakāri bhavati | na cākṣuṇṇaṁ vastūpanibadhyamānam adbhuta-rasasyaivānuguṇaṁ yāvad rasāntarasyāpi | tad yathā—

svidyati romāñcate vepate rathyāyāṁ tulāgreṇa |

sa pārśvo’dyāpi subhaga tasyā yenāsyatikrāntaḥ ||

[*svidyati romāñcate vepate rathyāyāṁ tulāgreṇa |*

*sa pārśvo’dyāpi subhaga tasyā yenāsyatikrāntaḥ ||*]

etad gāthārthād bhāvyamānād yā rasa-pratītir bhavati, sā tvāṁ spṛṣṭvā svidyati romāñcate vepate ity evaṁ-vidhād arthāt pratīyamānān manāg api no jāyate | tad evaṁ dhvani-prabheda-samāśrayeṇa yathā kāvyārthānāṁ navatvaṁ jāyate tathā pratipāditam | guṇībhūta-vyaṅgyasyāpi tribheda-vyaṅgyāpekṣayā ye prakārās tat-samāśrayeṇāpi kāvya-vastūnāṁ navatvaṁ bhavaty eva | tat tv ativistāra-kārīti nodāhṛtaṁ sahṛdayaiḥ svayam utprekṣaṇīyam ||4.5||

**|| 4.6 ||**

**dhvaner itthaṁ guṇībhūta-vyaṅgyasya ca samāśrayāt |**

**na kāvyārtha-virāmo’sti yadi syāt pratibhā-guṇaḥ ||**

satsv api purātana-kavi-prabandheṣu yadi syāt pratibhā-guṇaḥ, tasmiṁs tv asati na kiñcid eva kaver vastv asti | bandha-cchāyāpy artha-dvayānurūpa-śabda-sanniveśo’rtha-pratibhānābhāve katham upapadyate | anapekṣitārtha-viśeṣākṣara-racanaiva bandha-cchāyeti nedaṁ nedīyaḥ sahṛdayānām | evaṁ hi saty arthānapekṣa-catura-madhura-vacana-racanāyām api kāvya-vyapadeśaḥ pravarteta | śabdārthayoḥ sāhityena kāvyatve kathaṁ tathā-vidhe viṣaye kāvya-vyavastheti cet—paropanibaddhārtha-viracane yathā tat-kāvyatva-vyavahāras tathā tathā-vidhānāṁ kāvya-sandarbhāṇām ||4.6||

na cārthānantyaṁ vyaṅgyārthāpekṣayaiva yāvad vācyārthāpekṣayāpīti pratipādayitum ucyate—

**|| 4.7 ||**

**avasthādeśa-kālādi-viśeṣair api jāyate |**

**ānantyam eva vācyasya śuddhasyāpi svabhāvataḥ ||**

śuddhasyānapekṣita-vyaṅgyasyāpi vācyasyānantyam eva jāyate svabhāvataḥ | svabhāvo hy ayaṁ vācyānāṁ cetanānām acetanānāṁ ca yad avasthā-bhedād deśa-bhedāt kāla-bhedāt svālakṣaṇya-bhedāc cānantatā bhavati | taiś ca tathā-vyavasthitaiḥ sadbhiḥ prasiddhāneka-svabhāvānusaraṇa-rūpayā svabhāvoktyāpi tāvad upanibadhyamānair niravadhiḥ kāvyārthaḥ sampadyate |

tathā hy avasthā-bhedān navatvaṁ yathā—bhagavatī pārvatī kumārasambhave "sarvopamā-dravya-samuccayena" [ku.saṁ. 1.49] ity ādibhir uktibhiḥ prathamam eva parisamāpita-rūpa-varṇanāpi punar bhagavataḥ śambhor locana-gocaram āyāntī "vasanta-puṣpābharaṇaṁ vahantī" [ku.saṁ. 3.53] manmathopakaraṇa-bhūtena bhaṅgyantareṇopavarṇitā | saiva ca punar navodvāha-samaye prasādhyamānā "tāṁ prāṅ-mukhīṁ tatra niveśya tanvīm" ity ādy-uktibhir navenaiva prakāreṇa nirūpita-rūpa-sauṣṭhavā |

na ca te tasya kaver ekatraivāsakṛt-kṛtā varṇana-prakārā apunar-uktatvena vā nava-navārtha-nirbharatvena vā pratibhāsante | darśitam eva caitad viṣama-bāṇa-līlāyām—

ṇa a tāṇaṁ ghaḍa(i) ohī ṇa a te dīsanti kaha bi punaruttā |

je bibbhamā piāṇaṁ atthā vā suka(i)-bāṇīnaṁ ||

[*na ca teṣāṁ ghaṭate’vadhiḥ, na ca te dṛśyante katham api punaruktāḥ |*

*ye vibhramāḥ priyāṇām arthā vā sukavi-vāṇīnām ||*]

ayam aparaś cāvasthā-bheda-prakāro yad acetanānāṁ sarveṣāṁ cetanaṁ dvitīyaṁ rūpam abhimānitva-prasiddhaṁ himavad gaṅgādīnām | tac cocita-cetana-viṣaya-svarūpa-yojanayopanibadhyamānam anyad eva sampadyate | yathā kumāra-sambhava eva parvata-svarūpasya himavato varṇanaṁ, punaḥ saptarṣi-priyoktiṣu cetana-tat-svarūpāpekṣayā pradarśitaṁ tad apūrvam eva pratibhāti | prasiddhaś cāyaṁ sat-kavīnāṁ mārgaḥ | idaṁ ca prasthānaṁ kavi-vyutpattaye viṣama-bāṇa-līlāyāṁ sa-prapañcaṁ darśitam | cetanānāṁ ca bālyādy-avasthābhir anyatvaṁ sat-kavīnāṁ prasiddham eva | cetanānām avasthā-bhede’py avāntarāvasthā-bhedān nānātvam | yathā kumārīṇāṁ kusuma-śara-bhinna-hṛdayānām anyāsāṁ ca | tatrāpi vinītānām avinītānāṁ ca | acetanānāṁ ca bhāvānām ārambhādy-avasthā-bheda-bhinnānām ekaikaśaḥ svarūpam upanibadhyamānam ānantyam evopayāti | yathā—

haṁsānāṁ ninadeṣu yaiḥ kavalitair āsajyate kūjatām

anyaḥ ko’pi kaṣāya-kaṇṭha-luṭhanād āghargharo vibhramaḥ |

te sampraty akaṭhora-vāraṇa-vadhū-dantāṅkura-spardhino

niryātāḥ kamalākareṣu bisinī-kandāgrima-granthayaḥ ||[[23]](#footnote-24)

evam anyatrāpi diśānayānusartavyam | deśa-bhedān nānātvam acetanānāṁ tāvat | yathā vāyūnāṁ nānā-dig-deśa-cāriṇām anyeṣām api salila-kusumādīnāṁ prasiddham eva | cetanānām api mānuṣa-paśu-pakṣi-prabhṛtīnāṁ grāmāraṇya-salilādi-samedhitānāṁ parasparaṁ mahān viśeṣaḥ samupalakṣyata eva | sa ca vivicya yathāyatham upanibadhyamānas tathaivānantyam āyāti | tathā hi—mānuṣāṇām eva tāvad dig-deśādi-bhinnānāṁ ye vyavahāra-vyāpārādiṣu vicitrā viśeṣās teṣāṁ kenāntaḥ śakyate gantum, viśeṣato yoṣitām | upanibadhyate ca tat sarvam eva sukavibhir yathā-pratibham |

kāla-bhedāc ca nānātvam | yatha rtu-bhedād dig-vyoma-salilādīnām acetanānām | cetanānāṁ cautsukyādayaḥ kāla-viśeṣāśrayiṇaḥ prasiddhā eva | svālakṣaṇya-prabhedāc ca sakala-jagad-gatānāṁ vastūnāṁ vinibandhanaṁ prasiddham eva | tac ca yathāvasthitam api tāvad upanibadhyamānam anantatām eva kāvyārthasyāpādayati |

atra kecid ācakṣīran—yathā sāmānyātmanā vastūni vācyatāṁ pratipadyante na viśeṣātmanā ; tāni hi svayam anubhūtānāṁ sukhādīnāṁ tan-nimittānāṁ ca svarūpam anyatrāropayadbhiḥ sva-parānubhūta-rūpa-sāmānya-mātrāśrayeṇopanibadhyante kavibhiḥ | na hi tair atītam anāgataṁ vartamānaṁ ca paricitādi-sva-lakṣaṇaṁ yogibhir iva pratyakṣīkriyate ; tac cānubhāvyānubhava-sāmānyaṁ sarva-pratipattṛ-sādhāraṇaṁ parimitatvāt purātanānām eva gocarī-bhūtam, tasyāviṣayatvānupapatteḥ | ata eva sa prakāra-viśeṣo yair adyatanair abhinavatvena pratīyate teṣām abhimāna-mātram eva bhaṇiti-kṛtaṁ vaicitrya-mātram atrāstīti |

tatrocyate—yat tūktaṁ sāmānya-mātrāśrayeṇa kāvya-pravṛttis tasya ca parimitatvena prāg eva gocarī-kṛtatvān nāsti navatvaṁ kāvya-vastūnām iti, tad ayuktam ; yato yadi sāmānya-mātram āśritya kāvyaṁ pravartate kiṁ kṛtas tarhi mahā-kavi-nibadhyamānānāṁ kāvyārthānām atiśayaḥ | vālmīki-vyatiriktasyānyasya kavi-vyapadeśa eva vā sāmānya-vyatiriktasyānyasya kāvyārthasyābhāvāt, sāmānyasya cādikavinaiva pradarśitatvāt | ukti-vaicitryān naiṣa doṣa iti cet—kim idam ukti-vaicitryam ? uktir hi vācya-viśeṣa-pratipādi vacanam | tad-vaicitrye kathaṁ na vācya-vaicitryam ? vācya-vācakayor avinābhāvena pravṛtteḥ | vācyānāṁ ca kāvye pratibhāsamānānāṁ yad rūpaṁ tat tu grāhya-viśeṣābhedenaiva pratīyate | tenokti-vaicitrya-vādinā vācya-vaicitryam anicchatāpy avaśyam evābhyupagantavyam | tad ayam atra saṅkṣepaḥ—

vālmīki-vyatiriktasya yady ekasyāpi kasyacit |

iṣyate pratibhārtheṣu tat tad ānantyam akṣayam ||

kiṁ ca, ukti-vaicitryaṁ yat kāvya-navatve nibandhanam ucyate tad asmat-pakṣānuguṇam eva | yato yāvān ayaṁ kāvyārthānantya-bheda-hetuḥ prakāraḥ prāg darśitaḥ sa sarva eva punarukti-vaicitryād dvi-guṇatām āpadyate | yaś cāyam upamā-śleṣādir alaṅkāra-vargaḥ prasiddhaḥ sa bhaṇiti-vaicitryād upanibadhyamānaḥ svayam evānavadhir dhatte punaḥ śata-śākhatām | bhaṇitiś ca sva-bhāṣā-bhedena vyavasthitā satī pratiniyata-bhāṣā-gocarārtha-vaicitrya-nibandhanaṁ punar aparaṁ kāvyārthānām ānantyam āpādayati | yathā mamaiva—

maha maha iti bhaṇantaho bajjadi kālo jaṇassa |

toi ṇa deu janaddaṇu goarībhodi maṇassa ||

[*mama mama iti bhaṇato vrajati kālo janasya |*

*tathāpi na devo janārdano gocaro bhavati manasaḥ*] || 4.7 ||

itthaṁ yathā yathā nirūpyate tathā tathā na labhyate’ntaḥ kāvyārthānām | idaṁ tūcyate—

**|| 4.8 ||**

**avasthādi-vibhinnānāṁ vācyānāṁ vinibandhanam |**

yat pradarśitaṁ prāk—

**bhūmnaiva dṛśyate lakṣye . . . . . . . . . . .**

na tac chakyam apohitum |

**. . . . . . . . . . .tat tu bhāti rasāśrayāt ||**

tad idam atra saṅkṣepeṇābhidhīyate sat-kavīnām upadeśāya—

**|| 4.9 ||**

**rasa-bhāvādi-sambaddhā yady aucityānusāriṇī |**

**anvīyate vastu-gatir deśa-kālādi-bhedinī ||**

tatkā gaṇanā kavīnāmanyeṣāṁ parimitaśaktīnām |

**|| 4.10 ||**

**vācaspati-sahasrāṇāṁ sahasrair api yatnataḥ |**

**nibaddhā sā kṣayaṁ naiti prakṛtir jagatām iva ||**

yathā hi jagat-prakṛtir atīta-kalpa-paramparāvirbhūta-vicitra-vastu-prapañcā satī punar idānīṁ parikṣīṇā para-padārtha-nirmāṇa-śaktir iti na śakyate’bhidhātum | tadvad eveyaṁ kāvya-sthitir anantābhiḥ kavi-matibhir upabhuktāpi nedānīṁ parihīyate, pratyuta nava-navābhir vyutpattibhiḥ parivardhate | itthaṁ sthite’pi

**|| 4.11 ||**

**saṁvādās tu bhavanty eva bāhulyena sumedhasām |**

sthitaṁ hy etat saṁvādinya eva medhāvināṁ buddhayaḥ | kintu—

**naika-rūpatayā sarve te mantavyā vipaścitā ||**

katham iti cet—

**|| 4.12 ||**

**saṁvādo hy anya-sādṛśyaṁ tat punaḥ pratibimbavat |**

**ālekhyākāravat tulya-dehivac ca śarīriṇām ||**

saṁvādo hi kāvyārthasyocyate yad anyena kāvya-vastunā sādṛśyam | tat punaḥ śarīriṇāṁ pratibimbavad ālekhyākāravat tulya-dehivac ca tridhā vyavasthitam | kiñcid dhi kāvya-vastu vastv-antarasya śarīriṇaḥ pratibimba-kalpam, anyad ālekhya-prakhyam, anyat tulyena śarīriṇā sadṛśam |

**|| 4.13 ||**

**tatra pūrvam ananyātma tucchātma tad-anantaram |**

**tṛtīyaṁ tu prasiddhātma nānya-sāmyaṁ tyajet kaviḥ ||**

tatra pūrvaṁ pratibimba-kalpaṁ kāvya-vastu parihartavyaṁ sumatinā | yatas tad-ananyātma tāttvika-śarīra-śūnyam | tad-anantaram ālekhya-prakhyam anya-sāmyaṁ śarīrāntara-yuktam api tucchātmatvena tyaktavyam | tṛtīyaṁ tu vibhinna-kamanīya-śarīra-sadbhāve sati sasaṁvādam api kāvya-vastu na tyaktavyaṁ kavinā | na hi śarīrī śarīriṇānyena sadṛśo’py eka eveti śakyate vaktum || 4.13 ||

etad evopapādayitum ucyate—

**|| 4.14 ||**

**ātmano’nyasya sad-bhāve pūrva-sthity-anuyāyy api |**

**vastu bhātitarāṁ tanvyāḥ śaśi-cchāyam ivānanam ||**

tattvasya sāra-bhūtasyātmanaḥ sad-bhāve’nyasya pūrva-sthity-anuyāyy api vastu bhātitarām |

purāṇa-ramaṇīya-cchāyānugṛhītaṁ hi vastu śarīravat parāṁ śobhāṁ puṣyati | na tu punar-uktatvenāvabhāsate | tanvyāḥ śaśi-cchāyam ivānanam ||4.14||

evaṁ tāvat sa-saṁvādānāṁ samudāya-rūpāṇāṁ vākyārthānāṁ vibhaktāḥ sīmānaḥ | padārtha-rūpāṇāṁ ca vastv-antara-sadṛśānāṁ kāvya-vastūnāṁ nāsty eva doṣa iti pratipādayitum ucyate—

**|| 4.15 ||**

**akṣarādi-racaneva yojyate**

**yatra vastu-racanā purātanī |**

**nūtane sphurati kāvya-vastuni**

**vyaktam eva khalu sā na duṣyati ||**

na hi vācaspatināpy akṣarāṇi padāni vā kānicid apūrvāṇi ghaṭayituṁ śakyante | tāni tu tāny evopanibaddhāni na kāvyādiṣu navatāṁ virudhyanti | tathaiva padārtha-rūpāṇi śleṣādi-mayāny artha-tattvāni | tasmāt—

**|| 4.16 ||**

**yadapi tad api ramyaṁ . . . . . . . .**

kāvya-śarīraṁ

**. . . . . . . . yatra lokasya kiñcit**

yal lokasya kiñcit |

**sphuritam idam itīyaṁ buddhir abhyujjihīte |**

sphuraṇeyaṁ kācid iti sahṛdayānāṁ camatkṛtir utpadyate |

**anugatam api pūrva-cchāyayā vastu tādṛk**

**sukavir upanibadhnan nindyatāṁ nopayāti ||**

tad-anugatam api pūrva-cchāyayā vastu tādṛk tādṛkṣaṁ sukavir vivakṣita-vyaṅgya-vācyārtha-samarpaṇa-samartha-śabda-racanā-rūpayā bandha-cchāyayopanibadhnan-nindyatāṁ naiva yāti | tad itthaṁ sthitam—

**|| 4.17 ||**

**pratīyantāṁ vāco nimita-vividhārthāmṛta-rasā**

**na sādaḥ kartavyaḥ kavibhir anavadye sva-viṣaye |**

santi navāḥ kāvyārthāḥ paropanibaddhārtha-viracane na kaścit kaver guṇa iti bhāvayitvā |

**parasvādānecchā-virata-manaso vastu sukaveḥ**

**sarasvaty evaiṣā ghaṭayati yatheṣṭaṁ bhagavatī ||**

para-svādānecchāvirata-manasaḥ sukaveḥ sarasvaty eṣā bhagavatī yatheṣṭaṁ ghaṭayati vastu | yeṣāṁ sukavīnāṁ prāktana-puṇyābhyāsa-paripāka-vaśena pravṛttis teṣāṁ paroparacitārtha-parigraha-niḥspṛhāṇāṁ sva-vyāpāro na kvacid upayujyate | saiva bhagavatī sarasvatī svayam abhimatam artham āvirbhāvayati | etad eva hi mahākavitvaṁ mahākavīnām ity om |

ity akliṣṭa-rasāśrayocita-guṇālaṅkāra-śobhā-bhṛto

yasmād vastu samīhitaṁ sukṛtibhiḥ sarvaṁ samāsādyate |

kāvyākhye’khila-saukhya-dhāmni vibudhodyāne dhvanir darśitaḥ

so’yaṁ kalpatarūpamāna-mahimā bhogyo’stu bhavyātmanām ||

sat-kāvya-tattva-naya-vartma-cira-prasupta-

kalpaṁ manaḥsu paripakva-dhiyāṁ yadāsīt |

tad vyākarot sahṛdayodaya-lābha-hetor

ānandavardhana iti prathitābhidhānaḥ ||

iti śrī-rājānakānanda-vardhanācārya-viracite dhvany-āloke caturtha uddyotaḥ |

1. Also known as *Sahṛdayālokaḥ*. [↑](#footnote-ref-2)
2. Also known as *Sahṛdayālokaḥ*. [↑](#footnote-ref-3)
3. Gāthā 2.75, Cited, Kāvya-prakāśa 138. [↑](#footnote-ref-4)
4. Gāthā 1.4. Cited, Kāvya-prakāśa 136, Sāhitya-darpaṇa 1.2. [↑](#footnote-ref-5)
5. Gāthā 938. [↑](#footnote-ref-6)
6. Gāthā 962. [↑](#footnote-ref-7)
7. Gāthā 880. Cited Kāvya-prakāśa 135. [↑](#footnote-ref-8)
8. Srk 709, Rasārṇava 1.441. [↑](#footnote-ref-9)
9. Sad-ukti-karṇāmṛta 978, Sāh.D. 2.17. [↑](#footnote-ref-10)
10. Srk 808 (vidyāyāḥ); Svm 87.8 (kasyāpi) [↑](#footnote-ref-11)
11. Amaru 67; Srk 664, Skm 720, Skv 489, Sv 1627 [↑](#footnote-ref-12)
12. Srk 515 [↑](#footnote-ref-13)
13. Rasārṇava-sudhākara 2.26. [↑](#footnote-ref-14)
14. Srk 770. [↑](#footnote-ref-15)
15. Srk 240, Skm 993, yaśodharmaṇaḥ, Smv 43.33. [↑](#footnote-ref-16)
16. Supplement 982 to Gāhā-sattasāi. [↑](#footnote-ref-17)
17. Supplement 868 to Gāhā-sattasāi. [↑](#footnote-ref-18)
18. Not found in all editions. [↑](#footnote-ref-19)
19. Skm 2105. Cf. Sāh.D. 1.2. [↑](#footnote-ref-20)
20. gāhā-sattasāī (supp. 955) [↑](#footnote-ref-21)
21. Dharma-kīrteḥ (kuvalayāvalī 100, aucitya-vicāra-carcā 11, sa.u.ka. 814 [↑](#footnote-ref-22)
22. Spd 1052 [↑](#footnote-ref-23)
23. Srk 284, Skm 1309 (credited to Kamalāyudha) [↑](#footnote-ref-24)